އުތެމަ ޖަމިއްޔާއަށް ފިޔަވަޅު އެޅުމަށް އިލްމުވެރިންގެ ގުޅުމުން ގޮވާލައިފި – Dhen.mv\nއުތެމަ ޖަމިއްޔާއަށް ފިޔަވަޅު އެޅުމަށް އިލްމުވެރިންގެ ގުޅުމުން ގޮވާލައިފި\nJune 26, 2020 - 9:45 am\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން އިސްލާމް ދީނަށް ފުރައްސާރަކޮށް ނެރެފައިވާ ރިޕޯޓް ދިފާއުކޮށް އަދި އިސްލާމް ދީން ފުރައްސާރަކޮށް އުތެމަ ޖަމިއްޔާއިން ބަޔާނެއް ނެރެފައި ވާތީ، އެ ޖަމިއްޔާއާ ދެކޮޅަށް ފިޔަވަޅު އެޅުމަށް އިލްމުވެރިންގެ ޖަމިއްޔާއިން ގޮވާލައިފިއެވެ.\nއިލްމުވެރިންގެ ގުޅުމުން އިއްޔެ ނެރެފައިވާ ބަޔާނެއްގައި ބުނެފައި ވަނީ އެތެމަ ޖަމިއްޔާއިން، ލާދީނީ ކަންކަމަށް ހިތްވަރުދީ ދިވެހި ފަސްގަނޑުގައި އެފަދަ ކަންކަން އާލާކުރުމަށް ބާރުއަޅައި ހިންގަމުން ގެންދާ އަމަލުތައް ކުށްވެރިކުރާ ކަމަށާއި އެ ޖަމިއްޔާއާ ދެކޮޅަށް ފިޔަވަޅު އެޅުން އަވަސްކުރަން ޖެހޭ ކަމަށެވެ.\nއެގޮތުން 'އުތެމަ' ޖަމްއިއްޔާ ނިވާފަތްގަނޑެއް ކަމުގައި ހަދައިގެން ތިބެ، އެމްޑީއެން އިން ނެރެފައިވާ ރިޕޯޓަށް ތާއީދުކުރާކަން ހާމަކުރުމުގެ އިތުރުން، އެމްޑީއެންގެ އެ ރިޕޯޓުގައި ވެސް ހިމަނާފައިވާ ފަދަ، އިސްލާމީ ޝަރީއަތާއި ދިވެހިރާއްޖޭގެ ގާނޫނާ ހިލާފު އެތައް ކަމެއް ހިމަނައިގެން، މާތްވެގެންވާ އިސްލާމްދީނަށް ފުރައްސާރަ ކުރުމާއި އެފަދަ އަމަލުތަކަށް ގާނޫނީ ބާރުތައް ހޯދައިދިނުމަށް މަގުފަހިކުރުމަށް ކުރާ މަސައްކަތްތައް ފާޅުކޮށް ފެންނަން ހުރި ބަޔާނެއް ނެރެފައިވާ ކަމަށް އިލްމުވެރިންގެ ގުޅުމުން ބުނެއެވެ. އަދި އުތެމައާއި އެކަމުގައި ބައިވެރިވެފައިވާ ފަރާތަކުގެ އެ އަމަލުތަކަށް އިންކާރުކޮށް އެކަން ހަރުކަށި އިބާރާތުން ކުށްވެރި ކުރާ ކަމަށް ވެސް އިލްމުވެރިންގެ ގުޅުމުން ބުނެއެވެ.\nހަމައެއާއެކު އިސްލާމްދީނުގެ މަތިވެރި އުސޫލުތައް ދިވެހި ބިމުން ފުހެލުމަށް މަސައްކަތްކުރާ ބަޔަކު، ބޭރުންނާއި އެތެރެއިން ތަފާތު ހަމަލާތައް މެދުނުކެނޑި ދެމުންދާކަން އިލްމުވެރިންގެ ގުޅުމުން ވަނީ ފާހަގަކޮށްފައެވެ. އަދި މިފަދަ ދަނޑިވަޅެއްގައި ކައުންސިލުގެ އިދާރާތައް ފަދަ ދައުލަތުގެ ބައެއް މުއައްސަސާތަކުން އަމިއްލައަށް އިސްނަގައިގެން ލާދީނީ އަމަލުތައް ކުށްވެރުކޮށް ބަޔާން ނެރެމުން ގެންދިއުމަށް އެ އިލްމުވެރިންގެ ގުޅުމުން ވަނީ ގޮވާލާފައެވެ. އަދި އެފަދައިން ކަން ކޮށްފިނަމަ އިސްލާމްދީނުގެ ދިފާއުގައު ދިވެހިރާއްޖޭގެ ރައްޔިތުން ސާބިތުކަމާއެކު ތިބިކަން ހާމަވެ އެ ފަދަ ޖަމިއްޔާތައް ފަސްޖޭހިގެން ދާނެ ކަމަށްވެސް އިލްމުވެރިންގެ ގުޅުމުން ބުނެއެވެ.\nއިލްމުވެރިންގެ ގުޅުމުން ވަނީ ދީނާ ހިލާފު ކަންކަން ހުއްޓުވަން ކުރަންޖެހޭ މަސައްކަތްތައް ކުރުމުގައި އެ ގުޅުން ދެމި އޮންނާނެ ކަމަށް ބުނެފައެވެ.\nމީގެ ކުރިން އެމްޑީޢެން އިން ވަނީ އިސްލާމް ދީނަށް ފުރައްސާރަކޯށް ރިޕޯޓެއް ނެރެފައެވެ. އެކަމާ ރާއްޛޭގެ އެތައް ބަޔަކު ވަނީ އަޑު އުފުލާ ކަންބޮޑުވުން ފާޅުކޮށްފައެވެ. ފަހުން އެ ޖަމިއްޔާ ވެސް ވަނީ އުވާލާފައެވެ.\nހަބަރު ދީނީ މައްސަލަ\nހިދާޔަތް: މާތް ﷲ މިއުޒިކް ޙަރާމް ކުރެއްވިއެވެ. އެކަން ޙަލާލް ނުކުރާށެވެ.\nރައީސް ޔާމީންގެ ވެރިކަމުގެ ފަސް އަހަރުގައި، އަގު ނުކުރެވޭ އެތައް ޚިދުމަތްތަކެއް ކޮށްދެއްވާފައިވޭ: ސައީދު\nކޮރަޕްޝަންގެ 22 މައްސަލައެއް ފެނަކައިގައި ، އެމްޑީ ގައްދޫ ދާއިރާގެ ރައީސަކަށް!\nއިންޑިއާއަށް މިހާރު ކުރިމަތިވެފައި ވަނީ ކޮވިޑް-19ގެ ސުނާމީއެއް ގޮތުގައި ސިފަކޮށްފި\nކޮވިޑް-19: ފައްސިވީ އަދަދު މިއަދު ވެސް 100އަށްވުރެ ދަށް!


އާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 40 ސިކުންތު\nނޫސްތަކުގައި ލިޔެލާ ލިޔުމަކުން، މާމިގިލީ ދާއިރާގެ މެމްބަރު ގާސިމް އިބްރާހީމަށް އދ. މާމިގިލިން އޮތް ތާއީދު ނުގެއްލޭނެކަމަށް ޖުމްހޫރީ ޕާޓީގެ ނައިބުރައީސް އަހްމަދު ސައުދު ވިދާޅުވެއްޖެއެވެ.\nސައުދު މިފަދައިން ވިދާޅުވީ "ބޮޑެތި ޖަރީމާތަކެއް ފަޅާއެރުމުން މާމިގިލީ ރައްޔިތުން ރަތަށް" މިސުރުހީގެ ދަށުން ސީއެންއެމް ނިއުސްގައި ލިޔެފައިވާ ޙަޤީޤަތާއި ޚިލާފު ވާހަކަތަކަކާއި ގުޅިގެން ކަންބޮޑުވުން ފާޅުކުރައްވަމުންނެވެ.\nމިކަމާއި ގުޅިގެން ސައުދު ކުރައްވާފައިވާ ޓުވީޓެއްގައި ވިދާޅުވީ، ކަންކަން އަބަދުވެސް މީސް މީހުނަށް ކަންކަން ކޮށްދެއްވައިފައިވާއިރު މިހާރުވެސް އަދި މުސްތަގުބަލުގައިވެސް ގާސިމް ކަންކަން ކޮށްދެއްވާނެކަމަށެވެ. ކިތަންމެ ވަރަކަށް ގާސިމްއާ ދެކޮޅަށް ހަގީގަތް އޮޅުވާލަން އުޅުނަސް އެކަމެއް ނުވާނެކަމަށްވެސް ސައުދު ވިދާޅުވެފައިވެއެވެ.\nސީއެންއެމްގައި ލިޔެފައިވާ ލިޔުމުގައި މާމިގިލީގެ ރައްޔިތުންނާއި، ރަށު ކައުންސިލާއި ގުޅުވައިގެން ހާގީގަތާއި ޚިލާފު ގިނަ ވާހަކަތަކެއް ލިޔެފައިވެއެވެ. އެގޮތުން މާމިގިލީ އެއާޕޯޓުގެ ކުލި ނުދައްކާ ވާހަކައާއި، ގަވައިދާ ޚިލާފަށް ގޮނޑުދޮށުން ވެލި ނަގާކަމަށްވެސް ލިޔެފައިވެއެވެ. އަދި މިކަންކަން އޮޅުންފިލުވުމަށް އެރަށު ކައުންސިލަށް ގުޅުމުން ޖަވާބު ނުދޭކަމަށްވެސް ބުނެފައިވެއެވެ.\nމާމިގިލީގެ ވައިބަރ ގުރޫޕަކާއި ކަމަށްބުނެ ޙަވާލާދީ ލިޔެފައިވާ މި ލިޔުން ލިޔުއްވި ބޭފުޅަކަށް އެނގިވަޑައިނުގެންނެވި ނަމަވެސް ރާއްޖޭގައި ވެލިގާ ނެގުމުގައި ރާއްޖޭގައި އެންމެ ތަޖުރިބާކާރު ބަޔަކީ މާމިގިލީގެ ރައްޔިތުން ކަމަށް ޖުމްހޫރީ ޕާޓީން ވަނީ ބުނެފައެވެ. އެހެންކަމުން ސީއެންއެމްގައިވާ މި ލިޔުމަކީ މާމިގިލީގެ ރައްޔިތުންގެ އަގު ވައްޓައިލުމާއި ރައްޔިތުންނަށް އިހާނެތިކަން ދިނުމުގެ މަޤުޞަދުގައި ލިޔެފައިވާ ލިޔުމެއްކަމަށް އެރަށުގެ ހަރުދަނާ މީހުން ބުނެއެވެ.\nމާމިގިލީ ކައުންސިލްގެ ނައިބު ރައީސް ޝިހާމް މުޙައްމަދު ވިދާޅުވީ ޤާސިމް އިބްރާހީމް ރަށަށް ކޮށްދެއްވައިފައިވާ އެއްވެސް ކަމަކާއި ގުޅޭގޮތުން ނުވަތަ ރަށުގައި ރަށުގެ ރައްޔިތުންގެ ލޯބި ލިބިވަޑައިގެންފައިވާ ބޭފުޅެއްގެ ކޮނޑުފުޅުގައި ބަދުނާމު އެޅުވުމަށް ދައްކަމުންދާކަމަށްބުނާ އެއްވެސް ކަމެއްގެ ތަފްސީލް ހޯދުމަށް ސީއެންއެމްއިން އެކައުންސިލާއި ގުޅާފައިނުވާކަމަށެވެ. އަދި އެ އޮންލައިންގައި ޚަބަރު ލިޔެފައިވަނީ ކަނޑައެޅިގެން ކަމުގެ ޙަޤީޤަތްތައް ރައްޔިތުންނަށާއި ދިވެހި ރާއްޖޭގެ ނޫސްވެރިކަމުގެ އަޚުލާޤުވެސް ގެއްލިގެންދާގޮތަށްކަން ފާހަގަކުރައްވާ ޝިހާމް ވިދާޅުވީ، އެއާޕޯޓްގެ ކުއްޔާ ގުޅޭގޮތުންވެސް ހަގީގަތާއި ޚިލާފު ވާހަކަތަކެއް ލިޔެފައިވާކަމަށެވެ.\nއެގޮތުން އެއާޕޯޓްގެ ކުލި ކައުންސިލަށް ނުލިބޭކަމަށް ލިޔެފައިވާއިރު ދައުލަތުން ނަގާ ފީތަކަކީ ދިވެހި ދައުލަތުގެ ޓެކްސްގެ ނިޒާމު ބަލަހައްޓާ އިދާރާ މީރާއަށް ދައްކަންޖެހޭ އެއްޗެއްކަންވެސް ލިޔުންތެރިއާއަށް ނޭނގި އޮތުމަކީ ހައިރާންވާން ޖެހޭ ކަމެކެވެ. ކައުންސިލުން ބުނެފައިވާ ގޮތުގައި އެއަރޕޯރޓުގެ ކުލި ދައްކަމުންދިޔައީ މީރާއަށެވެ.\nމާމިގިލީގެ ރައްޔިޔުންނަކީ ތަންދޮރު ނުދަންނަ ބައެއްކަމަށް ދޭހަވާ ގޮތަށް ލިޔެފައިވާ އެއްވާހަކަތަކެއް ތަކުރާރުކޮށް ލިޔެފައިވާއިރު ރަށުގެ ރައްޔިތުން މޫދަށްއެރެން އޮންނަ ތަނާއި އެއަރޕޯރޓާއި ގުޅުވައިގެންވެސް ވަނީ ޙަޤީޤަތާ ޚިލާފު ވާހަކަތަކެއް ލިޔެފައެވެ. އަދި އެކަން އެގޮތަށް ގުޅުވައިފައިވަނީ މަދަނީ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބާއިވެސް ގުޅުވައިގެންނެވެ. އެހެންވީމާ އެ ލިޔުމަކީ ވަކި މަޤުޞަދެއްގައި ރައްޔިތުންގެ މެދުގައި ޙަސަދަވެރިކަން އުފެއްދުމަށް ލިޔެފައިވާ ލިޔުމެއްކަމުގައި މާމިގިލީގެ ގިނަ ރައްޔިތުންވެސް ދެކެއެވެ.\nމީގެ އިތުރުން މާމިގިލީގެ އިންޖީނުގެއާއިގުޅުވައިގެން ލިޔެފައިވާ ވާހަކަތަކަށްބަލާއިރު އެރަށުގައި ކަރަންޓުގެ ޚިދުމަތް ދެއްވުމުގައި ޤާސިމްގެ ދީލަތިކަން އޮތްގޮތް ނުދެނެހުރި މީހަކަށް ވަރަށް ގިނަ އޮޅުންތައް އަރާނެކަން ކަށަވަރެވެ. އަދި ރައްޔިތުން ކަރަންޓުގެ ބޭނުން ހިފާ ގޮތާއި ބިލް ނުދެއްކިގެން އުޅެން ޖެހޭ ޙާލަތެއް މެދުވެރިވިޔަ ނުދިނުމަށްޓަކައި އެތައް ފަހަރަކު ބިލްތައް މަޢާފުކޮށްދެއްވައިފައިވާކަން ޚުދު މާމިގިލީގެ ރައްޔިތުންނަށް އެނގޭނެކަން ކަށަވަރެވެ.\nރާއްޖޭގެ އެކި ކަންކޮޅުތަކަށް ޤާސިމް ކޮށްދެއްވާފައިވާ ކަންކަމަކީ މަތިޖެހުމަށް ކޮށްދެއްވާ ކަމެއްކަމުގައިވާނަމަ، އެމަނިކުފާނު ދިވެހި ރައްޔތުންނަށް ދެއްވާ ޚިދުމަތްތަކަށް ކިޔާނީ ކީކޭ ކަމެއް ނޭނގެއެވެ. އެގޮތުން ދިރިއުޅުމާއި ގެވެހި ދިރިއުޅުން ފާގަތިކޮށްދެއްވުމަށް ފެއްޓެވި ތެލާއި ގޭހުގެ ޚިދުމަތް ފާހަގަކުރެވޭއިރު މިއަދު މިކިޔާ އާސަންދަ ފުރަތަމަ ފަހަރަށް ރާއްޖޭގައި ދެއްވި ބޭފުޅަކީވެސް ޤާސިމް އިބްރާހީމެވެ. އަދި އެފަދަ ބޭފުޅަކު ކޮށްދެއްވައިފައިވާ ޤައުމީ އަދި މަދަނީ ޚިދުމަތްތަކާމެދު މީސްތަކުންނަށް އޮޅޭ ގޮތަށް ޙަސަދަވެރިކަމުގެ ލިޔުންތަކުން ނޫސްވެރިކަމުގެ ޒިންމާދާރުކަން ގެއްލޭ ގޮތަށް ލިޔެފައިވުމަކީ ހިތާމަ ކުރާ ކަމެއް ކަމަށް މާމިގިލީ ކައުންސިލުން ދެކެއެވެ.\nއެގޮތުން ސީއެންއެމްއިން ލިޔެފައިވާ ލިޔުމަކީ މިފަދަ ދަނޑިވަޅެއްގައި ވަރަށް ޒިންމާދާރުކަން ކުޑަކޮށް ލިޔެފައިވާ ލިޔުމެއްކަންވެސް ޝިހާމް ފާހަގަކުރެއްވިއެވެ. މިފަދަ ބޮޑު ޚަބަރެއް ލިޔެފައިވާއިރު ކަމާބެހޭ ފަރާތްތަކުން މައުލޫމާތު ނުހޯދާކަންވެސް މާމިގިލީ ކައުންސިލްގެ ނައިބުރައީސް ޝިހާމް ވަނީ ފާހަގަކުރައްވާފައެވެ.


ސުލްޠާން ޙަސަން ނޫރައްދީން (ދެވަނަ) - ވިކިޕީޑިއާ\nސުލްޠާން ޙަސަން ނޫރައްދީން (ދެވަނަ)\nޙަސަން ނޫރައްދީން (ދެވަނަ)\nMaldives: 1935 - 1943\nހަސަން ނޫރައްދީނުލް އިސްކަންދަރު\nKudhi baigey Didi\nPrince Abdullah Nooraddine\nPrince Mohamed Nooraddine Princess Aneesa Nooraddine\nZulaikhaa(dhandi kosheegey Didi)\nއައްސުލްޠާން ޙަސަން ނޫރައްދީން (ދެވަނަ) އަކީ 1935 އިން 1943 އަށް ދިވެހިރާއްޖޭގައި ރަސްކަންކުރެއްވި ރަދުންނެވެ.\n3 ހިނގި މުހިއްމު ކަންތައްތައް\n4 ފާހަގަކުރެވޭ ސިފަތައް\n6 އިތުރު ފޮޓޯތައް\nއައްސުލްޠާން ޙަސަން ނޫރައްދީން (ދެވަނަ) އަކީ އައްސުލްޠާން މުޙައްމަދު މުޢީނުއްދީން (ދެވަނަ)، ނުވަތަ ކުޑަ ބަންޑާރަ އިންގެ ދަރިކަލުންނެވެ. ރަސްކަމަށް އިސްވެވަޑައިގަތުމުގެ ކުރިން އެމަނިއްޕުޅުގެ ޢާންމު ނަންފުޅަކީ އެއްގަމުގޭ މަނިއްޕުޅު އެވެ. ނުވަތަ މާޖެހިގަނޑުވަރު މަނިއްޕުޅު އެވެ.އާއިލީ ގޮތުން ބަލާއިރު އައްސުލްޠާން މުޙައްމަދު ޝަމުސުއްދީނާއި ވަރަށް ތިމާގެ ބޭފުޅެކެވެ. އެއީ މުޙައްމަދު ޝަމުސުއްދީންގެ ބޮޑުބޭބެ ޙަސަން ޢިއްޒުއްދީން އަށް ކާފަ ވިދާޅުވާ ބޭފުޅެކެވެ. މިރަދުންގެ މަންމާފުޅަކީ ދަނޑިކޮށީގެ ދީދީ ނުވަތަ ޒުލައިޚާ އެވެ.\nއައްސުލްޠާން ޙަސަން ނޫރައްދީން (ދެވަނަ) ދުނިޔޭގެ އަލިކަން ދެކެވަޑައިގަތީ 27 ރަޖަބު 1304ހ، 21 އެޕްރީލް 1887މ ގައެވެ. މިރަދުން ރަސްކަމަށް އިސްވެ ވަޑައިގަތީ 17 ޛުލްޤައިދާ 1353ހ، 21 ފެބުރުއަރީ 1935މ ގައެވެ. މިރަދުންނަކީ ރަސްކަމުގެ އާދަކާދަތައް ހިފެހެއްޓެވި، އަދި ޝާހީ ޢާއިލާއަށް ކަމޭހިއްތެވި، މަޑުމައިތިރި އަޚްލާޤެއްގެ ބޭފުޅެކެވެ. ޞުލްޙައަށް ލޯބިކުރެއްވި ރަސްކަލެކެވެ.\nއައްސުލްޠާން ޙަސަން ނޫރައްދީން (ދެވަނަ) ރަސްކަމަށް އިސްކުރެވުނީ އޭގެ ކުރިން ރަސްކަމުގައި ހުންނެވި ސުލްޠާން މުޙައްމަދު ޝަމްސުއްދީން (ތިންވަނަ) ރަސްކަމުން ދުރުކުރުމާއި ގުޅިގެން 21 ފެބުރުއަރީ 1935 ވީ ބުރާސްފަތި ދުވަހުގައެވެ. ރަސްކަމަށް ކޮލިލެވުނީ 21 ޖުލައި 1938 ގައެވެ. އެއީ ހިޖުރައިން 22 ޖުމާދިލް އޫލާ 1357 ވީ ބުރާސްފަތި ދުވަހެވެ. އަދި ރަސްކަމަށް ކޮލިލުމާއި ގުޅިގެން އެރަދުންގެ ކޮލި ނަންފުޅަކީ ކުލަ ސުންދުރަ ކަންތިރި ބަވަނަ މަހާރަދުންނެވެ. ރާއްޖޭގައި ރަސްކަމުގެ އިއްޒަތް ފުރިހަމަ ކުރުމުގެ ގޮތުން އެންމެ ފަހުން ކޮލިލާފައިވަނީ މިރަދުންނަށެވެ.\nއައްސުލްޠާން ޙަސަން ނޫރައްދީން (ދެވަނަ) ރަސްކަމުގައި ހުންނެވީ ހަމައެކަނި ފަތްފަތްކޮޅުގައި ސޮއިކުރައްވާ ރަސްކަލެއްގެ ގޮތުގައެވެ. ހަގީގީ ބާރު އޮތީ ޢަބުދުލް މަޖީދު ރަންނަބަނޑޭރި ކިލެގެފާނު އާއި، އޭނާގެ ދަރިކަލުން އަލްއަމީރު ޙަސަން ފަރީދު ދީދީގެ އަތްޕުޅުގައެވެ.\nދުނިޔޭގެ ދެވަނަ ބޮޑު ހަނގުރާމަ ފެށުނީ މިރަދުންގެ ރަސްކަމުގައެވެ. ހަނގުރާމައިގެ ތެރޭގައި މިރަދުން ރަސްކަމުން އިސްތިއުފާ ދެއްވި އެވެ. އެއީ2ރަބީޢުލް އާޚިރު 1362ހ، 8 އެޕްރީލް 1943 ވީ ބުރާސްފަތި ދުވަހު (2 ރަބީޢުލް އައްވަލް 1363) ގައެވެ. ރަސްކަމުން އިސްތިއުފާ ދެއްވީ 8 އަހަރު ދުވަހު ރަސްކަން ކުރެއްވުމަށްފަހު ގައެވެ. މިރަދުންގެ ރަސްކަމުގައި ބޮޑު ވަޒީރަކަށް ހުންނެވީ އަލްއަމީރު މުޙައްމަދު ފަރީދު، ފަހުން ޖަލާލަތުލް މަލިކު މުޙައްމަދު ފަރީދުލް އައްވަލް އެވެ.\nމަޝްހޫރު ދެވަނަ ބޮޑު ހަނގުރާމަ ފެށުނީ މިރަދުންގެ ރަސްކަމުގައެވެ. އޭރު ރާއްޖެއަށްވަނީ މިހަނގުރާމައިގެ ސަބަބުން ދަތިކަން ފޯރާން ފަށާފައެވެ. ރަސްކަމުން އިސްތިއުފާދެއްވުމަށްފަހު އަވަހާރަ ވަންދެން ހުންނެވީ ވަލީ ކޮމެޓީ މެންބަރެއްގެ ގޮތުގައެވެ.\nހިނގި މުހިއްމު ކަންތައްތައް[އުނިއިތުރު ގެންނަވާ]\nއައްސުލްޠާން ޙަސަން ނޫރައްދީން (ދެވަނަ) އިގެ ރަސްކަމުގައި ހިނގި ބޮޑެތި ކަންތައްތަކުގެ ތެރޭގައި ރައްޔިތުންގެ ވާރު ކެނޑުން، ދެވަނަ ބޮޑު ހަނގުރާމައިގެ ތެރޭގައި އިގިރޭސި އައްޑުއަތޮޅު ގަމަށް ފޭބުން، ރައްޔިތުންގެ ބޮޑު އިސްޓޯރު ހުޅުވުން ފަދަ ކަންތައްތައް ހިމެނެއެވެ. އެންމެ ފަހުން ބޮޑު ތިލަދުންމަތި އައީ ވެސް މިރަދުންގެ ރަސްކަމުގައެވެ.\nއައްސުލްޠާން ޙަސަން ނޫރައްދީން (ދެވަނަ) އަކީ އިގިރޭސި ވިލާތުގެ ރާޖާގެ ފަރާތުން ދިވެހި ރަސްކަލަކަށް ފުރަތަމަ ކޭސީއެމްޖީ ލިބިވަޑައިގެންފައިނެވި ރަދުންނެވެ. އަދި މިރަދުންނަކީ ރަސްކަމުގެ އިއްޒަތް ފުރިހަމަ ކުރުމުގެ ގޮތުން އެންމެ ފަހުން ކޮލިލެވުނު ރަދުންނެވެ.މިރަދުން ރަސްކަމަށް ކޮލިލީ 20 އޮގަސްޓް 1938 ގައެވެ. ކޮލީ ނަންފުޅަކީ ކުލަ ސުންދުރަ ކަންތިރި ބަވަނަ މަހާރަދުންނެވެ. ނަމަވެސް ބައެއް ލިޔުންތަކުގައި ކޮލި ނަންފުޅަކީ ސިރީ ބަވަނާއްދީއްތަ މަހާރަދުން ކަމުގައި ލިޔެފައި ވެއެވެ.\nމިރަދުންނަށް ކޮލިލި ތާރީޚް އެކި ފޮތްތަކުގައި ހުރީ އެކިގޮތަށެވެ. އެގޮތުން ބަޔާންކޮށްފައިވާ ތާރީޚްތައް ތިރީގައި މިވަނީ އެވެ.\n20 އޮގަސްޓް 1935 ގައެވެ.\n21 ޖުލައި 1938 ގައެވެ.\n20 އޮގަސްޓް 1938 ގައެވެ.\nފާހަގަކުރެވޭ ސިފަތައް[އުނިއިތުރު ގެންނަވާ]\nއައްސުލްޠާން ޙަސަން ނޫރައްދީން (ދެވަނަ) އަކީ އިސްކޮޅުން މެދުމިނުގެ ގައިގެ ކުލަކޮޅު ވަރަށް ދޮން ބޭފުޅެކެވެ. އެރަދުންގެ ބޭފުޅުންގެ ތެރެއިން އެންމެ ފަހުން ދުނިޔޭގައި ތިއްބެވި ބޭފުޅުންނަކީ އަލްއަމީރު މުޙައްމަދު ނޫރައްދީން، އަލްއަމީރާ އަނީސާ ނޫރައްދީން، އަލްއަމީރާ ޒަރީނާ ނޫރައްދީން، މިތިން ބޭފުޅުންނެވެ.\nއައްސުލްޠާން ޙަސަން ނޫރައްދީން (ދެވަނަ) ރަސްކަމުން ވަކިވެ ވަޑައިގެން ހުންނަވަނިކޮށް، މިމަނިއްޕުޅު އަވަހާރަވީ5މުޙައްރަމް 1387ހ، 15 އެޕްރީލް 1967 ގައެވެ. ފަސްދާނު ލެވިފައިވަނީ މާލޭ ގަލޮޅު ގަބުރުސްތާން ގައެވެ.\nސުލްޠާން މުޙައްމަދު ޝަމްސުއްދީން (ތިންވަނަ) ދިވެހިރާއްޖޭގެ ރަދުން\n1935 - 1943 ފަހުން ވަޑައިގަތީ:<br./>ސުލްޠާން ޢަބްދުލްމަޖީދުދީދީ


SunOnline: Miadhun feshigen Visa nethi Dhivehin ah Russia ah dheveyne\nވިސާ ނެތި ދިވެހިންނަށް ރަޝިޔާއަށް ދެވޭ އެއްބަސްވުމަށް އަމަލުކުރަން ފަށައިފި\nރަޝިއާ - ރާއްޖެ އޮން އެރައިވަލް ވިސގެ އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން---- ފޮޓޯ: ފޮރިން މިނިސްޓްރީ\nވިސާ ނުނަގައި ދިވެހިންނަށް ރަޝިޔާއަށް ޒިޔާރަތް ކުރެވޭނެ ގޮތަށް ދެ ގައުމުގެ ދެމެދުގައި ސޮއިކުރި ވިސާގެ އެއްބަސްވުމަށް މިއަދުން ފެށިގެން އަމަލު ކުރަން ފަށައިފި އެވެ.\nފޮރިން މިނިސްޓަރު އަބްދުﷲ ޝާހިދު ރަޝިޔާއަށް ކުރެއްވި ރަސްމީ ދަތުރުފުޅުގެ ތެރެއިން، މިދިޔަ މަހުގެ 25 ވަނަ ދުވަހު ސޮއިކުރި އެ އެއްބަސްވުމުގެ ދަށުން ޓޫރިސްޓުންގެ ގޮތުގައި އެއް ގައުމުން އަނެއް ގައުމަށް ޒިޔާރަތް ކުރާ ދެ ގައުމުގެ ރައްޔިތުންނަށް، 90 ދުވަހުގެ އޮންއެރައިވަލް ވިސާ ލިބޭނެ އެވެ.\nރަޝިޔާގެ ފޮރިން މިނިސްޓްރީއިން ބުނީ މިއަދުން ފެށިގެން ވިސާގެ އެ އެއްބަސްވުމަށް އަމަލު ކުރަން ފަށާފައިވާ ކަމަށެވެ. އަދި އެ އެއްބަސްވުމުގެ ދަށުން 90 ދުވަހުގެ އޮންއެރައިވަލް ވިސާ ލިބޭނީ، ޓޫރިސްޓުންގެ ގޮތުގައި ދަތުރުކުރާ ފަރާތްތަކަށް ކަމަށެވެ. އަދި ކިޔެވުމާއި ދިރިއުޅުން އަދި ވިޔަފާރީގެ ބޭނުންތަކަށް އެއް ގައުމުން އަނެއް ގައުމަށް ދަތުރު ކުރާ ދެ ގައުމުގެ ރައްޔިތުން ވެސް ކުރިއެކޭ އެއްގޮތަށް ވިސާ ނަގަން ޖެހޭނެ ކަމަށް އެ ގައުމުގެ ފޮރިން މިނިސްޓްރީ އިން ބުންޏެވެ.\nމީގެ ކުރިން، ޓޫރިސްޓުންގެ ގޮތުގައި ދިވެހިން ރަޝިޔާއަށް ދަތުރުކުރި ނަމަވެސް، ދުރާލާ ވިސާ ނަގަން ޖެހެ އެވެ.\nމީގެ ކުރިން ރާއްޖޭގެ ފޮރިން މިނިސްޓްރީއިން ބުނެފައި ވަނީ ވިސާގެ އެއްބަސްވުމުގެ ސަބަބުން ދެ ގައުމުގެ ގުޅުން އިތުރަށް ބަދަހިވެ، ވިޔަފާރީގެ ގުޅުންތައް ވެސް ރަނގަޅުވެގެން ދާނެ ކަމަށެވެ.\nރައީސް އިބްރާހިމް މުހައްމަދު ސޯލިހު ވެރިކަމާ ހަވާލުވެ ވަޑައިގަތުމަށް ފަހު، މިދިޔަ ފެބުރުއަރީ މަހު ވަނީ ރަޝިޔާގެ ވެރިރަށް މޮސްކޯގައި ދިވެހި އެމްބަސީއެއް ވެސް ހުޅުވައިފަ އެވެ. އަދި މިނިސްޓަރު ޝާހިދުގެ ދަތުރުފުޅުގައި ރަޝިއާގެ ފޮރިން މިނިސްޓަރު ސާޖޭ ލަވްރޯވްއާއެކު ވެސް ވަނީ މަޝްވަރާތަކެއް ބާއްވަވައިފަ އެވެ.\nރަޝިޔާއަކީ ރާއްޖޭގެ ޓޫރިޒަމްގައި މުހިންމު މާކެޓެކެވެ. އެގޮތުން މިދިޔަ އަހަރުވެސް ރަޝިޔާއިން ވަނީ ރާއްޖެއަށް 38،000 އަށް ވުރެ ގިނަ ޓޫރިސްޓުން އައިސްފަ އެވެ.\nރަޝިޔާގެ ފޮރިން މިނިސްޓްރީއިން ބުނި ގޮތުގައި ދެ ގައުމުގެ ދެމެދުގައި ޓޫރިޒަމްގެ ރޮގުން ގުޅުން ބަދަހި ކުރުމަށް ޓޫރިޒަމް މިނިސްޓަރު އަލީ ވަހީދު ސެޕްޓެމްބަރު މަހުގެ ތެރޭގައި މޮސްކޯއަށް ދަތުރެއް ކުރެއްވުމަށް ވަނީ ހަމަޖެހިފަ އެވެ. އެ ދަތުރުގައި އިތުރު ގިނަ ކަންކަމާ މެދު މަޝްވަރާ ކުރާނެ ކަމަށް ވެސް ބުންޏެވެ.\nރަޝިޔާ އާއި ރާއްޖެއާ ދެމެދު ކުރާ ވިޔަފާރީގެ މުއާމަލާތްތައް، 3.35 މިލިއަން ޑޮލަރަށް އަރަ އެވެ. އަދި ރަޝިޔާއިން ރާއްޖެ ކުރާ އެކްސްޕޯޓްގެ އަގު އުޅެނީ އަހަރަކު 3.32 މިލިއަން ޑޮލަރުގަ އެވެ.


ފާޅުގައި ހިންގަމުންދާ ކޮރަޕްޝަންގެ އަމަލުތަކުން ދައުލަތަށް ލިބޭ ގެއްލުންތައް އެތައް ބިލިއަން ރުފިޔާއަކަށް އަރާނެ އެވެ. އެއްވެސް ސަރުކާރަކަށް އެކަން ހުއްޓިފައެއް ވެސް ނެތެވެ. ދައުލަތުގެ ވަޒީފާތައް އަދާކުރެއްވި ނުވަތަ އަދާކުރައްވާ ބޭފުޅުންނަށް ލިބިވަޑައިގަންނަވާ ކުއްލި މުއްސަނދިކަމާއި ތަނަވަސް ކަމަކީ އޭގެ އަނެއް ކޮޅެވެ. މުޅި...\nކޮވިޑް-19ގެ ފަރުވާ އަށް ބޭނުންވާ ވެންޓިލޭޓަރުތައް ހޯދުމުގައި ކޮރަޕްޝަން ހިންގާފައިވާ ކަމުގެ އަޑު ގަދަވީ، ސަރުކާރުގެ ހިއްސާ އޮންނަ އެސްޓީއޯ ކަޓުވާލައި ވަކި ބަޔަކަށް ދިން ކަމުގެ ޝަކުވާތަކުންނެވެ. އެ ކުންފުނިން ހެލްތު މިނިސްޓްރީއަށް މާ ކުޑަ އަގެއް ހުށަހަޅާފައި އޮއްވައި އަމިއްލަ ކުންފުނިތަކަކާ އެ މަސައްކަތް ހަވާލުކުރީ އަގުބޮޑުކޮށް...\nMarch 03, 2020 82\nއަގުބޮޑު، ސިންގަލް ވިންޑޯ މަޝްރޫއުގައި ކޮރަޕްޝަން؟\nއިކޮނޮމިކް މިނިސްޓްރީ އާއި އެތަނާ ގުޅުން ހުރި އިދާރާތަކުގެ ޚިދުމަތްތައް އެއް ވިއުގައަކުން ގުޅާލަން 6.7 މިލިއަން ޑޮލަރު (100 މިލިއަން ރުފިޔާ)ގެ ނެޝަނަލް ސިންގަލް ވިންޑޯ ޕްރޮޖެކްޓް ކުރިއަށް ގެންދަން ހުޅުވާލި ބީލަމަށް، ޝަރުތު ހަމަނުވާ ކުންފުންޏަކުން ކުރިމަތިލައި، އެހެން ހުރިހާ ކުންފުންޏެއްގެ މައްޗަށް ކުރި ހޯދި ގޮތާ މެދު ސުވާލު...\nޚިޔާނާތުގެ ރަށްތައް އަތުލާނެ ބާ؟\nކުރީގެ ރައީސް އަބްދުﷲ ޔާމީންގެ ސަރުކާރުގައި އެމްއެމްޕީއާރުސީ މެދުވެރިކޮށް ހިންގި 1.3 ބިލިއަން ރުފިޔާގެ ބޮޑު ޚިޔާނާތާ މެދު ބައެއް މީހުންނަށް ޝައްކެއް ނެތް އެއް ކަމަކީ ޓޫރިޒަމަށް ދޫކުރި އެ ރަށްތަކާއި ފަޅުތައް އަނބުރާ ދައުލަތަށް ނަގަން ޖެހޭނެ ކަމެވެ. އެކަމަކު ނުއަގުގައި އަދި ކޮރަޕްޝަންގެ ތެރެއިން ދީފައި ހުއްޓަސް، އެ ތަންތަން...


Ihuge noos: Aa doctor eh ge muhinmukan\nއިހުގެ ނޫސް: "އައު ޑޮކްޓަރެއް"ގެ މުހިންމުކަން\n"އައުޑޮކްޓަރެއް" މާލެ އައިސްގެން "މޫންލައިޓް" ނޫހުގައި 1972 ވަނަ އަހަރުގެ ތެރޭގައި ޝާއިއުކޮށްފައިވާ ހަބަރު\nމިއީ ވަރަށް މައުލޫމާތު ގިނަ ޒަމަނާކެވެ. ކޮންމެ ދުވަހަކު ސިކުނޑި ފޯވަނީ ލޮލަށް ފެންނަ މަންޒަރުތަކާއި ހަބަރުތަކުންނެވެ. ގިނައީ ހަމަ ހުސް ބޭކާރު މައުލޫމާތެވެ. އެނގެން ބޭނުން ނުވާ އެތައް ކަމެކެވެ. ނުފެނުނުނަމައޭ ހިތަށްއަރާ ބައިވަރު ފޮޓޯތަކާއި ވީޑިއޯތަކެވެ.\nކޮންމެވެސް ސިޔާސީ ދެ މީހެއް އަރައިރުން ވާނެ އެވެ. އެއް ދުވަސް ވެސް ނުވަނީސް އަލުން ގުޅޭނެ އެވެ. އެހެން ގައުމެއްގެ ރަނގަޅަށް ނަންވެސް ކިއަން ނޭނގޭ ތަރިއެއް ކައިވެނިކުރި ވާހަކަ އެވެ. ނޫނީ ދަރިއެއް ލިބިގެން މޮޔަވާނީ އެވެ.\nއޮޓޮމެޓިކުން މައުލޫމާތުތައް އައިސް މޫނުގައި ނުޖެހޭ ޒަމާނެއް ވެސް މާޒީވެއްޖެ އެވެ. އޭރު ސިޔާސީ މާ ބޮޑު ކޯޅުންތަކެއް ނޯވެ އެވެ. މިހާރުގެ މީހުން ހީވެސް ނުކުރާނެ ކަންކަން އެ ޒަމާނުގެ ފަލަ ސުރުހީތަކުން ފެނުނެވެ. އޭރު އޮތް މުޖުތަމައުގެ ހާލަތެވެ. ދިރިއުޅުމުގެ އަސާސީ ސިފަތަކެވެ. މިހާރު ރަކި ހިނި އަޔަސް، އޭރު މިއީ ހަމަ "ބޮޑު ހަބަރެކެވެ."\n"މޫންލައިޓް" ނޫހުގައި 1972 ވަނަ އަހަރުގެ ތެރޭގައި ޝާއިއުކޮށްފައިވާ މި ހަބަރު ފެނިފައި، މިހާރު ހިނި އަޔަސް، އޭރު މިއީ ހަމަ "ބޮޑު ހަބަރެކެވެ." "އައުޑޮކްޓަރެއް" ސުރުހީގެ ދަށުން އެ ނޫހުގައި ލިޔެފައިވަނީ އޭރުގެ މާލޭގެ ގަވަމަންޓް ހޮސްޕިޓަލަށް އާ ޑޮކްޓަރެއް "ދުރުވި" ހަބަރެވެ.\n"އިއްޔެ ހުޅުލެއަށް އައި މަތިންދާބޯޓުން އައު ޑޮކްޓަރެއް މާލެ ދުރުވެއްޖެ އެވެ. އެއީ ޑޮކްޓަރު އެސް. ޖޭ ޖެބަސުންދަރަމް އެވެ. އެނގިފައިވާ ގޮތުގައި އޭނާއަކީ ގަވަމަންޓް ހޮސްޕިޓަލުގެ މެޑިކަލް އޮފިސަރުގެ މަގާމަށް ދުރުވި ޑޮކްޓަރެވެ،" އެ ހަބަރުގައި ލިޔެފައިވެ އެވެ.\nއެ ދެ ފޮޅުވަތުގެ ހަބަރު ނިންމާލައިފާވަނީ، ޑރ. ޖެބަސުންދަރަމް މާލެ "ދުރުވީ" އޭނާގެ ދަރިފުޅު ވެސް ގޮވައިގެންކަމަށް ބުނަމުންނެވެ. އޭރު ރާއްޖޭގައިއޮތް ސިއްހީ ހާލަތަށް ބަލާއިރު، ބޭރުގެ ޑޮކްޓަރެއް އައުމަކީ ހަމަ ހަގީގަތުގައި ވެސް ބޮޑު ހަބަރެކެވެ. އާންމުކޮށް ލިބެންހުރި ތަފާސް ހިސާބުތައް ބަލާއިރު، އޭރުގެ ސިއްހީ ދާއިރާގެ މައުލޫމާތު ފެންނާކަށްނެތެވެ.\nއެންމެ ގާތުންވެސް 1986 ވަނަ އަހަރު މުޅި ރާއްޖޭގައި ވެސް ތިބީ ޖުމްލަ 21 ޑޮކްޓަރުންނެވެ. އެ ތަފާސް ހިސާބަކީ "މޫންލައިޓް" ނޫހުގައި އެ ހަބަރު ޝާއިއުކުރިތާ ގާތްގަނޑަކަށް 14 އަހަރު ފަހެވެ. އެ ހަބަރު ރިޕޯޓުކުރި ދުވަސްވަރުގައި ރާއްޖޭގެ ސިއްހީ ދާއިރާ އޮންނާނެގޮތް ކޮންމެވެސް ވަރަކަށް އަންދާޒާކޮށްލެވެ އެވެ. އަދި "އައު ޑޮކްޓަރެއް" ރާއްޖެއައުމަކީ އާންމުންނަށް ކޮންމެހެން އެނގެންޖެހޭ މުހިންމު މައުލޫމާތެއްކަން ވިސްނާލެވެ އެވެ.


Hohalhaigai thibi kudhin vanee average koh 2kg lui vefai | Mihaaru\nނުވަ ދުވަސް ފަހުން ހޮހަޅައިން ކުދިން ފެނުނު އިރު ތިބީ ބަލިކަށިކޮށް. --ފޮޓޯ:ތައި ނޭވީ\nހޮހަޅައިގައި ތިބި ކުދިން ވަނީ އެވްރެޖްކޮށް ދެ ކިލޯ ލުއިވެފައި\n11 ޖުލައި 2018 - 17:02\nބެންކޮކް (ޖުލައި 11) - ތައިލެންޑުގެ ހޮހަޅައިގައި 17 ދުވަސް ވަންދެން ތާށިވެފައި ތިބި ކުދިންގެ ބަރުދަނުން ވަނީ އެވްރެޖްކޮށް ދެ ކިލޯ ލުއިވެފައި ކަމަށް މެޑިކަލް އޮފިޝަލުން މިއަދު ބުނެފި އެވެ.\n"އެ ކުދިންގެ މެޑިކަލް އެސެސްމަންޓް ދައްކާ ގޮތުން ހުރިހާ ކުދިންގެ ވެސް ސިއްހަތު ރަނގަޅު. އެ ކުދިން ތިބީ ސްޓްރެސްވެފައެއް ވެސް ނޫން. އެކަމަކު އެވްރެޖްކޮށް ކޮންމެ ކުއްޖެއްގެ ބަރުދަނުން ވަނީ ދެ ކިލޯ ލުއިވެފައި،" ތައިލެންޑުގެ ހެލްތު ޑިޕާޓްމަންޓުގެ އިންސްޕެކްޓާ ޑރ. ތޮންގްޗައި ލެޓްވުލައިރަޓަނަޕޮންގް ވިދާޅުވި އެވެ. "ކާނާ ނުލިބުމުން އެ ކުދިންނަށް މާބޮޑު ގެއްލުމެއް ލިބިފައެއް ނެތް. ކާނާ ނުލިބި ވެސް ގިނަ ދުވަސްތަކެއް ވަންދެން ތިބެވިދާނެ. އެކަމަކު ފެން ނުލިބި ނުތިބެވޭނެ."\nޑޮކްޓަރު ވިދާޅުވީ ހޮހަޅައިގައި ތިބި ކުދިންގެ ކޯޗު އެކަޕޯލް ޗަންޓަވޮން އެ ކުދިން މެނޭޖްކޮށްފައި ވަނީ ވަރަށް ރަނގަޅަށް ކަމަށް ބެލެވޭ ކަމަށެވެ. ޓީމެއްގެ ގޮތަށް ތިބުމުން ހުރިހާ ކުދިންގެ ޖަޒުބާތު ވެސް ކޮންޓްރޯލްކޮށްފައިވާ ކަމަށް އޭނާ ވިދާޅުވި އެވެ.\nޑރ. ތޮންގްޗައި ވިދާޅުވީ ފުއްޕާ މޭގައި އިންފެކްޝަން ހެދިފައިވާ ދެ ކުދިންނަށް ވެސް ބޭސް ދިނުމުން މިހާރު ރަނގަޅުވަމުން އަންނަ ކަމަށެވެ.\nހޮހަޅައިން އެންމެ ފަހުން އިއްޔެ ސަލާމަތް ކުރި ކުދިންނަށް ވެސް މިހާރު ވަނީ އެންޓިބަޔޮޓިކްސް އާއި ޓެޓަނަސް ވެކްސިން ދީފަ އެވެ. އެ ކުދިންގެ ލޭގެ ސާމްޕަލް މިހާރު ވަނީ ބެންކޮށް ފޮނުވައިފަ އެވެ. އެންމެ ފުރަތަމަ ހޮހަޅައިން ނެރުނު ދެ ގްރޫޕުގެ ކުދިންގެ ޓެސްޓްތަކުގެ ނަތީޖާތައް ދައްކާ ގޮތުން މެލިއޮއިޑޮސިސް، ލެޕްޓޮސްޕިރޮސިސް، ސްކްރަބް ޓައިފަސް ނުވަތަ ނިޕާ ވައިރަސްގެ އަސަރުކޮށްފައެއް ނުވެ އެވެ.\n"ހުރިހާ ކުދިންގެ ވެސް ވައިޓް ބްލަޑް ސެލްތައް މަތި ކަމަށް ފާހަގަ ކުރެވުނު. އެއީ އިންފެކްޝަނެއްގެ އަލާމާތަކަށް ވާތީ ވާނީ އެންޓިބަޔޮޓިކް ދީފައި،" ޑރ. ތޮންގްޗައި ވިދާޅުވި އެވެ.\nހޮހަޅައިން ސަލާމަތް ކުރި ކުދިން މިހާރު ތިބީ ހޮސްޕިޓަލުގައި ކަރަންޓީން ކޮށްފަ އެވެ. ފުރަތަމަ ނެރުނު ދެ ގްރޫޕުގެ ކުދިންގެ އާއިލާތަކާ ބައްދަލު ކުރުމުގެ ފުރުސަތު ވަނީ ދީފަ އެވެ. އެއީ ޕްރޮޓެކްޓިވް ހެދުމުގައި ދެ މީޓަރު ދުރުންނެވެ. އެއްވެސް ކުއްޖެއްގެ ގައިގައި އަތްލުމުގެ ފުރުސަތެއް ނޯވެ އެވެ.\nހޮހަޅައިން ނެރުނު ކުދިން ތިބޭނީ ނަފްސާނީ ގޮތުން ބިރުވެރިކަމެއްގައި ކަމަށްވާތީ ހޮހަޅައިގައި ކަންތައް ހިނގި ގޮތާ ބެހޭ ގޮތުން އެ ކުދިންނާ ސުވާލު ނުކުރަން ޑޮކްޓަރުން ވަނީ އަންގައިފަ އެވެ. އެ ކުދިން ހޮސްޕިޓަލުން ދޫކޮށްލާނެ ކަމަށް ބެލެވެނީ ހަފުތާއެއްހާ ދުވަސް ފަހުންނެވެ.


Lh. Atholhun fas sarahahdheh himaayaikohfi – Iru\nޅ. އަތޮޅުން ފަސް ސަރަހައްދެއް ހިމާޔަތްކޮށްފި\nޅ. އަތޮޅުގެ ފަސް ސަރަހައްދެއް މިއަދުން ފެށިގެން ތިމާވެއްޓާ ބެހޭ މިނިސްޓްރީން ހިމާޔަތްކޮށް އެކަން އިއުލާންކޮށްފި އެވެ.\nއެންވަޔަރަމަންޓް މިނިސްޓްރީން ބުނީ، އެ އަތޮޅުން ހިމާޔަތްކޮށްފައި ވަނީ މާގަނޑު ތިލަ (އެނިމޯން ތިލަ) ސަރަހައްދާއި، ސެއްޅިފުށި – ހިރިޔަދޫ ސަރަހައްދާއި، މާކޯ ސަރަހައްދާއި، ވައްވަރާއި ދަނޑިފަޅު ފިނޮޅާއި ދަނޑިފަޅު ކަނޑުއޮޅި ސަރަހައްދު އަދި ދަށުގިރި ފިނޮޅު ސަރަހައްދު ކަމަށެވެ.\nމާގަނޑު ތިލަ (އެނިމޯން ތިލަ) ސަރަހައްދު:\nއެނިމޯން ތިލަ ސަރަހައްދަކީ ފާދިއްޕޮޅުގެ އުތުރަށް ވާ ގޮތަށް، އަތޮޅުގެ މެދުގައި އޮންނަ، ގިނަ އަދަދަކަށް މާގަނޑު ހެދިފައި ހުންނަ، ސޮފްޓް ކޮރަލް އަދި ހާޑް ކޮރަލް ގިނަ ސަރަހައްދެކެވެ. އެ ތިލައަކީ އެކި ފުންމިނުގައި ގިނަ ބާވަތްތަކުގެ މާގަނޑުތަކާއި މާގަނޑު މަސްތައް ފެތުރިފައިވާ، އެއްތަނަކުން އެންމެ ގިނަ އަދަދަކަށް މާގަނޑު ފެންނަ ކަމަށް ދުނިޔޭގެ ފެންވަރުގައި ވެސް ފާހަގަ ކުރެވޭ ތަނެކެވެ.\nއެ ސަރަހައްދު ހިމާޔަތް ކޮށްފައި ވަނީ ސްޕީޝީސް ހެބިޓެޓް އޭރިއާއެއްގެ ގޮތުގަ އެވެ. އެ ސަރަހައްދުން ގާ، ވެލި އަކިރި ނެގުމާއި ކުނި އެޅުމާއި ބިން ހިއްކުމަށް ފަޅު ފުންކުރުން، އެން މަސް ނޫން މަސް ހިފުން، ދިއްލައިގެން މަސް ހިފުން އަދި އެކުއާ ކަލްޗާގެ މަސައްކަތްކުރުމާއި ނަގިލިލުން ވެސް މަނަލެެވެ.\nނަމަވެސް ވަކި ހުއްދައަކާ އެކު އެނިމޯން ތިލަ ސަރަހައްދުގައި ޓޫރިޒަމާއި މުނިފޫހިފިލުވުމަށް މޫދަށް އެރުމާއި ދިރާސާތައް ކުރުން ހުއްދަ އެވެ.\nސެއްޅިފުށި – ހިރިޔަދޫ ޗަސްބިން ސަރަހައްދު:\nސެއްޅިފުށި އަދި ހިރިޔަދޫ އަކީ ޅ. އަތޮޅުގައިވާ އެއްމެ ބޮޑު އެއް ފަޅުރަށް، އިދާރީ ގޮތުން ފަސް ރަށަކަށް ބަހާލާފައިވާ އިރު، މި ރަށުގެ އެންމެ އުތުރަށް އޮންނަ ދެ ރަށެވެ. ތާރީހީ ގޮތުން ބަލާއިރު މި ފަސް ރަށް ވަކިން އޮތް ކަމަށް ރިކޯޑް ކުރެވިފައިވީ ނަމަވެސް މި ފަޅުތެރޭގައި އޮއެ ބަދަލުވަމުންދާ ގޮތަށް ބަލައި ރަށްތަކަށް އަވަސް ބަދަލުތަކެއް އަންނަ ކަން ފާހަގަ ކުރެވިފައިވާ ކަމަށް އެންވަޔަރުމެންޓް މިނިސްޓްރީން ބުންޏެވެ.\nއެ ރަށުގައިވާ ކުޅީގެ ވަށައިގެން 19 ބާވަތެއްގެ ގަސްގަހާއިގެހި ހެދިފައިވާއިރު އެ ރަށުގައިވާ ކަހެރުވައް ގަސްތަކަކީ ރާއްޖެ އިން ވަރަށް މަދުން ނޫނީ ނުފެންނަ، އަދި އާލާކުރުން މުހިއްމު ބާވަތެއްގެ ގަހެއްް ކަމަށް މިނިސްޓްރީން ބުންޏެވެ.\nއެއީ ވެލާ ބިސްއެޅުމަށާއި ކަނޑުމަތީ ދޫނި ނިދަން އަރާ އަދި ހާލި ހަދާ، މާހައުލުތައް ހިމެނޭ ސަރަހައްދެކެވެ.\nސެއްޅިފުށި – ހިރިޔަދޫ ޗަސްބިން ސަރަހައްދު ހިމާޔަތްކޮށްފައި ވަނީ ދެމެހެއްޓެނިވި ގޮތެއްގައި ބޭނުންކުރެވޭ ހިމާޔަތް ކޮށްފައިވާ ތަނެއްގެ ގޮތުގަ އެވެ.\nއެ ސަރަހައްދުގައި ދޫނި ހިފުމާއި ބިސް ނެގުން، ގަސް ކަނޑާއި އުފުރާ ގަހަށް ގެއްލުން ދިނުން، ރަށުން ބޭރުން ގެންގޮސްގެން އެއްވެސް ބާވަތެއްގެ ގަހެއް ނުވަތަ އޮށެއް އިންދުން، ގައު ވެލި މުރަކަ އަދި ވެލި ނެގުމާއި މި ނޫން ވެސް ބައެއް ކަންތައްތައް ވަނީ މަނާކޮށްފަ އެވެ.\nމާކޯއަކީ މާފިލާފުށީގެ އިރުން އޮންނަ، ބޮޑު ކަކުންޏާއި ބޮނޑު ދިރިއުޅޭ ކަމަށް ފާހަގަ ކުރެވިފައިވާ ގަސް ބޯ ރަށެކެވެ. އެ ރަށް ހާއްސަ ވަނީ ރަށުގައިވާ ކުޅި އާއި އެ ކުޅީގަ އާއި ކުޅި ވަށައިގެންވާ ދިރުންތަކުގެ ސަބަބުންނެވެ.\nތިމާވެއްޓާ ބެހޭ މިނިސްޓްރީން ބުނި ގޮތުގައި އެއީ ގިނަ އަދަދަކަށް ބޭންގު ވިހައި އާލާވާ ކުޅިއެކެވެ. އެ ރަށުގެ ކުޅި، ފައު، ޗަސްބިން ސަރަހައްދުގައި ގިނަ އަދަދަކަށް ކަނޑޫގަސް ހުރި ކަމަށް ރިކޯޑު ކޮށްފައިވެ އެވެ. ކުޅީގެ ސަބަބުން ރަށުގެ ހޭޅިފަށް ގިރުމުން ސަލާމަތްކޮށްދޭ ކަމަށް ވެސް އެ މިނިސްޓްރީން ބުންޏެވެ.\nމިނިސްޓްރީން ބުނީ ހިޖުރަކުރާ ދޫނިތަކުގެ ތެރެއިން، ގުޑުގުޑާ ދޫންޏާއި އެހެނިހެން ބާވަތްތަކުގެ ދޫނި އެ ރަށުގެ ކުޅި ސަރަހައްދުގައި ވިހާ އާލާ ވާ ކަމަށެވެ. މީގެ އިތުރަށް މި ރަށުން 11 ބާވަތެއްގެ ހިޖުރަކުރާ ދޫންޏާއި ދެ ބާވަތެއްގެ ކަނޑުމަތީ ދޫނި ފެންނަ ކަމަށް ރިކޯޑު ކޮށްފައި ވެ އެވެ.\nމި ރަށް ވެސް ހިމާޔަތްކޮށްފައި ވަނީ ދެމެހެއްޓެނިވި ގޮތެއްގައި ބޭނުންކުރެވޭ ހިމާޔަތްކޮށްފައިވާ ސަރަހައްދެއްގެ ގޮތުގަ އެވެ.\nވައްވަރު އަދި ދަނޑިފަޅު ކަނޑު އޮޅި:\nވައްވަރަކީ ސާދާ، ގުދުރަތީ ގޮތުން ރީތި ރަށެކެވެ. އެ ފަޅުގައި އުފެދިފައިވާ ދަނޑިފަޅު ފިނޮޅު ކައިރިއަކީ ގިނަ އަދަދެއްގެ ކުދި މަހުގެ ނާސަރީއެއްގެ އިތުރުން، ކަނޑުމަތީ ދޫނި ގިނަ އަދަދަކަށް ޖައްސާ ބިސް އަޅާ ހިތްގައިމު ތަނެކެވެ.\nއެންވަޔަރުމެންޓް މިނިސްޓްރީން ބުނި ގޮތުގައި ދަނޑިފަޅު ފިނޮޅުގައި އެ ސަރަހައްދުގައި ހަރަކާތްތެރިވާ ގިނަ ކަނޑުމަތީ ދޫނީގެ ބާވަތްތައް ޖައްސައި އެ ތަކެތި އާލާވެ ދިރިއުޅެ އެވެ. އެ ފިނޮޅު ކައިރީގައި އުފެދިފައިވާ ފަރުގައި މަސް އާލާވާ ނާސަރީތައް ވެސް އުފެދިފައިވާ ކަމަށް މިނިސްޓރީން ބުނެ އެވެ. އެއީ އެއީ ވަރަށް ގިނައިން އެންމަޑި ވެސް ފެންނަ ސަރަހައްދެއް ކަމަށް ތިމާވެއްޓާ ބެހޭ މިނިސްޓްރީން ބުންޏެވެ.\nދޭތެރޭގައި އުފެދިފައިވާ ކަނޑުއޮޅި އަކީ ވަރަށް ހާއްސަ ގުދުރަތީ މުއްސަނދިކަމެއް ލިބިފައިވާ، މަދުން ނޫނީ ނުފެންނަ ބާވަތުގެ މަސްމަހާމެހި މުރަކައިގެ ބާވަތްތައް ގިނަ ސަރަހައްދެއް ކަމަށް ވެސް މިނިސްޓްރީން ބުނެފައި ވެ އެވެ. މީގެ އިތުރަށް އެ ކަނޑުއޮޅީގެ ފަރުތަކަކީ ކަނޑުއަޑީގެ ހޮހަޅާތަކާއި ’އޯވަހޭންގް‘ ތަކުން ފުރިފައިވާ، ފަރު އުފެދިފައިވާ ތަފާތު ބާވަތުގެ އެއްތަނަކުން ފެންނަ ސަރަހައްދެއް ކަމަށް ވެސް މިނިސްޓްރީން ބުންޏެވެ.\nއެ ސަރަހައްދު ހިމާޔަތްކޮށްފައި ވަނީ ސްޕީޝީސް/ހެބިޓެޓް މެނޭޖްމަންޓް އޭރިއާއެއްގެ ގޮތުގަ އެވެ.\nދަށުގިރި ފިނޮޅަކީ މާފިލާފުށީގެ އުތުރުގައި، ވޭވަށުގެ އިރުމައްޗަށް ވާހެން އުފެދިފައިވާ ބޮޑު ވެލިގަނޑެކެވެ. މިނިސްޓްރީން ބުނީ އެ ފިނޮޅުގެ ވެލިގަނޑަކީ މޫސުމާއެކު ބަދަލުވަމުންދާ އިރުވެސް، ހުރިހާ މޫސުމެއްގައި ވެސް އެންމެ ގިނައިން ދޫނި ފެންނަ ފިނޮޅެއް ކަމަށެވެ.\nއެ ސަރަހައްދަކީ ދޫނިތައް ދުވާލުގެ ވަގުތުގައި ވަރުބަލި ފިލުވާލަން މަޑުކޮށްލާ، އަދި ރޭގަނޑު ނިދަންއަރާ، ދޫނި ބިސްއަޅައި، ވިހާ އާލާވާ، ސަރަހައްދެއް ކަމަށް މިނިސްޓްރީން ބުންޏެވެ. އެހެންވީމާ ފިނޮޅު ހިމާޔަތް ކުރުމުން ދޫނިތައް ވެސް ހިމާޔަތް ވާނެ ކަމަށާއި އޭގެ ސަބަބުން މަސްވެރިކަމާއި ފަތުރުވެރިކަމަށް ފައިދާ ވާނެ ކަމަށް މިނިސްޓްރީން ބުންނެވެ.\nދަށުގިރި ފިނޮޅު ހިމާޔަތްކުރީ ސްޓްރިކްޓް ނޭޗާ ރިޒާވް އެއްގެ ގޮތުގަ އެވެ.\nތިމާވެށި ރައްކާތެރިކޮށް ދެމެހެއްޓުމާއިބެހޭ ގާނޫނު ގެ ދަށުން މިހާތަނަށް 71 ސަރަހައްދެއް ވަނީ ހިމާޔަތްކޮށްފަ އެވެ.


Sudan aai idhikolhu han'guraama verin sulha vejje\nސޫދާން ސަރުކާރާއި އިދިކޮޅު ހަނގުރާމަ ވެރިން ސުލްހައިގެ އެއްބަސްވުމުގައި ސޮއި ކުރެއްވުމަށްފަހު އުފާ ފާޅުކުރަނީ\nސޫދާނުގެ ވަގުތީ ސަރުކާރާއި އިދިކޮޅު ހަނގުރާމަ ވެރިންނާނާއި ދެމެދު ސުލްހައިގެ ތާރީހީ އެއްބަސްވުމެއް ގާއިމްކޮށް މިއަދު އެއްބަސްވުމުގައި ސޮއި ކޮށްފި އެވެ. މި އެއްބަސްވުމުގެ ސަބަބުން އެތައް އަހަރަކަށް ދިގު ދެމިގެން ގޮސްފައިވާ ދާހިލީ ހަނގުރާމަ ނިމުމަކަށް އަންނާނެ އެވެ. ސޫދާންގެ ދާހިލީ ހަނގުރާމައިގައި އެތައް ލައްކަ މީހުނެއް މަރުވެފައި ވެއެވެ.\n"މިއަދު އަޅުގަނަޑުމެންނަށް ސުލްހައިގެ އެގްރީމެންޓަކާއި ހަމައަށް އާދެވިއްޖެ. އަޅުގަނޑުމެން މިކަމާ އުފާވޭ. އަޅުގަނޑުމެންގެ މަގްސަދު ހާސިލް ވެއްޖެ،" ދެކުނު ސޫދާންގެ މަޝްވަރާ ޓީމްގެ ވެރިޔާ ޓުޓް ގަޓްލުއަކް އެއްބަސްވުމުގައި ސޮއި ކުރެއްވުމުގެ ކުރިން ވިދާޅުވި އެވެ.\nމި ދެފަރާތުގެ ދެމެދުގައި އެއްބަަަަސްވުމަކަށް އާދެވުނީ ސުލްހައިގެ ވާހަކަތައް ފެށިތާ އެއް އަހަރު ފަހުންނެވެ.\nސުލްހައިގެ އެއްބަސްވުމުގައި ސޮއި ކުރީ ދެކުނު ސޫދާންގަ އެވެ. ދެކުނުގެ ވެރިރަށް ޖޫބާ ގައި ބޭއްވި ރަސްމިއްޔާތަށް އަވައްޓެރި ގައުމު ތަކުގެ ލީޑަރުންނާއި މިނިސްޓަރުން ހާޒިރުވެ ވަޑައިގަތެވެ. އަދި ސައުދީ އަރަބިއްޔާ އާއި މިސްރާއި ގަތަރުގެ ވަފްދުތައް ވެސް ހިމެނެ އެވެ.\n"މިއަދު އެގްރީމެންޓު ގައި ސޮއި ކުރެވުން މިއީ ސޫދާން އާއި ސައުތު ސޫދާން [ރައްޔިތުން] އަށް ވަރަަށް މުހިންމު ދުވަހެއް... މީގެ މާނަ އަކީ ސޫދާންގެ އެކި ކަންކޮޅުތަކާއި ސޫދާނުން ބޭރުގައި ދިރި އުޅޭ މީހުންގެ ދުވަސްވީ ކެކުޅުން ތަކަށް ނިމުމެއް އައުން،" ސޫދާން ލިބެރޭޝަން މޫވްމެންޓްގެ ލީޑަރު މިނީ އާކޯ މިނަވީ ވިދާޅުވި އެވެ.\nސޫދާންގައި ހިނގަމުންދާ ހަމަނުޖެހުން ތަކަށް ނިމުމެއް ގެނައުމަކީ މިދިއަ އަހަރު އުމަރު އަލް ބަޝީރުގެ ޒަމާންވީ ސަރުކާރު ވައްޓާލުމަށް ފަހު އުފެދުނު ވަގުތީ ސަރުކާރު އެންމެ އިސްކަން ދޭ އެއް ކަންތަކެވެ. މިފަހަރު ސޫދާނާއި ސުލްހައިގެ ވާހަކަ ތަކުގެ މެދުވެރިއަކަށްވީ ދެކުނު ސޫދާނެވެ. ދެކުނު ސޫދާން ވަނީ ސޫދާން އާއި ހަނގުރާމަ ކޮށް އެ ގައުމުގެ އަތްދަށުން 2011 ވަނަ އަހަރު މިނިވަން ވެފަ އެވެ\nސޫދާންގެ ހަމަނުޖެހުންތަކުގައި އިތުރު ބަޔަކު މަރުވެއްޖެ\nސޫދާން ރައީސް ވެރިކަމުން ދުރުކޮށްފި


އަންހެނުން ހިތާނު ކުރުމަކީ ސަރުކާރުގެ ސިޔާސަތެއް ނޫން، ސިޓީ ބާތިލް: އަމީން – Dhen.mv\nއަންހެނުން ހިތާނު ކުރުމަކީ ސަރުކާރުގެ ސިޔާސަތެއް ނޫން، ސިޓީ ބާތިލް: އަމީން\nJanuary 22, 2020 - 8:36 pm\nއަންހެނުން ހިތާނު ކުރުމަކީ ސަރުކާރުން ހިތްވަރުދޭ ކަމަކަށް ނުވާތީ އެކަމާ ގުޅޭގޮތުން ލަފަޔަކަށް އެދި ހެލްތް ޕްރޮޓެކްޝަން އެޖެންސީ (އެޗްޕީއޭ) އިން އިސްލާމިކް މިނިސްޓްރީ އަށް ފޮނުވި ސިޓީ ބާތިލުކުރަން ނިންމައިފިއެވެ.\nއެގޮތުން ހެލްތު މިނިސްޓަރު އަބްދުﷲ އަމީން، ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރަށް މިއަދު ފޮނުއްވި މެމޯއެއްގައި ވިދާޅުވީ އަންހެނުން ޚިތާނު ކުރުމަކީ ސަރުކާރުގެ ސިޔާސަތެއް ނޫން ކަމަށާއި އަދި ހިތްވަރުދޭ ކަމެއްވެސް ނޫން ކަމަށެވެ. އަދި އެކަމުގައި ލަފައެއް ހޯދަންޖެހޭ ހާލަތެއް އޮތް ކަމަށް ނުދެކޭ ކަމަށްވެސް އަމީން ވިދާޅުވިއެވެ.\nއެހެންކަމުން އެޗްޕީއޭ އިން އިސްލާމިކް މިނިސްޓްރީ އަށް ފޮނުވި ސިޓީ ބާތިލުކޮށް އެކަން މިނިސްޓްރީ އަށް އެންގުމަށް މިނިސްޓަރު އަމީން ވަނީ އެދިފައެވެ.\nއަންހެނުން ހިތާނަ ކުރުމަކީ މިހާރުވެސް ބައެއް ސަރަހައްދުތަކުގައި ކުރަމުން އަންނަ ކަމެއް ކަމަށް އަޑުތައް ވަނީ ފެތުރިފައެވެ. ނަމަވެސް އެފަދަ ކަންކަން ނުކުރުމަށް ބައިނަލްއަގުވާމީ ސިއްހީ އިދާރާތަކުން އަންނަނީ ގޮވާލަމުންނެވެ. އެއީ އެކަމުގެ ސަބަބުން ބަލިމަޑުކަން ފެތުރިދާނެތީއެވެ.\nއަންހެން ކުދިން ހިތާނުކުރަން ނުޖެހޭ ކަމަށާ އެއީ ދީނުގައިވާ ކަމެއް ނޫން ކަމަށް ދީނީ އިލްމުވެރިޔާ އަދި ކުރީގެ ރައީސް މައުމޫން އަބްދުލްގައްޔޫމްވެސް ވަނީ ވިދާޅުވެފައެވެ.


SunOnline: Hambantota bandharu tharaggee kuraanee mihaaru oi ebbasvumaa eggothah: China\nހަމްބަންތޮޓަ ބަނދަރު ތަރައްގީކުރާނީ މިހާރު އޮތް އެއްބަސްވުމާ އެއްގޮތަށް: ޗައިނާ\nރުގިއްޔާ މުހައްމަދު މޫސާ 04 Dec 2019, 18:33\nމީގެ ކުރިން ޗައިނާއިން ލަންކާއަށް ކަނޑައަޅާފައި ހުންނެވި ސަފީރު ވޫ ޖިއަންހައޮ ވަނީ ރައީސް ގޯޓާބަޔަ ރާޖަޕަކްސައާ ބައްދަލު ކުރައްވާފަ -- ފޮޓޯ: ނިއުސްފަސްޓް\nކޮލަމްބޯ (ޑިސެމްބަރު 4): ސްރީލަންކާއިން ޗައިނާއަށް ކުއްޔަށް ދިން ހަމްބަންތޮޓަ ޑިސްޓްރިކްޓުގެ ބަނދަރު ތަރައްގީކުރާނީ މިހާރު ދެ ގައުމުގެ މެދުގައި އޮތް އެއްބަސްވުމާ އެއްގޮތަށްކަމަށް ލަންކާގައި ހުންނަ ޗައިނާގެ އެމްބަސީން ބުނެފިއެވެ.\nޗައިނާގެ އެމްބަސީން އެފަދައިން ބުނީ، ހަމްބަންތޮޓަ ބަނދަރު 99 އަހަރަށް ކުއްޔަށް ދޭން ހެދި އެއްބަސްވުމާ ބެހޭ ގޮތުން އަލުން އެގައުމާއެކު މަޝްވަރާ ކުރާނެ ކަމަށް ލަންކާގެ ރައީސް ގޯޓާބަޔަ ރާޖަޕަކްސަ ވިދާޅުވި ފަހުންނެވެ.\nއެ އެމްބަސީން ހޯމަ ދުވަހު ނެރުނު ބަޔާނެއްގައިވާ ގޮތުން މީގެ ކުރިން ޗައިނާއިން ލަންކާއަށް ކަނޑައަޅާފައި ހުންނެވި ސަފީރު ވޫ ޖިއަންހައޮ ވަނީ ރައީސް ގޯޓާބަޔައާ ބައްދަލު ކުރައްވާފައެވެ. އަދި ދެ ގައުމުން ވަނީ ކޮލަމްބޯ ޕޯޓް ސިޓީއާއި ހަމްބަންތޮޓަ ބަނދަރު ފަދަ ބޮޑެތި މަޝްރޫއުތައް ބާރު ސްޕީޑުގައި ކުރިއަށްގެންދަން އެއްބަސްވެފައެވެ. އަދި އެ ބަޔާނުގައި ވަނީ އެ މަޝްރޫއުތައް ކުރިއަށްގެންދާނީ މިހާރު އޮތް އެއްބަސްވުންތަކާ އެއްގޮތަށްކަން ފާހަގަކޮށްފައެވެ.\nކުރީގެ ސަފީރު ވޫ ލަންކާގައި ހުންނެވީ މިހާރުގެ ބޮޑުވަޒީރު އަދި ކުރީގެ ރައީސް މަހިންގެ ވެރިކަމުގައެވެ. އޭރު ގޯޓާބަޔަ ހުންނެވީ ޑިފެންސް މިނިސްޓަރުގެ ސެކްރެޓަރީގެ މަގާމުގައެވެ.\nލަންކާއިން ހަމްބަންތޮޓަ ބަނދަރު ޗައިނާއަށް ކުއްޔަށް ދޭން ނިންމީ، އެ ބަނދަރު އަޅަން ޗައިނާއިން ދިން ލޯނު އަނބުރާ ދެއްކެން ނެތުމުންނެވެ. ލަންކާއިން އެ ލޯނު ނެގީ މަހިންދަގެ ވެރިކަމުގައެވެ.\nމަހިންދަ ލަންކާގެ ވެރިކަން 10 އަހަރަށް ކުރެއްވި އިރު، އޭނާގެ ދެވަނަ ދައުރުގައި ޗައިނާއިން ލަންކާގައި ހަމްބަންތޮޓަ ބަނދަރާއި އާ އެއާޕޯޓަކާއި ޕަވާ ޕްލާންޓަކާއި ހައިވޭތައް އެޅުމަށް 4.8 ބިލިއަން ޑޮލަރުގެ ލޯނު ދިނެވެ. އަދި ކުރީގެ ރައީސް މައިތުރިޕާލާ ސިރިސޭނާގެ ސަރުކާރުން ވަނީ، ހަމްބަންތޮޓަ ބަނދަރު ކުއްޔަށް ދިނުމަށް ހެދި 1.1 ބިލިޔަން ޑޮލަރުގެ އެއްބަސްވުމުގެ ސަބަބުން އެ ލޯނު ދައްކަން ފަސޭހަވާނެކަމަށް ކުރިން ވިދާޅުވެފައެވެ.\nލަންކާގެ ބައެއް ރައްޔިތުންނާއި އިންޑިއާއިން ވަނީ ޗައިނާއިން އެ ބަނދަރު އަސްކަރީ މަރުކަޒެއްގެ ގޮތުގައި ބޭނުންކޮށްފާނެކަމުގެ ކަންބޮޑުވުން ފާޅުކޮށްފައެވެ. ނަމަވެސް ކުރީގެ ބޮޑުވަޒީރު ރަނިލް ވިކްރަމަސިންހަ ވަނީ އެ ތުހުމަތު ދޮގުކުރައްވާފައެވެ. އަދި ގޯޓާބަޔަ ދެއްވި އިންޓަވިއުގައި އޭނާ ވަނީ މަހިންދަގެ ވެރިކަމުގައި ޗައިނާއާއެކު އޮތީ މުޅިންވެސް ވިޔަފާރީގެ ގުޅުމެއްކަމަށް ވިދާޅުވެފައެވެ.


ރިލީފް ޕެކޭޖުން 125 ފަރާތަކަށް ލޯނު ދޫކޮށްފި ރިލީފް ޕެކޭޖުން 125 ފަރާތަކަށް ލޯނު ދޫކޮށްފި\nރިލީފް ޕެކޭޖުން 125 ފަރާތަކަށް ލޯނު ދޫކޮށްފި\nބީއެމްއެލްގެ ހެޑް އޮފީސް. ފޮޓޯ/ ޕީއެސްއެމްނިއުސް\nއިކޮނޮމިކް ރިލީފް ޕެކޭޖް މެދުވެރިކޮށް ގިނަ އަދަދެއްގެ ފަރާތްތަކަށް ލޯނު އެހީ ފޯރުކޮށްދީފައިވާކަމަށް ފިނޭންސް މިނިސްޓަރ އިބްރާހިމް އަމީރު ވިދާޅުވެއްޖެއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ފިނޭންސް މިނިސްޓަރ އިބްރާހިމް އަމީރު ވަނީ އިކޮނޮމިކް ރިލީފް ޕެކޭޖް މެދުވެރިކޮށް އެކި އެކި ބޭންކުތަކުން ދޫކޮށްފައިވާ ލޯނުތަކާބެހޭ އެންމެ ފަހުގެ މައުލޫމާތު ހިއްސާކުރައްވާފައެވެ.\nމިނިސްޓަރ އަމީރު ވިދާޅުވީ، ބޭންކް އޮފް މޯލްޑިވްސް މެދުވެރިކޮށް އިކޮނޮމިކް ރިލީފް ޕެކޭޖުން މިހާތަނަށް 125 ފަރާތަކަށް ލޯނު ދޫކޮށްފައިވާކަމަށެވެ. މިއީ ޖުމްލަ އަދަދުން ބަލާނަމަ 145.7 މިލިއަން ރުފިޔާ އަދި 2.5 މިލިއަން ޑޮލަރެވެ.\nއެސްޑީއެފްސީ މެދުވެރިކޮށް ރިލީފް ޕެކޭޖްގެ ދަށުން ވިޔަފާރިތަކަށް އަދި ސެލްފް އެންޕްލޯއިޑް ފަރާތްތަކަށް ވެސް ލޯނު އެހީ ވަނީ ފޯރުކޮށްދީފައެވެ. އެގޮތުން އެސްޑީއެފްސީ މެދުވެރިކޮށް މިހާތަނަށް 640 ފަރާތަކަށް ވަނީ ލޯނު ދޫކުރުމުގެ އެޕްރޫވަލް ދީފައެވެ. އަދި މީގެތެރެއިން 241 ފަރާތަކަށް 22.3 މިލިއަން ރުފިޔާގެ ލޯނު ވަނީ ދޫކޮށްފައެވެ. މީގެތެރޭގައި ހިމެނެނީ 193 ވިޔަފާރިއާއި ސެލްފް އެންޕްލޯއިޑް 48 ފަރާތްކަމަށް މިނިސްޓަރ އަމީރު ވިދާޅުވިއެވެ.\nއިކޮނޮމިކް ރިލީފް ޕެކޭޖްގެ ދަށުން އަންހެން ކަނބަލުންވެސް ގިނަ އަދަދަކަށް ވަނީ ލޯނަށް އެދި ހުށައަޅާފައެވެ. 84 އަންހެން ކަނބަލަކަށް މި ޕެކޭޖްގެ ދަށުން ޖުމްލަ 14.3 މިލިއަން ރުފިޔާގެ ލޯނު އެހީ ވަނީ ފޯރުކޮށްދީފައެވެ.\nއިކޮނޮމިކް ރިލީފް ޕަންޑަކީ ކޯވިޑް19 ގެ މިދަނޑިވަޅުގައި އަމިއްލަ ވިޔަފާރިކުރާ ފަރާތްތަކާއި ބޮޑެތި ވިޔަފާރިތައް އިނދަނުޖެހި ކުރިއަށްދެވޭނެ ގޮތެއް ހަމަޖައްސައިދިނުމަށް ސަރުކާރުން ތައާރަފްކޮށްފައިވާ ޙާއްސަ ޕެކޭޖެކެވެ.


February 07 Aai June 02 - Manzaruge Handhaanthah - Vaguthu\nފެބްރުއަރީ 07 އާއި ޖޫން 02 - މަންޒަރުގެ ހަނދާންތައް!\n2012 ވަނަ އަހަރު ފެށިގެން އައީ ރާއްޖޭގެ ސިޔާސީ މަސްރަހު ހޫނު ވަމުން ދަނިކޮށެވެ. މައްސަލަ ގޯހުން ގޯހަށް ދިޔައީ ރައީސުލްޖުމްހޫރިއްޔާގެ އަމުރަށް، ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ހިފައި ހައްޔަރުކޮށް، އޭނާ ސިފައިންގެ މަރުކަޒެއްގައި ބަންދު ކުރުމުންނެވެ. އޭނާ ދޫކޮށްލަން ކްރިމިނަލް ކޯޓާއި، ހައިކޯޓާއި ސުޕްރީމް ކޯޓުން ކުރި އަމުރުތަކަށް ރައީސުލްޖުމްހޫރިއްޔާ ތަބާވެ ވަޑައެއް ނުގެންނެވިއެވެ. ހާލަތު ބަދަލުވެ، ސިފައިންނާއި ފުލުހުން ސަރުކާރާއި ދެކޮޅުވެ، އެންމެ ފަހުން ސަރުކާރު ވެއްޓުނީއެވެ.\nމިހަނދާންތައް އާކޮށްލަން މިއަދު މިޖެހުނީ ރައީސް ނަޝީދުގެ ވެރިކަން 2012 ވަނަ އަހަރުގެ ފެބްރުއަރީ މަހުގެ 07 ވަނަ ދުވަހު ވެއްޓުނު އިރު ސިފައިންގެ މައި މަރުކަޒުގައި ހުންނަވައިގެން އެމަނިކުފާނު އުޅުއްވި ގޮތާއި، ޤާނޫނު އަސާސީ އިސްލާހް ކުރަން މިމަހުގެ 02 ވީ އަންގާރަ ވިލޭރޭ މެންދަމު ކުރިއަށްދިޔަ ރައްޔިތުންގެ މަޖިލީހުގެ ޖަލްސާގައި ފެނިގެން ދިޔަ މަންޒަރު އެއްގޮތް ކަމުންނެވެ.\nފެބްރުއަރީ 07 ގައި ފެނިގެން ދިޔައީ ނަޝީދު ސިފައިންނަށް އަމުރުކޮށް، ސިފައިން ލައްވައި ފުލުހުން ހައްޔަރު ކުރަން އެންމެ ފަހުން ކޮމާންޑް ކުރައްވަމުން ގެންދެވި މަންޒަރެވެ. ކޮމާންޑް ކުރަން ނޭނގުމުގެ ސަބަބުން މައްސަލަ ގޯސްވެ، ހާލަތު ކޮންޓްރޯލުން ނައްޓާލައިގެން ދިޔައީއެވެ. ޖޫން 02 ގައި ފެނުނީ އެމަންޒަރެވެ. ވަރަށް ފަސޭހައިން ހައްލު ކުރެވެން އޮތް މައްސަލައެއް، ނަޝީދުގެ ކޮމާންޑާއި އެއްގޮތައް ހައްލު ކުރަން އުޅުމުން އެތައް ގޯހެއް ހެެދި، އެންމެފަހުން ބޮޑު މައްސަލަގަނޑެއް އުފެދިގެން ދިއުމެވެ.\nނަޝީދަކީ އާއްމު ގޮތެއްގައި ކެތްތެރިކަން ކުޑަ ބޭފުޅެކެވެ. މުހިއްމު ނިންމުންތައް ނިންމުމުގައި މާބޮޑަށް އަވަސް އަރުވާލައިގެން އުޅުމުން އެމަނިކުފާނުގެ ސިޔާސީ ހަޔާތްޕުޅުގައި ލިބިފައި ހުރި ގެއްލުންތައް ކުޑައެއް ނޫނެވެ. ވެރިކަމުން އިސްތިއުފާ ދެއްވުމަކީ އެކަމުގެ މިސާލެކެވެ. މިފަދަ ކިތައް މިސާލެއް ފެންނަން އެބަހުއްޓެވެ.\nއެމަނިކުފާނުގެ ވެރިކަމުގައި ހުރިހާ ވަޒީރުން ކުއްލިއަކަށް އިސްތިއުފާ ދެއްވުމާއި، އަނބުރާ އެބޭފުޅުންނަށް ވަޒީރުކަން ދެއްވަން ދެން އުޅުއްވަން ޖެހިވަޑައިގެންނެވި އުނދަގޫ ގޮތްތަކެވެ. ޑޮލަރުގެ އަގު ބޮޑު ކުރުމާއި މިފަދަ ކިތައްމެ ކަމެކެވެ.\nDetailed video; 1/3\nRuling party members of Maldives brutely attacked the Opposition MP @Shiyamaldives in the parliament chamber by the Direct order from the speaker @MohamedNasheed\n@UN_News_Centre @UNMaldives @UNGeneva @UNHumanRights @cnni @BBCWorld @IPUparliament pic.twitter.com/hFFDJaOAuh\n— Hassan Maail Ali (@maail_ali) June 6, 2020\nރާއްޖެ ކުޑަވެފައި، ރާއްޖޭގެ ވެރިކަމުގެ ތާރީޚް ކުރު ނަމަވެސް ހިނގާފައި ހުރި ސިޔާސީ ހަމަނުޖެހުންތައް މަދެއް ނޫނެވެ. ނަމަވެސް ކާމިޔާބު ވެރިންގެ ފަރާތުން ފެނުނީ ބޮޑެތި ނިންމުންތައް ނިންމެވުމުގައި ވަރަށް ބޮޑަށް ކެތްތެރިވެ ވަޑައިގެންނެވި ތަނެވެ.\nރައީސް އިބްރާހިމް ނާސިރުގެ ވެރިކަމުގައި ވޯރާ ވިޔަފާރިވެރިން ފޮނުވާލުމާއި، ބޮޑު ބުރާސްފައްޗާއި، ކުޑަ ބުރާސްފަތީގެ ސިޔާސީ ހަލަބޮލިކަން މިސާލަކަށް ފުދެއެވެ. އޭގެ ފަހުން ރައީސް މައުމޫންގެ ވެރިކަމުގައި ކުރިމަތިވި ޖަލުގައި ބަޑި ޖެހި ހާދިސާ އެވެ. އަދި އޮގަސްޓް 12، 13 ގެ ހާދިސާ އަކީ ވެސް ރައީސް މައުމޫން ވަރަށް ކެތްތެރިކަމާއިއެކު، ވަރަށް މޮޅަށް ހައްލުކޮށްލެއްވި މައްސަލައެކެވެ.\nއޭގެ ފަހުން ރައީސް ޔާމީންގެ ވެރިކަމުގައި 2018 ވަނަ އަހަރު ފެބްރުއަރީ 01 ވަނަ ދުވަހު ނެރުނު ކޯޓު އަމުރުގެ މައްސަލަ އެމަނިކުފާނު ވެސް ހައްލުކޮށްލެއްވީ ވަރަށް ކެތްތެރިކަމާއިއެކު، ވަރަށް މޮޅަށެވެ.\nރައްޔިތުންގެ މަޖިލީހުގައި އެމްޑީޕީގެ 65 މެންބަރުންނަށް ނައިފަރު ދާއިރާގެ މެންބަރު އަހްމަދު ޝިޔާމް ކޮންޓްރޯލް ނުކުރެވުމަކީ ލަދުވެތި ކަމެކެވެ. އަތް އިސްކޮށް މާރާމާރީ ހިންގައިގެން މައްސަލަ ހައްލު ކުރުން އެއީ ހުދުމުހުތާރު ސިފައެކެވެ. އަދި އަމުރުން ސިޔާސީ މައްސަލައެއް ހައްލު ކުރަން އެގޮތައް ކަންތައް ކުރުމަކީ ލަދުވެތި ކަމެކެވެ.\nފެންނަ މަންޒަރަކީ ވެރިންގެ ކެތްތެރިކަން ކުޑަވި ގިނަފަހަރު، އަރައިގަންނަން އުނދަގޫ އެތައް ގެއްލުމެއް ލިބުނުތަނެވެ. އެހެންކަމުން އެހަނދާންތައް އާކޮށް ވިސްނުންތެރިކަމާއި އެކު ކުރިއަށްދާން ޖެހެއެވެ. އެހެން ނޫންނަމަ ދެވަނަ ފެބްރުއަރީ 07 މާލަސްތަކެއް ނުވެ އަނެއްކާވެސް ފެނިދާނެއެވެ.\nޖޫން 7, 2020 11:18\nބުއްޅަބޭ އަކީ މި ޤައުމުގެ މީހުންނަށް ޖެހިފައިވާ ބަލާއަފާތެއް. މީ ކަލޭގެ ކިބައިން ﷲ މި ޤައުމު ސަލާމަތް ކޮއްދެއްވާށި\nޖޫން 7, 2020 11:19\nއަޅުގަނޑު އެވަގުތު އޮތީ ނިދާފަ\nއުހު އަޅުގަނޑު އެވަގުތު އޮތީ ދެބަންދިހާރަވެފަ.. އެހެންނޫނަސް މަށަށްކީ އް...މަބޭނުމީ އި އްޒަތާ ޝަރަފުވެރިކަން...ކަމެނުކުރިޔަސް މަށަށް ކުރިޔަށް އޮތްތަނުގަވެސް ބޮޑުމުސާރަލިބޭނެ.. ރަ އީސޭކިޔާނީ.. ސެކިޔުރިޓީ ވީ އަ އިޕީގަ ޙިދުމަތްލިބޭނެ..މަށަށް އިގޭ އެރޭ އެހެންވާނެކަން އެހެންވެ އެ އުޅޭ ކާޕެޓްވަގުލަ އްވާ ޕި އްޒާ އާ ޑްރިންކްސްފޮނުވީ... އެ އްވެސްމީހަކު މަށާދިމާލަކަށް އިގިލިދި އްނުކުރޭނުން އެ އްވެސްކަމެ އްގަ އެގޭތަ އެ އީ ކީ އްވެކަން އެއ އީ މަގޭނަމުގެ ފަހަތަށް ސޯލިހުކިޔާތީ... އެހެންވެ މީހުންނަ ހީވެފަ އޮންނަނީ ނަމާ އެ އްގޮތަށް މަވެސް ވަރަށް ސޯލިހުކަމަށް..\nޖޫން 7, 2020 11:20\nޖޫން 7, 2020 11:24\nބޮޑަތި މުނާފިގުންގެ ސިފަ ހުރިމީހެއްތީ\nޖޫން 7, 2020 22:49\nމަންޖެ ގޭގަ ވާހަކަ ދައްކާ ރާގުގަ މިތާ ނުލިޔޭ.\nޖޫން 7, 2020 11:39\nނަސީދު ނޫން ހަބަރެއް ނެތީތޯ ލިޔާނެ\nދެވަނަ ފެބުރުއަރީ7އައުން މާބޮޑަށްވެސް ލަސްވެއްޖެ. މިގައުމުގެ މިނިވަންކަމާ ދީނަށް ނުރައްކާވާފަދަ އެތައްކަމެއް ކުރަމުންދާ ތަން ފެންނަނީ.\nޖޫން 7, 2020 12:14\nދައްޖާލުގެ އަސްލު ސޫރަ ރަސްމީކޮން ދެފަ ހަރު މި ފާޅުވީ 2012 ގަ ދެން 2020 ގަ ބޮޑުބަޒީރުކަމާ ހަވާލުވާ ހިސާބުން ރައްޔިތުން ތިބެންޖެ ހޭނީ ގުދައް\nޖޫން 7, 2020 12:53\nމިކަހަލަ އުރަތްޕެއް ނެތް ކެނަ އަކަށް ދިވެހިންގެ ތެރެއިން ބައިގަބޑެއް މަރުދޭތީ ޙައިރާންވޭ\nއިސްކުރީ ވަގުތީ ހަޔާތް\nޖޫން 8, 2020 20:01\nދުނިޔަވީ ދަންތުރައިގައި ޖައްސައިގެން އަނބުރާލީ. އެހެންވީމަ މަރުދެނީ.\nޖޫން 7, 2020 13:03\nމިނުލަފާ ކަލޭގެ ކިބައިން މިގައުމު ސަލާމަތް ކޮއްދެއްވާށި. އާމީން\nޖޫން 7, 2020 13:36\nޢަޅުގަނޑު އެވަގުތު ހުރީ އެއްޗެއް ބޮއެގެން..\nނަސޫދުހިތިމް އޭނާ އަކީ ވަރއްބުއްދިވެރިމީހެން ނަމަވެސް އޭންގެވިސްނުމާއެއްގޮތައްކުރާ ގިންކަންކަން ގޮވަނީއަތައް\nޖޫން 7, 2020 13:48\nމީގެން އެނގެނީ މީހަކަ އް ލިބެންހުރިކަމެ އް އަނެކުންނަ އް ބަންދެ އް ނުކުރެވޭނެކަން. މީ ދުނިޔެވީ އއަދި އިލާހީ ގާނޫނު.\nޖޫން 7, 2020 14:37\nކޮންމެއަކަސް ނަށީދަކީ މިގައުމުގަ މީހުންނަށް ނުލިބިހުރި އެތައް ހައްގުތަކެއް ހޯދައިދިން މީހެއް. ކޮނަމެ މީހަކުވެސް މިހާރު މާބޮޑައް ފުއްޕާފަ އަނގަ ހުޅުވާނެ ކަމެއް ނެތް. މީ މީގެކުރީގަ ފިނޑި އަމިއްލަ މީހާގެ ހައްގުގައި ވެސް އަގަ ހުޅުވާލަން ނުކެރޭ ބައެކޭ. ނަށީދު ވެރިކަމަށް އައުމުގެ ކުރީން މީހުން އުޅެމުންދިޔައީ ފަގީރުކަމާއި ނިކަމެތިކަމާއި އަޅުވެތިކަމުގައި. މިހާރުދެން މާބޮޑައް ތިއަނގަ ހުޅުވެނީ.\nޖޫން 9, 2020 08:32\nބަޔަކު މިނިވަން ވާނީ މިހާވަރަށް. ވަޒީފާގައުޅޭ މީހަކުވިއްޔާ ވަޒީފާއިން ކަނޑާލާފާނެކަމުގެ ބިރުގަ. ޢާއްމު ރައްޔިތުން ބަނޑަށްޖެހިދާނޭ ކަމުގެ ބިރުގަ.3ބާރު ވަކިވެފައޭ ކިޔާއިރު ރައްޔިތުންގެ މަޖިލީހުގަ އަންނި. ޖުޑީޝަލް ސާރވިސްކޮމިޝަނުގަ އަންނި. ވެރިކަން ހިންގަނީ އަންނި. ދެން ކޮން ... މިކިޔަނީ. އެމް.ޑީ.އެން ހިންގަނީ އަންނި. އެމީހުންގެ ދިފާއުގައި ފާޅުގައި އެންމެ ބޮޑަށް މަސައްކަތްކުރަނީ އަންނި. އަމިއްލަ ފައިދާއަށްޓަކައި މިޤައުމު ބަނޑަށްޖައްސާ އިންޑިޔާގެ އަޅުވެރިކަމާ ދިމާއަށް ގެންދަނީވެސް އަންނި.\nޖޫން 7, 2020 15:07\nރޮނގާލިގަނޑު ބުއްޅަބޭގެ އަމުރައް ޕީޕީއެމްގެ ނާއިބުރައީސް އެމްޕީޝިޔާމް(ނައިފަރުދާއިރާމެމްބަރު)ގެ ގައިކޮޅައް އަރަގަންނަމަންޒަރު ކޮބާޑިމޮކުރަސީ ކޮބާއިންސާފް ކޮބާ މިނިވަންކަން ކޮބާހަމަހަމަކަން\nޖޫން 7, 2020 15:51\nނާފަރުމީހުން ހާދަހާ ފިނޑިއެއޭ ދޮއްތޯ . ދާއިރާގެ މެމްބަރައް އެފަދަބޮޑު އަނިޔާއެއް ދިނީތީ ކުރެދިބުރި ހިފައިގެން މާލެއަރަންޖެހޭ. ނާފަރުމީހުންނަށްއެނގެނީ ހަމައެކަނި ސޭބޯން ދޯ؟؟\nޖޫން 7, 2020 16:04\nމައިބަދަ ބިންދާ ކެރަފާ ގުންޑާގެ ތާޅާ ކުދިންކޮޅު މިހާރު ތިބީ “އިއްޒަތްތެރި މެމްބަރު” ގެ ތާކިހާ އަޅައިގެން މަޖިލިސް ތެރޭގަ މަޖިލިސް މެމްބަރުން ގެ އިމްތިޔާޒްގެ ނިވަލުގައި މަޖިލިސްތެރޭގައި ފިލާ. އެބައިގަނޑު އެތިބީ މަހާ ގުންޑާ ގޮވާލި ކޮންމެ ވަގުތަކު މީހުންގެ މައިބަދަ ބިންދިމާއި، މީހުންގެ އަބުރު ކަތިލުމާއި މީހުންގެ ކަރާމާތް ފެރެން ތައްޔާރަށް. ޝިޔާމްގެ މައިބަދަ ބިންދައިގެން އެދައްކާލީ ކުޑަ މިސާލެއް. ތިޔަބައިގަނޑު އަދި ތިޔަ ތަނުގެތެރޭގައި މެމްބަރުންގެ އިމްތިޔާޒުގެ ނިވާފަތުގައި ތިބެ މީހުންގެ ފުރާނަ ވެސް ދުއްވާލާނެ.\nޖޫން 7, 2020 16:05\nތިޔަ އަންނިއަކީ ކުފޫހަމަވާމީހެއްނޫނެވެ. އެކަމު އަތްޖަހާބަޔަކު އަތްޖަހަނީއެވެ. އެއީރީދޫކުދިން އެކަންޏެވެ. އެކަމު ރީދޫކުދިން ބުނަނީ ތިމަންނާމެނަކިއްޔޯ ޑިމޮކްރަޓިކްޕާޓީއަކީވެސް އެކަމު ޚުދުމުކުތާރު\nޖޫން 7, 2020 20:03\nނަޝީދު އަކީ އުރަތްޕެއް ކެނައެއް ކަމަށް މިތަނުގަ ބުނެ ކޮމެންޓްކުރާއި އެފަދަ އުރަތްޕެއް ނެތް ކެނައެއް ވަރުގެ މީހަކު ނެތިގެން އޭނާ އާއި އޭނާގެ އައުވާނުންނަށް އިންތިޚާބު ތަކުގައި ވޯޓްދީ ބާރުވެރި ކުރުވި ދިވެހިންގެ އުރަތްޕެއް ނެތްކަމާއި ކެނަ ކަމާއެވެ.\nތަހުޒީބަކީ ކޮބާ؟ ނަށީދު\nޖޫން 8, 2020 20:05\nޖަހާލަތުގެ ވެރިކަން ހިންގާ ނިޒާމެއް މިއޮތީ ގެނެސްފައި.


ވަގުތު ފާއިތުވުމުގެ ކުރިން… – DhiSalafiyyah\nﷲ ތަޢާލާގެ ފޮތަށް ބަލައިފިމީހަކަށް އެއިލާހު ވަގުތުތައް ގަންދެއްވަވައި ހުވާ ވަޙީ ކުރައްވަވާފައިވާތަން ފެންނާނެއެވެ.ފަތިސްވަގުތު ގަންދެއްވަވައި އެއިލާހު ވަޙީކުރައްވަވާފައިވެއެވެ.(وَالْفَجْرِ ) ޟުޙާވަގުތު ގަންދެއްވަވައި އެއިލާހު ވަޙީ ކުރައްވަވާފައިވެއެވެ.(وَالضُّحَى ) މެންދުރުވަގުތު ގަންދެއްވަވައި އެ އިލާހު ވަޙީ ކުރައްވަވާފައިވެއެވެ.(وَالنَّهَارِ إِذَا تَجَلَّى) ހަވީރު ވަގުތު ގަންދެއްވަވައި އެއިލާހު ވަޙީ ކުރައްވަވާފައިވެއެވެ.(وَالْعَصْرِ)އަދި ރޭގަނޑުގެ ވަގުތު ގަންދެއްވަވައި އެއިލާހު ވަޙީ ކުރައްވަވާފައިވެއެވެ.(وَاللَّيْلِ إِذَا يَغْشَى )މިއިން ދޭހަވަނީ ކޮން އެއްޗެއްތޯއެވެ؟ އިސްލާމްދީނުގައި ވަގުތަށް ދެވިފައިވާ އަހަންމިއްޔަތުކަމެވެ. ވަގުތަށް ދެވިފައިވާ ޤަދަރެވެ. އެހެނީ ﷲ ތަޢާލާ އެއްޗެއް ގަންދެއްވަވާނީ އެ އިލާހުގެ ޙަޟްރަތުގައި އެއަށް ދެވިފައިވާ ޤަދަރެއްގެ މަތިވެރިކަން ބަޔާންކޮށް ދެއްވެވުމަށްޓަކައެވެ.\nއާދެ ! ވަގުތަކީ ވަރަށް އަގުހުރި އެއްޗެކެވެ. އެއީ އިންސާނާގެ ރައުސުލްމާލެވެ. އޭނާގެ ޙަޔާތެވެ. މިދުނިޔޭގައި އޭނާ ވޭތުކުރާ ކޮންމެ ވަގުތުކޮޅަކީ އޭނާގެ ޙަޔާތުން މަދުވެގެންދާ ވަގުތުކޮޅެކެވެ. އަޖަލާ ގާތްކުރާ ވަގުތުކޮޅެކެވެ. އަލް އިމާމް ޙަސަނުލްބަޞަރީ ރަޙިމަހުﷲ ގެ ބަސްފުޅެއްގައި އައިސްފައިވެއެވެ. يَا ابْنَ آدَم أَنْتَ أَيَّامٌ، كُلَّمَا ذَهَبَ يَوْمٌ مِنْهَا ذَهَبَ بَعْضُكَ، وَيُوْشِكُ إِذَا ذَهَبَ بَعْضُكَ أَنْ يَذْهَبَ كُلُّكَ وَأَنْتَ لَا تَعْلَمُ، فَاعْمَلْ، فَالْيَوْمَ عَمَلٌ وَلَا حِسَابَ، وَغَدًا حِسَابٌ وَلَا عَمَلَ ” އޭ އާދަމުގެ ދަރިޔާއެވެ. ތިބާއަކީ ދުވަސްތަކެކެވެ. ފާއިތުވެގެންދާ ކޮންމެ ދުވަހަކީ ތިބާގެ ޢުމުރުން މަދުވެގެންދާ ދުވަހެކެވެ. އަދި ތިބާ ޣާފިލުކަމުގެ ނިދިން ނިދާފައި އޮއްވާ، ދުވަސްތައް މަދުވަމުން މަދުވަމުންގޮސް، ތިބާގެ ނިމުން އައިސް ތިބާއާ ބައްދަލުކޮށްފާނެތެވެ. އެހެންވީމާ (ޣާފިލުކަމުގެ ނިދިން ހޭލައި) ހެޔޮ ޢަމަލުކުރާށެވެ. އެހެނީ މިއަދު(ދުނިޔޭގައި) އޮތީ ޢަމަލެވެ. ޙިސާބެއް ނެތެވެ. އަދި މާދަމާ (އާޚިރަތުގައި) އޮތީ ޙިސާބެވެ. ޢަމަލެއް ނެތެވެ.” ނަމަވެސް މިކަމާ މެދު ވިސްނާ ފިކުރު ކުރަނީ ކޮންބައެއްތޯއެވެ؟ މިއިން ޢިބްރަތް ޙާޞިލުކުރަނީ ފަހެ ކޮންބައެއްތޯއެވެ؟\nމީސްތަކުން މިވަނީ ދުނިޔޭގެ ކެހިވެރިމަޅިތަކުގައި ޖެހިފައެވެ. ޝައިޠާނާގެ ވަސްވާހަށް ތަބާވެފައެވެ. ޝަހުވަތުގެ ކަނޑަށް ޣަރަޤު ވެފައެވެ. ކުޅިވަރާއި މަޖަލަށް ގެއްލިފައެވެ. އެބައިމީހުންދަނީ އުފާ ފާޅުކުރަމުންނެވެ. އުފަންދުވަހުގެ ޕާރޓީތައް ބާއްވަމުންނެވެ. ކައިވެންޏާއި އެހެނިހެން ކަންތަކަށް އަހަރުފުރުމުގެ މުނާސަބަތުތައް ފާހަގަކުރަމުންނެވެ. އެއީ އެބައިމީހުންގެ ޢުމުރުން މަދުވާ ދުވަސްތަކެއްކަން އެބައިމީހުންނަކަށް އިޙްސާސެއްނުކުރެވެއެވެ. އެބައިމީހުންނަށް ވަގުތުގެ އަގު ވަޒަނެއްނުކުރެވެއެވެ. عَنْ ابْنِ عَبَّاسٍ رَضِيَ اللَّهُ عَنْهُمَا قَالَ: قَالَ رَسُوْلُ اللَّهِ: نِعْمَتَانِ مَغْبُوْنٌ فِيْهِمَا كَثِيْرٌ مِنَ النَّاسِ: الصِّحَّةُ وَالْفَرَاغُ އިބްނު އައްބާސް ރަޟިޔަﷲ ޢަންހުމާ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްފުޅުކުރެއްވެވިއެވެ. ” ގިނަ ބަޔަކަށް އޭގެ އަގު ވަޒަންނުކުރެވޭ (އެއަށް ފަރުވާކުޑަކޮށްފައިވާ) ދެ ނިޢުމަތެއްވެއެވެ. އެއީ ޞިއްޙަތާއި ހުސްވަގުތެވެ.”\nއާދެ! މަދުބަޔަކަށް މެނުވީ، ނިޢުމަތްތަކުގެ އަގު ވަޒަންކުރެވެނީ އެ ނިޢުމަތްތަކުން މަޙުރޫމުވުމުންނެވެ. ލޮލުގެ ނިޢުމަތުގެ އަގު ވަޒަންކުރެވެނީ ލޯ ފަންވީމައެވެ. ސިއްޙަތުގެ ނިޢުމަތުގެ އަގު ވަޒަންކުރެވެނީ ބަލިވީމައެވެ. އަދި ވަގުތުގެ ނިޢުމަތުގެ އަގުވަޒަން ކުރެވެނީ އެ ނިޢުމަތުން މަޙުރޫމުވުމުންނެވެ. އާދެ، މަރުވުމުންނެވެ. ޤަބުރުތަކުގެ އަހުލުވެރިންގެ ހަޅޭކުގެ އަޑު އިވޭނަމަ، މިކަން އަޅުގަނޑުމެންނަށް ވަރަށް ރަނގަޅަށް އެގުނީހެވެ. ދުނިޔޭގައި ބޭކާރުގޮތުގައި ނަގާލި ވަގުތުތަކާމެދު އެބައިމީހުންދަނީ ހިތާމަ ކުރަމުންނެވެ. އަދިއެއްފަހަރު އެވަގުތު ލިބޭނޭނަމަ ކިހާ ރަނގަޅުހޭ ބުނަމުންނެވެ.( رَبَّنَا أَخْرِجْنَا نَعْمَلْ صَالِحًا غَيْرَ الَّذِي كُنَّا نَعْمَلُ )” އޭ އަޅަމެން ހައްދަވައިގެންގުޅުއްވަވާ އިލާހެވެ. އަޅަމެން ކުރަމުންގެންދިޔަ (ނުބައި)ޢަމަލުތަކާއި ޚިލާފަށް ޞާލިހު ޢަމަލުކުރުމަށްޓަކައި، އަޅަމެން (ނަރަކައިން)ނެރުއްވަވާފާނދޭވެ.(އަދިއެއްފަހަރު ދުނިޔެއަށް ފޮނުއްވަވާފާނދޭވެ.)”\nނިޢުމަތްތަކުގެ އަގު ވަޒަންކުރެއްވެވި ބޭކަލުން، އެބޭކަލުންގެ ވަގުތުން އެންމެ ސިކުންތެއްވެސް ބޭކާރު ގޮތުގައި ހޭދަވެގެންދިޔަނުދެއްވެވުމަށް ވަރަށް ބޮޑު އަހަންމިއްޔަތުކަމެއް ދެއްވެވިއެވެ. އަލް އިމާމް ޙަސަނުލްބަޞަރީ ރަޙިމަހުﷲ ވިދާޅުވިއެވެ.( لَقَدْ أَدْرَكْتُ أَقْوَاماً كَانُوْا عَلَى أَوْقَاتِهِمْ أَشَدَّ حِرْصاً مِنْكُمْ عَلَى أَمْوَالِكُمْ) ” ތިޔަބައިމީހުން މުދަލަށް ރައްކާތެރިވާވަރަށްވުރެ ބޮޑަށް އެބައިމީހުންގެ ވަގުތުތަކަށް ރައްކާތެރިވެލައްވާ ބޭކަލުންތަކަކާ ތިމަންކަލޭގެފާނަށް ބައްދަލުވިއެވެ.” އެބޭކަލުންގެ ވަގުތުތައް އެބޭކަލުން ހޭދަކުރެއްވެވީ ޢިލްމު އުނގެނިވަޑައިގަތުމުގައެވެ. ނުވަތަ ޢިލްމު އުގަންނަވައި ދެއްވެވުމުގައެވެ. ނުވަތަ އަޅުކަންކުރެއްވެވުމުގައެވެ. ޚަޠީބުލްބަޣްދާދީ ރަޙިމަހުﷲ އަށް ބައްލަވާށެވެ. އެކަލޭގެފާނު މަގުމަތިން ހިންގަވާ ވަޑައިގަންނަވާއިރުވެސް ވަޑައިގަންނަވަނީ ފޮތެއް މުޠާލަޢާ ކުރައްވަވަމުންނެވެ. އަދި އިބްނުރަޖަބް އަލްހަންބަލީ ރަޙިމަހުﷲ އަށް ބައްލަވާށެވެ. އެކަލޭގެފާނު އަވަހާރަވުމަށްފަހު އެކަލޭގޭފާނު ލިޔުއްވަވާފައިވާ ފޮތްތައް އެކަލޭގެފާނުގެ މުޅި ޢުމުރަށް ބަހާލެވުނު އިރު ކޮންމެ ދުވަހަކަށް ނުވަފޮތް ވެއެވެ. އަދި ޖަޢުފަރު ބިން ޢަލީ ރަޙިމަހުﷲ އަށް ބައްލަވާށެވެ. އިމާމް މާލިކު ރަޙިމަހުﷲ ވިދާޅުވިއެވެ. ( مَا دَخَلْتُ عَلَى جَعْفَرَ بِنْ عَلِيٍ إِلَّا وَجَدْتُهُ عَلَى إِحْدَى ثَلَاثٍ: إِمَّا قَائِماً يُصَلِّي، أَوْ جَالِساً يَقْرَأُ الْقُرْآنَ، أَوْ جَالِساً يَذْكُرُ اللَّهَ) ” ޖަޢުފަރުބިން ޢަލީ ރަޙިމަހުﷲ ނަމާދު ކުރައްވަވަން ނުވަތަ ޤުރުއާން ކިޔަވާ ވިދާޅުވާން ނުވަތަ ޒިކުރުކުރައްވަވަން ނުހުންނަވާ ވަގުތެއްގައި ތިމަންކަލޭގެފާނަށް، އެކަލޭގެފާނުގެ އަރިހަށް ނުދެވެއެވެ.”\nއެއިންބޭކަލެއްގެ ވަގުތުން އެންމެ ހިނދުކޮޅެއްވެސް ފައިދާއެއްނެތް ގޮތުގައި ހޭދަ ކުރެވިއްޖެއްޔާ، އެބޭކަލުން އެކަމާއި ރޮއެ ހިތާމަ ކުރައްވަވައެވެ. އިބްނު މަސްޢޫދު ރަޟިޔަﷲ ޢަންހު ވިދާޅުވިއެވެ. (مَا نَدِمْتُ عَلَى شَيْءٍ نَدَمِيْ عَلَى يَوْمٍ غَرَبَتْ شَمْسُهُ، نَقَصَ فِيْهِ أَجَلِيْ وَلَمْ يَزِدْ فِيْهِ عَمَلِيْ). ” ތިމަންކަލޭގެފާނުގެ (ހެޔޮ) ޢަމަލު އިތުރުނުވެ، ޢުމުރުން ފާއިތުވާ ދުވަހެއްގެ މައްޗަށް ތިމަންކަލޭގެފާނު ހިތާމަ ކުރައްވާ ވަރަށް، އެއްވެސް ކަމަކާ ތިމަންކަލޭގެފާނު ހިތާމަ ނުކުރައްވަމެވެ.”\nއޭ ލޮބުވެތި އަޚުންނާއި އުޚްތުންނޭވެ! މި ކަންތައްތަކުން ޢިބްރަތްލިބިގަނެ، ވަގުތުގެބޭނުން ހެޔޮގޮތުގައި ހިއްޕަވާށެވެ. ގެއްލިއްޖެ ވަގުތެއް އަނބުރާ ނުލިބޭނެއެވެ. އަލް އިމާމް ޙަސަނުލްބަޞަރީ ރަޙިމަހުﷲ ގެ ބަސްފުޅެއްގައި އައިސްފައިވެއެވެ. “مَا مِنْ يَوْمٍ يَنْشَقُّ فَجْرُهُ إِلَّا وَيُنَادِيْ: (يَا ابْنَ أدَمَ أَنَا يَوْمٌ جَدِيْدٌ وَعَلَى عَمَلِكَ شَهِيْدٌ فَاغْتَنِمْنِيْ وَتَزَوَّدْ مِنِّيْ، فَأَنَا لَا أَعُوْدُ إِلَى يَوْمِ الْقِيَامَةِ ) ” ހާލުގެ ދުލުން، ‘ އޭ އާދަމުގެ ދަރިޔާއެވެ. އަހަންނަކީ އާ ދުވަހަކީމެވެ. އަދި ތިބާގެ ޢަމަލުގެ މައްޗަށްވާ ހެކިވެރިޔަކީމެވެ. އަހަރެންގެ ބޭނުން ހެޔޮގޮތުގައި ހިފައި (އާޚިރަތަށްޓަކައި) ކޮއްތު އިތުރުކުރާށެވެ. ފަހެ ޤިޔާމަތާއި ޖެހެންދެން އަހަރެން ދެން އެނބުރި ނާންނާނަމެވެ.’ ނުބުނާ ދުވަހަކަށް ފަޖުރު ނުލައެވެ.” އެހެންކަމުން ރަސޫލުﷲ ޞައްލަﷲ ޢަލައިހިވަސައްލަމަ ވަނީ ވަގުތުގެ ބޭނުން ހެޔޮގޮތުގައި ހިފުމަށް އުއްމަތަށް ނަޞޭޙަތްދެއްވަވާ ވަޞިއްޔަތް ކުރައްވަވާފައެވެ. އެއީ ޢުމުރުގެ އެންމެ ފަހު ސިކުންތުކޮޅުކަމުގައި ވިއަސްމެއެވެ. އެކަލޭގެފާނުގެ ޙަދީޘްފުޅެއްގައި އައިސްފައިވެއެވެ. ( إِنْ قَامَتْ السَّاعَةُ وَبِيَدِ أَحَدِكُمْ فَسِيْلَةٌ، فَإِنِ اسْتَطَاعَ أَلَّا يَقُوْمَ حَتَّى يَغْرِسَهَا فَلْيَفْعَلْ ). ” ތިޔަބައިމީހުންގެ ތެރެއިން މީހެއްގެ އަތުގައި ކުޑަ ކަދުރު ރުކެއް އޮއްވާ ޤިޔާމަތުގެ ވަގުތު ޖެހުނަސް، އޭނާއަށް ކުޅަދާނަކަން ލިބިގެންވާނަމަ އެ އިންދާފައި ނޫނީ ނުތެދުވާށެވެ.”\nއޭ ލޮބުވެތި އަޚުންނާއި އުޚްތުންނޭވެ! ދާއިމީ ދުނިޔެ ބާއްޖަވެރި ކުރުމަށްޓަކައި، މި ފަނާވަނިވި ދުނިޔޭގައި ލިބިފައިމިވާ ކުޑަ ވަގުތުކޮޅުގެ ބޭނުން އޭގެ އެންމެ ފުރިހަމަގޮތުގައި ހިއްޕަވާށެވެ. (كُلُوا وَاشْرَبُوا هَنِيئًا بِمَا أَسْلَفْتُمْ فِي الْأَيَّامِ الْخَالِيَةِ)” ދުނިޔޭގައި ތިޔަބައިމީހުން ހޭދަކުރި ދުވަސްތަކުގައި ތިޔަބައިމީހުން ކުރި ހެޔޮ ޢަމަލުތަކުގެ ޖަޒާއެއްގެ ގޮތުން އަރާމުގައި ކައިބޮއި އުޅޭށެވެ.” މިފަދައިން ބުނެވޭ މީހުންގެ ތެރެއިން ވުމަށް މަސައްކަތް ކުރައްވަވާށެވެ. އެންމެ ސިކުންތެއްވެސް ފައިދާއެއްނެތް ގޮތުގައި ހޭދަނުކުރައްވަވާށެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ޙަދީޘްފުޅެއްގައި އައިސްފައިވެއެވެ. (لَيْسَ يَتَحَسَّرُ أَهْلُ الْجَنَّةِ عَلَى شَيْءٍ إِلَّا عَلَى سَاعَةٍ مَرَّتْ بِهِمْ لَمْ يَذْكُرُوا اللَّهَ عَزَّ وَجَلَّ فِيْهَا ) ” ﷲ ގެ މަތިން ހަނދުމަނުކޮށް، ދުނިޔޭގައި ހޭދަކުރެވުނު ވަގުތުކޮޅުފިޔަވައި އެހެން އެއްވެސް ކަމަކާއި، ސުވަރުގޭގެ އަހުލުވެރިން ހިތާމަ ނުކުރާނެއެވެ.”\nއޭ ލޮބުވެތި އަޚުންނާއި އުޚްތުންނޭވެ! ދުނިޔޭގައި، ﷲ ގެ އަމުރުފުޅުތަކާއި ޚިލާފުވެ، ފަނާވަނިވި ދުނިޔެއަށްޓަކާ އާޚިރަތް ވިއްކާލި މީހުން ދާންއޮތް ތަނަކީ ނަރަކައެވެ. އެހިނދު، ހެޔޮޢަމަލުކުރުމަށް ވަޢުދުވެ، އަދި އެއްފަހަރު ދުނިޔެއަށް ފޮނުއްވަވައި ދެއްވެވުން އެދި އެބައިމީހުން ރޯނެއެވެ. ދެންފަހެ ﷲ ތަޢާލާ އެބައިމީހުންނަށް ޖަވާބުގައި ވަޙީކުރައްވާނެތެވެ. (أَوَلَمْ نُعَمِّرْكُم مَّا يَتَذَكَّرُ فِيهِ مَن تَذَكَّرَ وَجَاءكُمُ النَّذِيرُ فَذُوقُوا فَمَا لِلظَّالِمِينَ مِن نَّصِيرٍ) “ހަނދުމަކުރާނޭ މީހަކު ހަނދުމަކުރާހާ ދުވަހު ތިމަންއިލާހު ތިޔަބައިމިހުންގެ ޢުމުރު ނުދަންމަވަންތޯއެވެ؟ އަދި އިންޒާރުކުރައްވަވާނޭ ބޭކަލަކު ތިޔަބައިމީހުންގެ ގާތަށް ވަޑައިގަތެވެ. ފަހެ ތިޔަބައިމީހުން ޢަޒާބުގެ ރަހަލިބިގަންނާށެވެ. އަނިޔާވެރިންނަށް ނަޞުރުދެއްވަވާނޭ ފަރާތެއްނުވެއެވެ.”\nدَقَّاتُ قَلْبِ الْمَرْءِ قَائِلَةٌ لَهُ *** إِنَّ الْحَيَاةَ دَقَائِقٌ وَثَوَانِيْ\nހެދުނުވެއްޖެއްޔާ ހަވީރު ވަންދެން ދުނިޔޭގައި ހުންނަވާނޭކަމަށް އުއްމީދުނުކުރައްވަވާށެވެ. އަދި ހަވީރުވެއްޖެއްޔާ ހެދުނު ވަންދެން ދުނިޔޭގައި ހުންނަވާނޭކަމަށްވެސް އުއްމީދުނުކުރައްވަވާށެވެ. ހެޔޮ ޢަމަލުތައް، ފަހުންކުރުމަށް ލަސްނުކުރައްވަވާށެވެ. އޭ ލޮބުވެތި އުޚްތުންނޭވޭ! ޙައްޖުދުވަހު ނުވަތަ އަހަރުފެށޭ ދުވަހު ބުރުޤާ އެޅުއްވުމަށް ނުތިއްބަވާށެވެ. އެދުވަސް ޖެހުމުގެ ކުރިން މަރު އައިސް ބައްދަލުކޮށްފިއްޔާ ދެން ކުރާނެ ހަމަ އެއްކަމެއްވެސް ނޯންނާނެއެވެ. އަލްއިމާމް ޙަސަނުލްބަޞަރީ ރަޙިމަހުﷲ ވިދާޅުވިއެވެ. (إِيَّاكَ وَالتَّسْوِيْفَ فَإِنَّكَ فِيْ يَوْمِكَ وَلَسْتَ بِغَدِكَ) ” ‘ ސައުފަ ‘ (ފަހުންކުރާނަން ނުވަތަ ކުރާނަން) މި ބަހުން ހުށިޔާރުވެ ރައްކާތެރިވާށެވެ. ފަހެ ހަމަކަށަވަރުން ތިބާ ތިހިރީ މިއަދުގައެވެ. މާދަމާއެއްގަނޫނެވެ.” އަދި ސަލަފުންގެ އެހެންބޭކަލެއްގެ ކިބައިން ރިވާވެގެން އައިސްފައިވެއެވެ. (احْذَرُوْا سَوْفَ فَإِنَّهَا مِنْ جُنُوْدِ إِبْلِيْسَ) ” ‘ ސައުފަ ‘ (ފަހުންކުރާނަން ނުވަތަ ކުރާނަން) މި ބަހުން ހުށިޔާރުވެ ރައްކާތެރިވާށެވެ. ފަހެ ހަމަކަށަވަރުން އެއީ ޝައިޠާނާގެ ލަޝްކަރުގެ މީހެކެވެ.”\nتَزَوَّدْ مِنَ التَّقْوَى فَإِنَّكَ لَا تَدْرِيْ *** إِذَا جَنَّ لَيْلٌ هَلْ تَعِيْشُ إِلَى الْفَجْرِ


Vaguthy gothun IGMH ge kasheege doctoreh HRH ah gennany – adduLIVE\nވަގުތީ ގޮތުން އައިޖީއެމްއެޗްގެ ޑޮކްޓަރެއް އައްޑުއަށް ގެންނަނީ\n1 May 13, 2019, 10:01 އަހުމަދު ނަސޫހް\nހިތަދޫ ރީޖަނަލް ހޮސްޕިޓަލަށް ގެނައުމަށް ހަމަޖެހިފައިވާ އާ ކަށީގެ ޑޮކްޓަރު އައުން ލަސްވުމާ ގުޅިގެން ވަގުތީ ގޮތުން އައިޖީއެމްއެޗްގެ ކަށީގެ ޑޮކްޓަރެއް ގެނައުމުގެ މަސައްކަތް ކުރަމުން އަންނަ ކަމަށް ހޮސްޕިޓަލް ހިންގެވުމާ ހަވާލުވެ ހުންނެވި ޝާހު ސައީދު ވިދާޅުވެއްޖެއެވެ.\nނަމަވެސް ވަގުތީ ޑޮކްޓަރު ވެސް އައްޑުއަށް އައުމަށް ހަމަޖެހިފައިވާ ތާރީޚެއް ކަށަވަރު ވެފައެއް ނުވެއެވެ. ހިތަދޫ ރީޖަނަލް ހޮސްޕިޓަލަށް ގެންނަން ހަމަޖެހިފައިވާ ކަށީގެ ޑޮކްޓަރު ހޮނިހިރު ދުވަހު އަންނަން ހަމަޖެހިފައިވާއިރު އޭނާއަށް ނާދެވުނީ ޓިކެޓު ކެންސަލް ވުމުގެ ސަބަބުން ކަމަށް މައުލޫމާތު ލިބިފައިވެއެވެ.\nދެން އޭނާއަށް ރާއްޖެ އާދެވޭނެ ދުވަހެއް ވެސް ހާމަކޮށްފައިނުވާއިރު ހިތަދޫ ރީޖަނަލް ހޮސްޕިޓަލުގައި ކަށީގެ ޑޮކްޓަރެއް ނެތްތާ ހަމަސް ދުވަސް ވެއްޖެއެވެ. އަދި ދަތުގެ ބަލިތަކަށް ބޭނުންކުރާނެ ސާމާނު ނެތިގެން ހޮސްޕިޓަލުގައި ދަތުގެ ފަރުވާވެސް ނުދެވި ހުއްޓިފައިވާތާ ގިނަ ދުވަސްތަކެއް ވެއްޖެއެވެ.\nހިތަދޫ ރީޖަނަލް ހޮސްޕިޓަލުގެ ފެންވަރު ދަށްވުމުގެ ސަބަބުން ދާދި ފަހުން އައްޑޫ ރައްޔިތުން ނިކުމެ ވަނީ މުޒާހަރާ ވެސް ކޮށްފައެވެ.


Ramos Ge Ehbasvun Aa Kuran Madrid Inn Thahyaaru Vehje - Vaguthu\nރާމޯސްގެ އެއްބަސްވުން އާކުރަން މެޑްރިޑުން ތައްޔާރުވެއްޖެ\nރެއާލް މެޑްރިޑްގެ ތަރި ރާމޯސް\nރެއާލް މެޑްރިޑްގެ ކެޕްޓަން ސާޖިއޯ ރާމޯސްގެ އެއްބަސްވުން އާ ކުރަން އެ ޓީމުން ތައްޔާރުވެއްޖެއެވެ.\nރިޕޯޓުތައް ބުނާ ގޮތުގައި ސްޕެއިންގެ ޑިފެންޑަރަށް ދޭން ނިންމާފައި ވަނީ އެއް އަހަރު ދުވަހުގެ އެއްބަސްވުމެކެވެ. ރިއާލުން ގެންގުޅޭ އުސޫލުގެ ދަށުން 32 އަހަރުން މަތީގެ ކުޅުންތެރިންނަށް އެ ޓީމުން ހުށަހަޅަމުން ދަނީ އެއް އަހަރު ދުވަހުގެ އެއްބަސްވުމެކެވެ.\nމި އުސޫލާ އެއްގޮތަށް 34 އަހަރުގެ ރާމޯސް އަށް ވެސް މެޑްރިޑުން ހުށަހަޅާނީ އެއް އަހަރު ދުވަހެވެ. ދުނިޔޭގައި މިވަގުތު ހުރި އެންމެ މޮޅު ޑިފެންޑަރުންގެ ތެރޭގައި ހިމެނޭ ރާމޯސް ރެއާލްއާ އެކު ހަދާފައި އޮތް އެއްބަސްވުން އަންނަ އަހަރު ހަމަވާނެއެވެ.\nމީގެ ތިން މަސް ކުރިން ދިން އިންޓަވިއުއެއްގައި ރާމޯސް މެޑްރިޑުން އޭނާ ބަހައްޓަން ބޭނުންވާ ކަމުގައިވާ ނަމަ، ޓީމުގައި މަޑު ކުރާނެ ކަމަށެވެ.\n"ކްލަބާ އެކު އަހަރެންނަށް އަދި އެއްބަސްވުމަކަށް އާދެވޭނެ. އަދި އެކަމާ އެހާ އަވަސް ކުރާކަށް ނެތިން. އަހަރެން ނުބުނާނަން ކްލަބް ކައިރީ ތިން އަހަރު ދުވަހުގެ އެއްބަސްވުމެއް ދޭކަށް. އަހަރެން ގަބޫލު ކުރަން ވަކި އުމުރަކަށް ދިޔައީމަ ކްލަބުން ވެސް ހުށަހަޅާނީ އެއް އަހަރު ދުވަސް ކަން. އެކަމާ ދެކޮޅުވާކަށް ނެތިން،" ރާމޯސް ބުނެފައިވެއެވެ.\n"ކްލަބުން އަހަރެން ބަހައްޓަން ބޭނުން ނަމަ، އަހަރެން ހުންނާނީ މިތަނުގައި،"\nރިޕޯޓުތައް ބުނާ ގޮތުގައި ރާމޯސް މެޑްރިޑުން ނުކުޅޭ ނަމަ، ދެން އޭނާ ފެނުން ގާތީ އެމެރިކާ ލީގުންނެވެ.\nސެވިއްޔާއިން 2005 ވަނަ އަހަރު މެޑްރިޑަށް ގުޅުނު ރާމޯސް ވަނީ މެޑްރިޑްގައި 15 އަހަރު ކުޅެ، 640 މެޗުން 92 ލަނޑު ކާމިޔާބުކޮށް ދީފައެވެ.\nރާމޯސް އެތައް ސުވާލަކަށް ޖަވާބު ދީފި، "ރީނދޫ ކާޑަކީ 200 ޕަސެންޓް ގޯހެއް"


BREAKING NEWS: Noosveriyaa Maraalee Dhuraalaa Raavaigen, Saudi In Hadhany Dhogu - Turkey - Vaguthu\nނޫސްވެރިޔާ މަރާލީ ދުރާލާ ރާވައިގެން، ސައުދީން ހަދަނީ ދޮގު - ތުރުކީ\nސައުދީ އަރަބިއްޔާގެ ނޫސްވެރިޔާ ޖަމާލް އަހުމަދު ޚާޝޮގީ މަރާލީ ދުރާލާ ރާވައިގެން ކަމަށް ތުރުކީން ބުނެފިއެވެ.\nނޫސްވެރިޔާ މަރާލި ގޮތް ތުރުކީގެ ރައީސް ރަޖަބް ތައްޔިބް އުރުދުޣާން މިހާރު ގެންދަވަނީ އެގައުމުގެ ގާނޫނު ހަދާ މަޖިލީހުގައި ހާމަކުރައްވަމުންނެވެ.\nއުރުދުޣާން ވިދާޅުވީ ތުރުކީގައި ހުންނަ ސައުދީގެ ކޮންސިއުލޭޓަށް ހާޝޮގީ ވަނުމުގެ ކުރިން، 15 މީހުންގެ ގްރޫޕެއް އެތަނަށް ވަދެފައިވާ ކަމަށެވެ. އަދި އެތަނުން ހާޝޮގީ ނުނިކުމެ ގިނަ ވަގުތުތަކެއް ވާތީ ކޮންސިއުލޭޓުގެ ބޭރުގައި ހުރި ހާޝޮގީގެ ލޯބިވެރިޔާ އެކަން ތުރުކީގެ ފުލުހުންގެ ސަމާލުކަމަށް ގެނައި ކަމަށް އުރުދުޣާން ވިދާޅުވިއެވެ. އެއާއެކު ސީސީޓީވީ ފުޓޭޖުތަކުގެ އެހީގައި ތަހުގީގު ވަގުތުން ފެށުނު ކަމަށްވެސް ތުރުކީގެ ރައީސް ވިދާޅުވިއެވެ.\nހާޝޮގީ މަރުވެފައިވަނީ ކޮންސިއުލޭޓުގެ ތެރޭގައި ހިނގި ތަޅާފޮޅުމެއްގެ ތެރެއިން ކަމަށް ސައުދީން ބުނެފައިވީ ނަމަވެސް އުރުދުޣާން ވަނީ އެކަން ދޮގުކުރައްވާފައެވެ. އެގޮތުން އުރުދުޣާން ވިދާޅުވީ މިއީ ދުރާލާ ރާވައިގެން ކޮށްފައިވާ ކަމެއް ކަމަށާއި، މިފަދަ ކަމެއް ކުރުމަށް ރާވާ އަދި އެކަމުގެ ހަގީގަތް ފޮރުވުމަކީ ވެސް އިންސާނިއްޔަތާ ހިލާފު އަމަލެއް ކަމަށެވެ.\n"މިއީ އެކްސިޑެންޓަކުން ދިމާވި ކަމެއް ނޫންކަން ސާބިތުވާ ބާރުގަދަ ހެކިތަކެއް އަހަރުމެންގެ އަތުގައި އެބަހުރި. މިއީ ދުރާލާ ރާވައިގެން ކޮށްފައިވާ ކަމެއް" ތުރުކީގެ ރައީސް ވިދާޅުވިއެވެ.\nމީގެއިތުރުން އުރުދުޣާން ވަނީ ސައުދީ ކޮންސިއުލޭޓު ބަލާ ފާސްކުރުމުގެ ހުއްދަ ތުރުކީގެ ކަމާބެހޭ ފަރާތްތަކަށް ސައުދީން ދިނީ މީޑިޔާގެ ސަމާލުކަމަށް މިކަން އައުމުން ކަމަށްވެސް ވިދާޅުވެފައެވެ. އަދި މިކަމުގައި ޝާމިލުވާ އެންމެންގެ ނަންތައް ހާމަކުރުމަށް ވެސް އުރުދުޣާން ވަނީ ސައުދީ އަށް ގޮވާލާފައެވެ.\n"އިންޓެލިޖެންސް ކޮމިއުނިޓީގެ މަދު މެމްބަރުންތަކެއްގެ ބޮލަށް މިކަން ޖަހާލުމަކުން، އަހަރުމެން ވެސް އަދި ބައިނަލަގްވާމީ މުޖުތަމައު ވެސް ހިތްހަމައެއް ނުޖެހޭނެ. އެންމެންނަށް ވެސް ހަމަޖެހުން ލިބިގެންދާނީ މިކަމުގައި ބައިވެރިވި އެންމެންނަށް އަދަބު ދެވުނީމަ" އުރުދުޣާން ވިދާޅުވިއެވެ.\nމީގެއިތުރުން އުރުގުޣާން ވަނީ މަރާލާފައިވާ މީހެއްގެ ހަށިގަނޑު ވީނުވީއެއް ނޭނގި ގެއްލިފައިވާތީ އެކަމާ މެދު ވެސް ސުވާލު އުފެދޭ ކަމަށް ވިދާޅުވެފައެވެ. ސައުދީން ވެސް މިހާތަނަށް ހާޝޮގީގެ ހަށިގަނޑު ވީތަނެއް ހާމަކޮށްފައެއް ނުވެއެވެ.\nނޫސްވެރިޔާގެ މަރާއި ގުޅިގެން ސައުދީން ވަނީ 18 މީހަކު ހައްޔަރުކޮށް، ސަރުކާރުގެ ބައެއް އިސް ފަރާތްތައް މަގާމުން ވެސް ވަކި ކޮށްފައެވެ. މަގާމުން ވަކިކުރި ފަރާތްތަކުގެ ތެރޭގައި ސައުދީގެ ވަލީއަހުދު ފްރިންސް މުހައްމަދު ބިން ސަލްމާންގެ އެޑްވައިޒާ ސައުދް އަލް ޤަހްތާނީއާއި ޑެޕިއުޓީ އިންޓެލިޖެންސް ޗީފް އަހްމަދު އަލް އަސީރީ ހިމެނެއެވެ.\nއޮކްޓޯބަރ 23, 2018 15:35\nދިވެހި ސަރުކާރު މިއޮތީ ސައުދީ އާ އެކު.\nއޮކްޓޯބަރ 23, 2018 16:38\nތިކަމުގައިބ ބައިވެރިވި މީހުން އިނގޭނީ ޝެއިހް އިލްޔާސް އަށައި އިޔާޒައް\nއޮކްޓޯބަރ 23, 2018 21:53\nމިކަމުގެ ސަބަބުން ސަޢދީއަށް ދަތިކުރުމުގެ ފިޔަވަޅު އަޅައި ފިއްޔާ ތެލުގެ އަގު އުފުލި ގައުމުތަކުގެ ހިންގުމުގެ ދުވެލި ހުރިހާ ގޮތަކުން މަޑުޖެހޭނެ ސަބަބަކީ ސަޢުދީ އަކީ ެެންމެ ހިނައިން ތެޔޮ އުފައްދާ އަދި އެކޮސް ޕޯޓް ކުރާގައުމު ވީމަ މިކަމުގެ ގެއްލުން ފުރަތަމަ ކުރާނީ އެމެރިކާ އަށް އެހެންވީމަ ޓްރަމްޕް ބިރުގަތީ އަދި މަރާލެވުނު މީހާއާއި ބެހޭގޮތުން ޓްރަމްޕް ހައްޕު ކިޔާތީ ރިޝްވަތުގެ ގޮތުގަ މިދަނޑިވަޅު 100 މިލިއަން ޑޮލަރު ޓްރަމްޕައްދިނީ މީ ހަމަ ހަގީގަތް\nއޮކްޓޯބަރ 23, 2018 22:36\nތިއެއް ނޫން ހަގީގަތަކީ، އެމެރިކާއަށް އިމްޕޯޓު ކުރާ ތެލަކީ ގާތްގަޑަކަށް އެގައުމުގައި ތެޔޮ ބޭނުންކުރާ އަދަދުގެ 19%. ނަމަވެސް ސައުދީއާއެކު 110 ބިލިޔަން ޑޮލަރުގެ ހަތިޔާރުގެ ޑީލްއެއް އެމެރިކާއިން ހަދާފައިވުން ހަގީގަތަކީ. 100މިލިޔަނުގެ ރިޝްވަތެއް އެމީހުނަށް ނުވާނެ އެކައްޗަކަށްވެސް. ޓްރަމްޕަކީ މިހާރުވެސް ބިލިޔަނަރެއް.


Raees Nasheed alun phone beynun kuran fashaifi\n06 ޖުލައި 2021 - 11:21:53\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ދިން ޓެރަރިސްޓު ހަމަލާއަށް ފަހު، އަނެއްކާ ވެސް ފޯނު ބޭނުންކުރަން ފަށާފައިވާ ކަމަށް އެމަނިކުފާނު ވިދާޅުވެއްޖެއެވެ.\nމެއި މަހުގެ6ވަނަ ދުވަހުގެ ރޭ އެމަނިކުފާނަށް ދިން ހަމަލާއަށްފަހު، ފަރުވާއަށް ރާއްޖެއިން ބޭރުގައި ހުންނެވިއިރު ފޯނުގެ ހިދުމަތް ބޭނުންކޮށްފައެއްނުވެއެވެ.\nރައީސް ނަޝީދު މިއަދު ވިދާޅުވީ ފޯނު އަނެއްކާ ވެސް ބޭނުން ކުރަން ފަށާފައިވާ ކަމަށާއި މިވަގުތު ޖަވާބު ނުދެވި، 7862 މެސެޖުވާ ކަމަށެވެ. އަދި ލިބިފައި ހުރި ހުރިހާ މެސެޖެއް ވެސް ކިޔާފައިވާ ކަން ފާހަގަކުރައްވާ ރައީސް ނަޝީދު ވަނީ މެސެޖުތައް ފޮނުވި ހުރިހާ މީހުންނަށް ވަރަށް ބޮޑަށް ޝުކުރު އަދާކުރައްވާފައެވެ.\nރައީސް ނަޝީދު ގެއިން ނިކުމެވަޑައިގަތް ވަގުތު ވަނީ ވަރަށް ބޮޑަށް ޒަހަމްވެވަޑައިގެންފައެެވެ. އެ ޒަހަމްތަކުގެ ސަބަބުން ވާތު ކަންފަތަށް އަޑުނީވޭތީ އަދި ވައަތުގެ ތިން އިނގިޔަކަށް ވެސް ދާއިމީ ގެއްލުން ލިބިފައިވާކަމަށް ރިޕޯޓު ކުރެވިފައިވެއެވެ.\nއޭޑީކޭ ހޮސްޕިޓަލުގައި ގިނަ ފަރުވާތަކެއް ހޯއްދެވުމަށްފަހު ރައީސް ނަޝީދު ވަނީ ޖަރުމަނު ވިލާތުގައި ވެސް ފަރުވާ ހޯއްދަވާފައެވެ. ޖަރުމަނުން ފަރުވާ ހޯއްދެވުމަށްފަހު ރައީސް ނަޝީދު މިވަގުތު ހުންނެވީ އާއިލާއާއެކު އިނގިރޭސިވިލާތުގައެވެ.


ހިތުގެ ޝަކުވާ… 23 – Esfiya\nހިތުގެ ޝަކުވާ… 23\nމާއިޝް ހަދާނީ ކިހިނެއް ބާވައެވެ؟ އޭނާ ރައިޝާ އަންނަންދެން އިންތިޒާރު ކުރާނެބާވައެވެ؟ ރައިޝާގެ ހުވަފެންތަކުގައި ކުލަ ޖެއްސުމަށް ހިތްވަރު ދޭނެބާވައެވެ؟ ނޫންނަމަ، މި ގުޅުން ވަގުތުން ވަގުތަށް ކަނޑާލާނީ ބާވައެވެ؟ މާއިޝް އޭނާގެ މަތިން ފޫހިވާނީ ބާވައެވެ؟ މިއީ، މިވަގުތު ރައިޝާގެ ހިތަށް އަރާ، ފައިބަމުންދާ ސުވާލުތަކެވެ. ކޮންމެއަކަސް، މި ސުވާލުތަކުގެ ޖަވާބު ހޯދަން ރައިޝާ ޖެހޭނީ މިއަދު މާއިޝްއަށް އިންތިޒާރު ކުރާށެވެ. މިއީ ހަމަ ގައިމުވެސް އޭނައާއި މާއިޝްގެ ގުޅުމަށް ދެކަފިވެފައިވާ މަގަކާއި ކުރިމަތިލާން ޖެހިފައިވާ ދަނޑިވަޅެކެވެ. ހުރިހާ ކަމެއްވެސް ރަނގަޅުވާނެކަމަށް އުންމީދު ކުރަމުން ރައިޝާ ދެލޯ މަރާލިއެވެ. އެވަގުތު އެ ދެލޮލަށް ބޮނޑިވެފައި ހުރި ކަރުނަތައް ކޯތާފަތް މައްޗަށް ފައިބައިގަތެވެ.\n**23 ވަނަ ޕާރޓް**\n“ގުޑް ލަކް ރައީ.. އައި ނޯވ ދެޓް ޔު ކޭން ޑޫ ދިސް.. އައި ބިލީވް އިން ޔޫ.. ފައިޓިންގް..” މުއްކަވާލާފައިވާ އަތް ނަގާ، ރައިޝާއަށް ދައްކާލަމުން ނައިރާ ބުނެލީ ރައިޝާއަށް ހިތްވަރު ދިނުމުގެ ގޮތުންނެވެ. “ތެންކްސް ނައީ..” ކުޑަކޮށް ހީލަމުން ރައިޝާ އެންމެ ފަހު ފަހަރަށް ލޯގަނޑު ކުރިމައްޗަށް ހުއްޓި އޭނާގެ ސޫރައަށް ބަލައިލިއެވެ. ހުދުކުލައިގެ ކުރުތާއަކާއި އެކު ތިރިން ލާފައިވާ އައިސްބްލޫ ކުލައިގެ ޖިންސްގެ ފައިކުރި ކުޑަކޮށް އޮޅާލިއެވެ. އަދި އަޅާފައިވާ މެރޫންކުލައިގެ ޝޯލް ރަނގަޅުކޮށްލަމުން ހީލްސްއަށް އަރާ ކޮޓަރިން ނުކުތީ ފޯނު ހިފައިގެންނެވެ. ނައިރާއާ އެކު ގެއިން ނުކުމެފައި ރައިޝާ ފުން ނޭވާއެއް ދޫކޮށްލީ ގޭ ކުރިމަތީގައި ސައިކަލުގައި ފޯނާ ކުޅެން އިން މާއިޝް ފެނުމުންނެވެ. މިއަދު އެނާ އެ ދަނީ މާއިޝްއަށް އޭނާގެ ޙާލަތު ވިސްނި، އޭނާ އަންނަންދެން އިންތިޒާރު ކުރާނެކަމުގެ އުންމީދީ ހުޅުކޮޅު ރޮއެކުރާށެވެ. ނައިރާއާ ދިމާއަށް ބަލައިލުމަށްފަހު ދަނީއޭ ބުނެ ރައިޝާ ގޮސް މާއިޝްގެ ކައިރި ހުއްޓިލާ މާއިޝްއަށް ގޮވާލީ މާއިޝްގެ ސަމާލުކަން ހޯދުމަށެވެ.\nފޯނަށް ގެއްލިފައި އިން މާއިޝް ކުރިމައްޗަށް ބަލައިލީ، އެއީ އޭނާގެ ހިތުގެ މަލިކާ ކަން ޔަޤީންވުމުންނެވެ. ރައިޝާ ފެނުމާއެކު މާއިޝްއަށް ބަލަހައްޓައިގެން ހުރެވުނީ އެ ލޯބި މޫނުކޮޅު މިއަދު ފުރިހަމަކަމުންނެވެ. މާ ބޮޑު މޭކަޕެއް ކޮށްފައި ނެތް ނަމަވެސް، މާއިޝްއަށް އެ މޫނު ފެންނަމުން ދިޔައީ ސާދަވިލޭރޭގެ ހަނދަށްވުރެވެސް އަލިކޮށެވެ. ރައިޝާގެ ޙާލަކީތޯއެވެ؟ މާއިޗްގެ އެ ކަތި ނަޒަރު އޭނައާ ސީދާވެފައިވާ އިރު، މާއިޝްގެ ރީތިކަމަށްވެސް ހިތާހިތުން ތަޢުރީފް ކުރެވުނެވެ. ލާފައި ހުރި ކަޅު ކުލައިގެ ހުޑީއާއި، އައިސްބްލޫކުލައިގެ ޖިންސުން މާއިޝްގެ ފިރިހެންވަންތަކަން ފުރިހަމަކޮށްދޭ ކަހަލައެވެ.\n“ހޮއޭ.. ދެމީހުން ދެމީހުންނަށް ބަލަންވީކީ ނޫނޭ.. ތި ދާ ތާކަށް ދާން ނައްޓާލަންވީ.. ބަންގި ގޮވުމުގެ ކުރިން ގެއަށް އަންނާތި.. ބަސްއަހައިގެން ތިބޭތި.. ދެކުދިން ނުތޮޅޭތި އިނގޭ.. އަވަހަށް ދޭ..” ދޮރުކަނީގައި ލެނގިލައިގެން، އަރިކަށީގައި އަތްވިއްދާލައިގެން ހުރި ނައިރާ ބާރުބާރަށް ހަޅޭލަވައިގަތުމުން ރައިޝާއަށާއި މާއިޝްއަށް ހަމަބިމަށް އާދެވުނުފަދައެވެ. ނައިރައާ ދިމާއަށް ބަލައިލާފާ ދެމީހުން ލޯއަޅާލި ގޮތުން ނައިރާ ގާތަށް ހިނިއައެވެ. ހެމުން ހެމުން “މަށެއް ނޫނޭ” ގޮވަމުން ނައިރާ އެތެރެއަށް ދެމިގަތީ އެތާ ތިބި އެންމެން ކަހަލަ ގޮތަކަށް ބަލަން ތިބުމުންނެވެ. ނައިރާ ގެއަށް ވަނުމުން ރައިޝާއަށް ވަށައިގެން ބަލައިލެވުނެވެ. އޭރު އެމީހުންނާއި ދިމާއަށް ބަލަން ތިބި މީހުންގެ ނަޒަރުތަކުން ރެކިގަތުމަށް ރައިޝާ އަވަހަށް ސައިކަލަށް އަރާ ދުއްވާލާށޭ ބުނެލިއެވެ. މާއިޝްވެސް އެއްމިޔަކަނިން ހީލަމުން ސައިކަލު ސްޓާރޓް ކޮށްލިއިރު، މަންޒިލަކަށް ވެފައިވަނީ ރަސްފަންނެވެ.\n“މި އާދެވުނީ..” ސައިކަލު މަޑުކޮށްލުމަށްފަހު މާއިޝް ފަހަތަށް ބަލާލިއެވެ. އެއާއެކު ރައިޝާ ސައިކަލުން ފައިބާ، މާއިޝް ސައިކަލު ޕާރކް ކުރަންދެން މަޑުކުރިއެވެ. ސައިކަލު ޕާރްކް ކޮށްފައި މާއިޝް ރައިޝާގެ އަތުގައި ހިފައިގެން ހިނގައިގަތީ އެތަނަށް ވަންނާށެވެ. ދެމީހުން ގޮސް ބެންޗެއްގައި ހަމަޖެހިލާ، އެކި ވާހަކަ ދައްކަން ފެއްޓިއެވެ. އޭރުވެސް ރައިޝާ އިނީ އޭނަ ބުނަން ބޭނުންވާ ވާހަކަ ބުނަން ނުކެރި، ނެގިމަޑުވެފައެވެ. ރައިޝާ އިން ގޮތުން މާއިޝްއަށް ނީނދެވިގެން އެންމެ ފަހުން ރައިޝާ ގާތު ސުވާލުކުރީ ކޮންމްވެސް ގޯހެއް އުޅޭހެން ހީވާތީއެވެ.\n“ރައީ.. ވަޓްސް ރޯންގް..؟” ރައިޝާގެ ކުޑަކުޑަ އަތްތިލަ އެނާގެ އަތުގެތެރޭގައި ހައްޔަރު ކޮށްލަމުން މާއިޝް އެހިއެވެ. އެވަގުތު ރައިޝާގެ ލޮލުން ރޮނގަކަށް ވާހެން ކަރުނަ ފޭބިއެވެ. ހިތުގައި އުފެދިފައިވާ ހައިޖާނުގަނޑު މާއިޝްއާ ހިއްސާކުރަން އޭނާ ނިންމީ ކަށީގައި ނެތް ހިތްވަރު ލައިގެންނެވެ.\n“މާއިޝް.. އައިމް ގޮއިން އަވޭ… ނެކްސްޓް މަންތްގަ..” ދެލޯ މަރާ ބާރުކޮށްލަމުން ރައިޝާ ބުނެލިއެވެ. އެއާއެކު މާއިޝްގެ މޫނުމަތީގެ ކުލަވަރު ބަދަލުވިއެވެ. “ދަނީއޭ..؟ ކޮންތާކަށް..؟ ކީއްކުރަން..؟ ކިހާ ދުވަހަކަށް..؟” އެއްފަހަރާ އެތަކެއް ސުވާލުކޮށްލިއިރު އެ އަޑުގައި ވަނީ ކަންބޮޑުވުމުގެ އަސަރުތަކެވެ. ރައިޝާ ފުން ނޭވާއެއް ދޫކޮށްލިއެވެ. “މެލޭއަށް ދަނީ.. ފޯރ ފައިވް އެންޑް ހާފް އިޔަރސް.. ޑޮކް ކަން ކިޔަވަން ވެގެން.. އައި ނޯވ މާއިޝް.. އައި ނޯވ.. އެއީ ވަރަށް ގިނަ ދުވަސް.. އެހާ ގިނަ ދުވަސް ވަންދެން މާއިޝްއަށް އަހަންނަށް އިންތިޒާރު ނުކުރެވޭނެކަން އިނގޭ.. މާއިޝް މިހާރުވެސް އަހަރެން ދޫކޮށްލަން ބޭނުމިއްޔާ ދޫކޮށްލިޔަސް އަހަރެންގެ އެއްވެސް މައްސަލައެއް ނެތް.. އަހަރެން…” އިތުރަށް ވާހަކަ ކުރިޔަށް ނުގެންދެވި ރައިޝާއަށް ގިސްލެވެން ފެށުނެވެ. އެ މަންޒަރު ބަލަން ކުޅަދާނަ ނުވުމުން މާއިޝް ރައިޝާ ގެނެސް އެ އަތުތެރޭ ހައްޔަރުކޮށްލީ ދުވަހަކުވެސް ދޫކޮށްނުލާނަމޭ ބުނާ ފަދައިންނެވެ.\n“ނޯ ވޭ ރައީ. އައި ލަވް ޔޫ ސޯ މަޗް.. އައި ޓްރަސްޓް ޔޫ.. ރައި ކިޔަވަން ބޭނުމިއްޔާ އަހަރެންގެ އެއްވެސް މައްސަލައެއް ނެތް.. ވީ ކޭން ސްޓިލް ކީޕް އިން ޓަޗް.. ޑޯންޓް ވޮރީ.. އަހަރެން ދުވަހަކުވެސް ރައި ދޫކޮށެއްނުލާނަން.. ރައި އަންނަންދެން އަހަރެން އިންތިޒާރު ކުރާނަން.. ކިތަންމެ އުނދަގޫ ވިޔަސް ވީ ވިލް ގޯ ތްރޫ ދިސް.. ޓުގެދަރ..” ރައިޝާގެ ބޮލުގައި ފިރުމާލަމުން މާއިޝް ބުނެލިއެވެ. ތެޅިތެޅި އޮތް ރައިޝާގެ ހިތަށް ހަމަޖެހުމެއް ލިބުނީ މާއިޝްގެ ޖަވާބު އަޑު އިވިފައެވެ. މާއިޝް ރައިޝާ ގަޔާ ދުރުކޮށްލަމުން ރައިޝާގެ މޫނު ފުހެލިއެވެ. “ހެހެ.. ތިވަރަށް ރޯކަށް ނުވާނެ.. ރައިއާ އިނދެގެން މަ ކިހިނެއްބާ ރައި ގެންގުޅޭނީވެސް..” މާއިޝް ސަމާސާ ކޮށްލީ ޚަރާބުވެފައިވާ ރައިޝާގެ މޫޑު ބަދަލުކޮށްލެވޭތޯއެވެ. މާއިޝް އެހެން ބުނުމުން ރައިޝާ ލޯއަޅާލާފައި މާއިޝްގެ މުލައްދަނޑީގައި މަޑުމަޑުން ަހާލިއެވެ. މާއިޝްވެސް ތަދުވާ ކަމަށް ހަދާލާފައި، އެތަނުގައި ފިރުމަން ފެށުމުން ރައިޝާ ކައިރިއަށް ހިނި އަންނަން ފެށިއެވެ. “ހެހެ އޯކޭ ދެން.. ހިނގާ އައިސްކޯނެއް ބޯލަން ދާން.. މިހާރު މުޅި މޫނު ތިހުރީ ރޮއުނީމަ ހަޑިވެފަ..” މާއިޝް ވަރަށް ލޯތްބާއެކު، ރައިޝާގެ މޫނު ފުހެލައިދިނެވެ. ރައިޝާގެ އަތުގައި ހިފައިގެން ތެދުވެ، އައިސްކްރީމް ސްޓޯރއަށް ދާން މާއިޝް ހިނގައިގަތެވެ. ބަލައިލާ ކޮންމެ މީހެއްގެ ދުލުންވެސް “މާޝާﷲ” އޭ ބުނެވޭހާ އެދެމީހުން ލޯތްބެވެ.\nދުވަހަކަށްފަހު ދުވަހެއް ފާއިތުވަމުން ދިޔައީ އެސްފިޔައެއް ޖަހާލާހާ ހަލުވިމިނުގައެވެ. މާޒީވެގެން ދާ ކޮންމެ ދުވަހަކާއިއެކު، ރައިޝާއާއި މާއިޝްގެ ގުޅުން ދަނީ ވަރުގަދަ ވަމުންނެވެ. ދެމީހުންގެ ހިތުގައިވެސް އެކަކ ުއަނެކަކާ ދޭތެރޭގައިވާ ލޯބި ފުންވެފައި ވާއިރު، ދުރުވާން ޖެހޭތީ ދެހިތްވެސް ވަނީ މާޔޫސްވެފައެވެ. ޝަކުވާއިން ފުރިފައެވެ. އެހެންނަމަވެސް، މިއީ މިވަގުތު ﷲ ދެއްވާ އިމްތިޙާނެއް ކަމަށް ބަލާ، ބޭރުން އެކަން ނުދެއްކޭތޯ ދެމީހުންވެސް މަސައްކަތް ކުރަނީ އެކަކު އަނެކަކު ދެކެ ވާ ލޯބީގެ ބާރުގައެވެ.\nރައިޝާއާއި މާއިޝްގެ ގުޅުމަށް ދެމަސް ވީ އިރު، ރައިޝާ ފުރަން ޖެހޭ ދުވަސް އައިސް ކައިރިވެއްޖެއެވެ. އެކަމާ ކިތަންމެ ދެރަވީ ނަމަވެސް، މަސްނޫޢީ ހިނިތުންވުމެއް މޫނުމައްޗަށް ވެރިކުރުވައިގެން ހުންނަނީ، އޭނާ ދާއިރު، އެއްވެސް މީހަކު ދެރަވެފައިވާ ހުންނަތަން ދެކެން ބޭނުންނުވާތީއެވެ. ނުހާއާއި ރިޔާޒްގެ އިތުރުން ޔާޝްއާއި ރިއާޝްވެސް ރައިޝާ ފުރުމުގެ ކުރިން ކުރަން ޖެހޭ ބައެއް މުހިންމު ކަންތަކުގައި މަސްއޫލުވެގެން އުޅެއެވެ. ކޮންމެ ދުވަހަކުހެން ރައިޝާއާއި މާއިޝް ބައްދަލު ކުރާއިރު، ފޯނުން ގުޅައިގެން ތިބޭލެއްވެސް މަދެއް ނޫނެވެ. އެކަކުއަނެކަކާ ވަކިވުމުގެ ކުރިން ހޭދަކުރާ ލޯބި ވަގުތުތައް ފޯނުގެ ޒަރިއްޔާއިން ރައްކާކުރަމުން ދަނީ ދުރުގައި ތިބޭ އިރުވެސް، އެ ލޯބިވެތި ހަނދާންތައް އާކުރުމުގެ ބޭނުމުގައެވެ.\n“މަންމާ.. މިހެދުންވެސް ލާނަން..” އެނދުމަތީގައި އޮތް ރަތްކުލައިގެ ހެދުމެއް ނަގާ ފަތްޖަހަމުން ރައިޝާ ބުނެލިއެވެ. ރައިޝާގެ އިތުރުން ނުހާއާއި، ނައިރާއާއި، ނިޝާއާއި، ރީޝާވެސް ތިބީ ރައިޝާގެ ފޮށި ތައްޔާރު ކުރުމުގައި އެހީވެދޭށެވެ. މުޅި އަލަމާރި ހާވަމުން ފެންނަހާ ހެދުމަކާއި، ޖިންސަކާއި، ޝޯލްއަކާއި، ފައިވާނެއް ރައިޝާ ނަގަމުން ދިޔައެވެ. އެ ބޮޑު އަލަމާރީގެ ދެބައިކުޅައެއްބައި ހުސްވާވަރަށް އަންނައުނުނެގުމަށްފަހު ފަތްޖަހާ، ފޮށްޓަށް އަޅަން އުޅުނެވެ. “އަޅެ ރައީ.. ހާދަ މިސްވާނޭ.. ރައި ނެތިއްޔާ ވަރަށް ފޫހިވާނެ..” ތުންކޮޅު ދަމާލަމުން ނައިރާ ބުނެލިއެވެ. “އަޅޭ.. މަވެސް ވަރަށް ވަރަށް ބޮޑަށް މިސްވާނެ.. އެހެންނޫނަސް، ދެން ނައި ފޫއްސެއްނުވާނު.. މިހާރު ކޯސް ފެށޭކަށް ނެތެއްނު މާ ގިނަ ދުވަހެއް.. ދެން ކޯހުގެ ކަންތަކުގަ ބިޒީ ވީމަ ނުވާނޭ މަގޭ މަތިން މިސްވާނެ ވަގުތެއްވެސް..” ނައިރާގެ ކޮލުގައި ހިފާލަމުން ރައިޝާ ބުނެލިއެވެ. “ދޯ.. މަންމެން އެންމެންވެސް ވަރަށް މިސްވާނެ..” ނުހާ އެހެން ބުނެލުމުން ރައިޝާ ގޮސް ނުހާގެ ގައިގައި ބައްދާލިއެވެ. “އަޅެ މަންމަމެން ދެރަނުވެބަ.. ރައި އަންނާނަމޭ ކިޔަވައިގެން މަންމެން ޕްރައުޑް ވާ ވަރުގެ ކުއްޖަކަށް ވެގެން.. ފައިވް އިޔަރސް އެއީ ގިނަ ދުވަހޭ ހީވިޔަސް ވަރަށް އަވަހަށް ފާއިތުވާނެ.. ބަލައްޗެ..” ރައިޝާ ބުނެލީ ނުހަނު ލޯބިންނެވެ. އެވަގުތު ފޯނު ރިންގުވާން ފެށުމުން ރައިޝާ ފޯނު ނެގިއެވެ. ގުޅަނީ މާއިޝްކަން އެނގުމުން ބެލްކަންޏަށް ނުކުމެލީ އެކަނިވެލާ، ވާހަކަ ދައްކާލުމަށެވެ.\n“ހަލޯ… ރައީ މިއަދު ހަވީރު ބޭނުން މީޓްކޮށްލަން.. ކޭއެފްސީ އިން މީޓްކުރެވިދާނެތަ..؟ ރައި މާދަމާ ފުރަމެއްނު..” އެންމެ ފަހު ޖުމްލަ ބުނެލި އިރު މާއިޝްގެ އަޑުގައި އެކުލެވިފައިވީ ވޭން ރައިޝާއަށް ސިއްރެއް ނުވިއެވެ. “އޯކޭ.. ދާނަން ފައިވް އެހާކަށްހާއިރު..” ރައިޝާ ބުނެލިއެވެ. ފަނަރަ ވަރަކަށް މިނެޓު ވަންދެން މާއިޝްއާ ވާހަކަ ދައްކާލާފައި ރައިޝާ ފޯނު ބޭއްވީ ނުހާ ގޮވާތީއެވެ.\nކޭއެފްސީއަށް ވަދެލާ ރައިޝާ ވަށައިގެން ހޯދާލީ މާއިޝް ފެނޭތޯއެވެ. އެވަގުތު މޭޒެއް ދޮށުން މާއިޝް ހަނާއަޅާލިތަން ފެނި، ރައިޝާ ހިނިތުންވެލާ، އެދިމާއަށް ހިނގައިގަތެވެ. ރައިޝާ އިށީނުމުން މާއިޝް ގެންނަންވީ ކޯޗެއްތޯ އަހާލިއެވެ. މިލްކްޝޭކެކޭ ބުނުމުން މާއިޝް ވެއިޓަރަށް ގޮވާ، އޯޑަރު ދިނެވެ. “ވަން ޗޮކްލެޓް މިލްޝޭކް އެންޑް ވަން ވެނީލާ މިލްކްޝޭކް ޕްލީޒް..” އޯޑަރު ދިނުމަށްފަހު މާއިޝްއާއި ރައިޝާ އެކި ވާހަކަ ދެއްކުމުގައި ތިއްބެވެ. ދެކެވުނު ހުރިހާ ވާހަކައެއްގެ ތެރެއިންވެސް މާދަމާ ރައިޝާ ފުރާ ވާހަކަ ދެކެވުނީ ވަރަށް މަދުންނެވެ. އެ ވާހަކަ ދައްކައިގެން ރައިޝާ ދެރަކުރުވާކަށް މާއިޝް ބޭނުމެއް ނުވެއެވެ. ފަހަރުގައި މިއީ ރައިޝާ ފުރުމުގެ ކުރިން އޭނައާ ދިމާވާ އެންމެ ފަހު ފަހަރު ކަމަށްވެސް ވެދާނެތީއެވެ. ކައި ނިމުމުން މާއިޝް ރައިޝާ ގޮވައިގެން ހިނގައިގަތީ ރަސްފަންނާ ދިމާއަށެވެ. ތަންކޮޅެއް މީހުން މަދު ދިމާއަކަށް ގޮސް މާއިޝް މަޑުކޮށްލާ، ފުންނޭވާއެއް ދޫކޮށްލިއެވެ. ހީވަނީ ވަރަށް ބޮޑު ކަމެއް ކުރަން ތައްޔާރުވެލީހެންނެވެ.\nރައިޝާގެ ފިޔަވަޅުތައް ހުއްޓުނީ ފަހަތުން މާއިޝް އޭނާގެ އަތުގައި ހިފާލުމުންނެވެ. މާއިޝްއާ ދިމާއަށް ބަލައިލަމުން ރައިޝާ ބުމައަރުވާލީ ކިހިނެއްވީހެއްޔޭ އަހާ ފަދަ ގޮތަކަށެވެ. އެވަގުތު މާއިޝް އެއްފައި މައްޗަށް ތިރިވެ ޖީބުން ރިހި އަނގޮޓިއެއް ނެގީ ރައިޝާ ނުވެސް ވިސްނާ ހުއްޓައެވެ. ވާން މި އުޅެނީ ކިހިނެއްކަން ރޭކާލުމާއެކު، ރައިޝާއަށް ސިހިފައި އަނގަމަތީގައި އަތް އަޅާލެވުނެވެ. އޭރު އެ ލޮލުން އުފާވެރިކަމުގެ ކަރުނަ ނީރާލިއެވެ.\n“ރައީ.. އައި ސްވެއަރ އައި ޕްރެކްޓިސްޑް އެ ތައުޒޭންޑްސް އޮފް ޓައިމްސް އިފްރޮންޓް އޮފް މައި މިރޯރ ޓުޑޭ.. ބަޓް މިހާރު އެއްވެސް އެއްޗެއް ހަނދާނެއް ނެތްް.. ހެހެ.. ރައީ.. ވެން ޔޫ ކޭމް އިންޓު މައި ލައިފް، އައި ފެލްޓް އޭޒް އިފް އަ ހަނޑްރެޑްސް އޮފް ފްލާވަރސް ބްލޮސޮމްޑް އިން އަ ގާރޑެން.. އައި ފެލްޓް އޭޒް އިފް އަ ހޯލް ނިއު ޗެޕްޓަރ އޯޕެންޑް އިން މައި ބޯރިންގް ލައިފް.. ރައީ.. ގިނަ ކުދިން އަހަންނަށް ކޮންފެސް ކުރަނީ ބިކޯޒް އޮފް މައި މަނީ އޯރ ލުކްސް.. އެކަމް، ރައި އަހަރެން ދެކެ ލޯބިވީ އަހަރެންގެ ހުރިހާ އުނި ސިފަތަކާވެސް އެކުގަ.. މީގެ ދެ އަހަރު ކުރިން އެންމެ ފުރަތަމަ އަހަރެމެން ދިމާވި ދުވަސް އަހަރެން އަދިވެސް ހަނދާނުގަ އެބަހުރި… އެދުވަހު………”\nބާރުބާރަށް ސްކޫލް ގޭޓުން ރައިޝާ ވަދެގެން އައީ ގަޑި ޖެހޭތީއެވެ. އަތުގައި ހުރި ޕޭޕަރުތައް އެއްކޮޅުކޮށްލަމުން އަތުކުރީ ގަޑިއަށް ނަޒަރު ހިންގާލުމަށްފަހު ދުއްވައިގަތް ރައިޝާ މީހެއްގެ މޭމަތީގައި ވަރަށް ބާރަށް ޖެހުނެވެ. ޖެހުނު ގޮތުން ބެލެންސް ނުކުރެވި ރައިޝާ ވެއްޓުނީ އެމީހާ ގައިމައްޗަށެވެ. ޖެހުނު ގޮތުން އުނގަނޑަށް އެރި ތަދު، ފިލައި ދިޔުމުން ރައިޝާއަށް ލޯ ހުޅުވާލެވުނެވެ. އެވަގުތު އޭނަ ސިހުނީ ފެނުނު މުށި ކުލައިގެ ފުން ދެލޮލުންނެވެ. އެހާ ރީތި ދެލޮލެއް އަދި ހަޔާތުގައިވެސް ދެކިފައިނުވާ ފަދައަކުން ރައިޝާއަށް ބަލަން އޮވެވުނެވެ. އެ ރީތި، ފުން ދެލޮލުގެ ތެރެއަށް އޭނާ ގެނބިގެން ދިޔައީ ކުޑަ ހިނދުކޮޅެއްގެ ތެރޭގައެވެ.\nބާރުބާރަށް ދުވެފައި އައި ކުއްޖަކު އޭނާގެ ގައިގައި ޖެހުމުން ވިސްނާނުލާ ހުއްޓާ މާއިޝްގެ ބެލެންސް ކެޓީ ކުއްލިއަކަށެވެ. ވެއްޓި ޖެހުނު ގޮތުން ބުރަކަށްޓަށް ވީ ތަދު ފިލައިދިޔުމާއެކު އޭނާއަށް ލޯހުޅުވާލެވުނެވެ. އެވަގުތު ފެނުނު ކަޅުކުލައިގެ ބޮޑު ދެލޮލަށް ބަލަހައްޓައިގެން އޮވެވުނެވެ. އެ ރީތި ދެލޮލަށް ހިޔާ އަޅާފައިވާ ކަޅުކަން ގަދަ، ދިގު އެސްފިޔަތަކަށް މާއިޝްއަށް ހިތާހިތުން ތަޢުރީފު ކޮށްލެވުނެވެ.\nއެކަކު އަނެކަކުގެ ލޮލަށް ގެއްލިފައި ތިބި ރައިޝާ އަދި މާއިޝްއަށް ހޭވެރިކަންވީ މަތިން ޖަހާލި ބާރު ގުގުރީގެ އަޑުންނެވެ. ދެމީހުންނަށް އެއްފަހަރާ މައްޗަށް ބަލައިލެވުނު އިރު ވިއްސާރަ ހަދާފައި އޮތްތަން ފެނުނެވެ. މާއިޝް ކަރުކެހިލުމާއެކު ރައިޝާއަށް ހޭވެރިކަންވެ، އަވަހަށް އޭނާގެ ގައިމަތިން ތެދުވިއެވެ. ރައިޝާ ތެދުވުމާއެކު މާއިޝްވެސް ތެދުވެ ޔުނީފޯރމް ރީތިކޮށްލިއެވެ. “ސޮރީ..” ކުރިމަތީގައި ހުރި އަންހެން ކުއްޖާ މަޑުމަޑުން ބުނެލުމާއެކު މާއިޝް ހަމައެކަނި ބޯ ޖަހާލާ އެތަނުން ދިޔުމަށް އަވަސްވެގަތެވެ. މާއިޝް ދިޔުމާއެކުހެން ރައިޝާ އޭނާގެ ގަނޑުތައް ހޮވަން ފެށިއެވެ. ވަޔާ ދަތީ ކިތަންމެ އުނދަގޫވި ނަމަވެސް އެކަން ޖެހުނީ ކުރާށެވެ. އޭނަ މައާފަށް އެދުމުންވެސް އެއްޗެކޭ ނުބުނި ތާނގާ، އެ ގަނޑުތައް ހޮވަން އެހީ ނުވީތީ ރައިޝާއަށް ހިތާހިތުން އޭނައާ ދިމާއަށް އެއްޗެހި ގޮވުނެވެ. ހާދަ ފޮނި މީހެކޭ ހިތަށް އެރިއެވެ.\nމާ ދުރުން މާއިޝް އެއްލި މާޒީގެ ސަފްޙާއާއި އެކުގައި ރައިޝާއަށް ހިނިތުންވެވުނީ އަދިވެސް އެ ދުވަސް ތަޒާކަމާއިއެކު އޭނާގެ ސިކުނޑީގައި ހަރުލާފައި ވުމުންނެވެ. “އައި ނޯވ ދެޓް ޔޫ ތޯޓް ވަޓް އަ ޖަރކް އައި ވޯޒް ދެޓް ޑޭ.. ހެހެ.. ބަޓް، ދެޓް އިޒް ދި ރިއަލް މީ.. އައި ނެވަރ ނިއު ހައު ޓު އެކްސްޕްރެސް މައި ފީލިންގްސް އެންޑް އިމޯޝަންސް.. ބަޓް، އެ ހުރިހާ ކަމެއް ބަދަލުކޮށްލީ ރައި.. ރައީ.. އެހެން މީހުންހާ އަހަންނަށް ފިލްމީ ނުވެވިދާނެ.. އެކަމަކު އަހަރެން މިހެން މި އަހަނީ ރައި ދެކެ ވަރަށް ވަރަށް ވަރަށް ލޯބިވާތީ.. ރައި ކިޔަވާ ނިމުނުހާ އަވަހަކަށް އަހަރެން ބޭނުން މެރީކުރަން.. ވީހާވެސް އަވަހަކަށް ރައި އަހަރެންގެ ޙައްޤަކަށް ހަދަން ބޭނުން.. އައި ލަވް ޔޫ ރައީ.. ވިލް ޔޫ މެރީ މީ އައިމިނަތް ރައިޝާ އަޙުމަދު ރިޔާޒް..؟” ވަރަށް އަސަރާއިއެކު މާއިޝް އެހެން ބުނެ ނިންމާލުމުން ރައިޝާގެ ލޮލުން ހޯސްލާފައި ކަރުނަ އަންނަން ފެށިއެވެ. އަވަސްއަވަހަށް ބޯ ޖަހާލާ އަތް ދިއްކޮށްލެވުނީ އޭނާގެ އިޚްތިޔާރުން ބޭރުގައެވެ. ރައިޝާ އާނ ބަސް ދިނުމުން ވީ އުފަލާއިއެކު މާއިޝް އެ ރިހި ކުލައިގެ އަލިމަސް ޖެހި އަނގޮޓި ރައިޝާގެ ވައަތުގެ ކަށިއިނގިލީގައި އަޅުވަދީފައި، އެ އަތަށް ބޮސް ދިނެވެ. އަދި ތެދުވެ ރައިޝާގެ ގައިގައި ބައްދާލިއިރު ދެހިތުގައިވެސް ވަނީ އެކައްޗެކެވެ. އެ ގުޅުން އެއްވެސް ހުރަހެއް ނެތި މުޅި އުމުރަށްވެސް ދިމިގެން ދިޔުމެވެ. ދެމީހުން އެކުގައި ރާޅުޖަހާ ފަށުގައި ސަކަރާތް ޖަހާ، އަބަދާއި އަބަދު އެކުގައި ވުމަށް އެތައް އަހުދަކާއި، ވަޢުދެއް ކުރެވުނެވެ. އެހެންނަމަވެސް، މާ ކުރިން އިލާހީ ޤާނޫނުގައި ލިޔެވިފައިވީ ޙަޤީގަތް ބަދަލު ކުރުމުގެ ކުޅަދާނަކަން އެއްވެސް އިންސާނަކަށް ލިބިގެން ނުވެއެވެ. ތަޤުދީރުގައިވާ އެއްޗެއް ތަދުބީރަކުން ބަދަލެއް ނުކުރެވޭނެ ނޫންތޯއެވެ؟\nރޮވިފައިވާ ޙާލު ރައިޝާ ލޯގަނޑުން އޭނާގެ ސޫރައަށް ބަލައިލިއެވެ. އޭރު ރިޔާޒްމެން ފޮށިތައް ކާރަށް އަރުވަން އުޅެއެވެ. ދެލޯ ފުހެލުމަށްފަހު، ގަދަ ކަމުން ރައިޝާ ހިނިތުންވެލީ އޭނަގެ މައިންބަފައިން ފަޚުރުވެރިވާ ފަދަ މޮޅު ދަރިޔަކަށް ވުމުގެ ދަތުރު ފަށަން ޖެހޭ ވަގުތު އައިސް ޖެހުމުންނެވެ. އޭނާގެ ހުވަފެންތަކުގައި ކުލަ ޖެއްސުމަށް ފަށާ ދިގު ދަތުރު ކާމިޔާބު ކޮށްދެއްވުން އެދި ﷲގެ ޙަޟްރަތުގައި ދުޢާ ދެންނެވުނެވެ. އެވަގުތު ނައިރާ އައިސް ކޮޓަރިތެރެއަށް ވަނެވެ. ފެންކަޅިވެފައިވީ ދެލޮލާއިއެކު، ނައިރާ އައިސް ރައިޝާގެ ނައިރާގެ ގައިގައި ބައްދާލިއެވެ. ރައިޝާވެސް ނައިރާގެ ގައިގައި ބައްދާލީ، އުމުރު ދުވަހު އެކު އުޅުނު އެކުވެރިޔާއާ އެހާ ގިނަ ދުވަސް ވަންދެން ވަކިވާން ޖެހޭތީއެވެ. ދެކުދިން އެކުގައި ވަގުތުކޮޅެއް ހޭދަކޮށްލުމަށްފަހު، ނުކުތީ އެއާޕޯޓަށް ދާންވެގެންނެވެ. ރައިޝާ ފުރުވަން ނުހާއާއި، ރިޔާޒްއާއި، ޔާޝްއާއި، ރީޝާއާއި، ރިއާޝްއާއި، ނައިރާގެ އިތުރުން ނިޝާވެސް އެއާޕޯޓަށް ދިޔައެވެ. މާއިޝްގެ އިތުރުން މާއިޝްގެ އާއިލާވެސް އަންނާނެކަމަށް ބުނުމުން ރައިޝާގެ ހިތަށް ވަނީ ހަމަޖެހުމެއް ލިބިފައެވެ.\nއެއާޕޯރޓުގައި ހޭދަވި ކުޑަ ވަގުތުކޮޅުގެ ތެރޭގައިވެެސް ރައިޝާ އެތައް ފޮޓޯއެއް ނަގާ، އެތައް ހަނދާންތަކެއް ރައްކާކުރިއެވެ. އެކުގައި އެ ހޭދަވި ކުޑަ ވަގުތުކޮޅުވެސް އެމީހުންނަށްރައިޝާ ފްލައިޓަށް އަރަން ދާ ވަގުތު ޖެހުމުން ވަކިވަކިން އެންމެންގެ މޫނަށް ބަލައިލިއެވެ. އެންމެ ފުރަތަމަ ގޮސް ނުހާއާއި ރިޔާޒްގެ ގައިގައި ބައްދާލާ، އެދެމީހުންނަށް ހިތްވަރު ދިނެވެ. “މަންމަމެން ނުރޮއްޗެ.. މަންމަމެން ރޮންޏާ ރައި ކިހިނެއް ދާނީ..؟ ރައި އަންނާނަމޭ ވަރަށް އަވަހަށް.. އިނގޭ..” ނުހާގެ ލޮލުން ފައިބަމުން ދިޔަ ކަރުނަތައް ފުހެލަމުން ރައިޝާ ބުނެލިއެވެ. އެއަށްފަހު ގޮސް ޔާޝްއާއި ރިއާޝްގެ ގައިގައިވެސް ބައްދާލިއެވެ. އެދެމީހުންގެ ލޯވެސް ފެންކަޅިވެފައިވީ ނަމަވެސް، ނުރޮއެ ހިތްވަރު ކުރީ ރައިޝާ މާ ބޮޑަށް ދެރަވެދާނެތީއެވެ. ރައިޝާ ގޮސް ނައިރާގެ ގައިގައި ބައްދާލުމާއެކު ނައިރާގެ ބަޑި ފަޅައިގެން ދިޔައެވެ. ނައިރާ ހަމައަކަށް އެޅުވުމަށް ރައިޝާ އެތަކެއް ވާހަކައެއް ދެއްކީ އަސަރުކޮށްފައިވާ އެ ހިތްމަތީގައި ގާގަނޑެއް ބާއްވައިގެންނެވެ. ރައިޝާ ނިޝާއާވެސް ސަލާމްކޮށް ބައްދާލީ އެއީ އޭނާގެ ހިތުން ދެވަނަ މަންމައެއްގެ މަޤާމު ދެވިފައިވާ ފަރާތަކަށް ވީތީއެވެ. ރައިޝާ ގޮސް މާހީންގެ ގައިގައި ބައްދާލުމާއެކު މާހީންގެ ލޮލުންވެސް ކަރުނަ ފައިބަން ފެށިއެވެ. ކުޑަ ދުވަސްކޮޅެއްގެ ތެރޭގައި ރައިޝާ ވަނީ މާހީންގެ ހިތުން ޚާއްސަ މަޤާމެއް ހޯދާފައެވެ. ރައިޝާގެ ނިތްކުރިއަށް ދޮނެއް ދެމުން، ބަސްއަހައިގެން ކިޔަވާށޭ މާހީން ބުނެލީ އަމިއްލަ ދަރިއަކަށް ނަސޭހަތް ދޭ ފަދައިގެންނެވެ. މާހީންގެ އަތުގައި ހިފާލުމަށްފަހު ލައްބައޭ ބުނެ ރައިޝާ ގޮސް މާނާ ގައިގައިވެސް ބައްދާލާ ވަދާޢީ ސަލާމް ކުރިއެވެ. އެއަށްފަހު، މާނާ ކައިރީގައި ހުރި ފަސްއަހަރުގެ ކުޑަކުޑަ މާނިޝްގެ ގައިގައި ބައްދާލުމަށްފަހު އެކޮލަށް ދޮނެއް ދިނީ އަމިއްލަ ކޮއްކޮއެއް ފަދައިންނެވެ. “ދޮންބެ ދައްތީ… ވަލަށް ވަލަށް މިސް ވާނެ.. މާއްކޮއާ ގުލައްޗެ އިނގޭ..” މާނިޝްގެ ލޯބި ބަސްމަގުން އެހެން ބުނެލި ގޮތުން ރައިޝާގެ ހިތް ލޯބިން ފުރުނެވެ. “ލައްބަ ދޫނީ.. ކޮންމެ ދުވަހަކުވެސް ގުޅާނަން އިނގޭ.. ކޮއްކި ބަސްއަހައްޗެ އިނގޭ..” މާއިޝްގެ ބޮލުގައި ފިރުމާލުމަށްފަހު ދެން ރައިޝާ ހޯދާލީ އޭނާގެ ހިތް އެންމެ އެދޭ ސޫރައެވެ.\nމާހީންގެ ކައިރީގައި ހުރި މާއިޝްގެ ކުރިމަތީގައި ރައިޝާ ހުއްޓިލުމާއެކު މާއިޝް ރައިޝާގެ ގައިގައި ބައްދައިގަތެވެ. ރައިޝާގެ ކޮނޑު ތެމެމުން ދާތީ، މާއިޝް ރޮނީކަން އެނގުނެވެ. “އައިލް މިސް ޔޫ ސޯ މަޗް.. ސޯ މަޗް..” ވައި އަޑަކުން މާއިޝް ބުނެލި އިރު، އެ އަޑުގައިވީ ވޭނާއި ކެކުޅުމެވެ. ހިތާމައާއި ޝަކުވާއެވެ. މާއިޝްގެ އުނަގަނޑުގައި އަތް ވަށާލަމުން ރައިޝާވެސް ލޮލަށް ބޮނޑިވެފައި ހުރި ކަރުނަތައް މިނިވަން ކޮށްލިއެވެ. ދެން މި ލޯބިވެތި ވަގުތުކޮޅު އަވަހަށް ނާންނާނެކަން އެނގުމުން މި ވަގުތުގެ ބޭނުން ހިފުމަށް އެ ދެހިތްވެސް ގޮވަމުން ދިޔައެވެ. އެކަކު އަނެކަކާ ދުރުވާހިތް ނުވެފައި ތިބި ނަމަވެސް، އެ އުފާވެރި ވަގުތުކޮޅު ހުއްޓުމަކަށް އައީ ރައިޝާގެ ފްލައިޓް ފަސް މިނެޓު ތެރޭގައި ފުރާނެ ވާހަކަ ގޮވުމުންނެވެ. ރައިޝާ ގަޔާ ދުރުކޮށްލަމުން މާއިޝް ރައިޝާގެ ނިތަށް ބޮސްދިނީ ނުހަނު ލޯބިންނެވެ. އެވަގުތު ހިތަށް ލިބުނު އުފަލުން ރައިޝާޢަށް ދެލޯ މަރާލެވުނެވެ. “އައި ލަވް ޔޫ..” ރައިޝާގެ އަތުގައި ހިފާ ބާރުކޮށްލަމުން މާއިޝް އެހެން ބުނެލި އިރުވެސް އެ ދެލޯ ވަނީ ފެންކަޅިވެފައެވެ. “ލަވް ޔޫ ޓޫ..” މާއިޝްގެ އަތުން ދޫކޮށްލަމުން ރައިޝާ ވައި އަޑުން ބުނެލުމަށްފަހު، ފޮށި ހިފައިގެން ހިނގައިގަތެވެ. ފްލައިޓަށް އަރަމުން ރައިޝާ ފަހަތް ބަލައިލާ އެންމެންނަށް ހަނާއަޅާލިއެވެ. ހީލަމުން ރައިޝާ ފްލައިޓަށް އަރާ، ސީޓުގައި ހަމަޖެހިލިއެވެ. ކުޑަދޮރުން ބޭރު ބަލައިލިއިރު، ނުހާމެން ތިބި ތަން ފެނުމުން ދެލޮލުން ކަރުނަ ފާއްދާލިއެވެ. އެއަށްފަހު އަތުގައި އޮތް ރިހިކުލައިގެ އަލިމަސް ޖެހި އަނގޮޓިއަށް ނަޒަރު ހުއްޓާލާ، ކަރުނައިގެ ތެރެއިން ހިނިތުންވެލިއެވެ. ފްލައިޓް ރަންވޭއިން ނައްޓާލުމުން އެންމެ ފަހު ފަހަރަށް ރައިޝާ ކުޑަދޮރުން ބޭރު ބަލައިލިއެވެ. އޭރު ވިލާތަށް ފޫއަޅޫވާލާފައި ފްލައިޓް މައްޗަށް އަރައިފިއެވެ. ތިރީގައިވާ ނޫކުލައިގެ ސާލެއްފަދަ ހަމަހިމޭން ކަނޑުގައިވާ އޭނާގެ އުފަން ވަޒަނަށް ނަޒަރު ހިންގާލުމަށްފަހު ފުންނޭވާއެއް ދޫކޮށްލިއެވެ. އެއަށްފަހު، ސީޓުގައި ބޯ ޖައްސާލާ، ދެލޯ މަރާލީ މި ފެށެނީ އޭނާގެ ޙަޔާތުގެ މުޅިން އާ ބާބެއްކަން ހަނދާން ކުރަމުންނެވެ.\nSalaam dear readers… Here is the 23rd part… Hope you all loved this part as well… Next part alhugandu mihaaru liyan fashanee mi… Insha allah, hama nimunuhaa avahakah submit kohlaanan… Enme lasvegen vx Monday ge kurin submit kohlaanan… Keep waiting… Stay safe and Take care… Love you all… Missed you all… Thank you from the bottom of my heart for all the support you guys are giving me… It meansalot! <333\nNext part mihaaru vanee liye nimifa… Maadhamaa noonee monday ga submit kohlaanan insha allah… Keep waiting all 🙂\nMasha Allah mi part vxx Hama vrh nice\nAwesome ngeyyy darl\nKeep goin like this and haveabetter bright future luws\nAwwwwww aleyy maaish kahala bf eh beynun vany he’s so cutie and understanding loveing etc . Dhwww\nBut galde that raii got suchalovely one\nAnywayss hoping to be their futhuree juss like now loving and cute\nWaitting for the next ones\nStay safe and tvgc ngeyy dhoonsss\nLuvuuu much moree\nhllw ril sisoooooooo…\naww tysssssssssssmm darloo…\nyess insha allah…\nahdheyyyy maaish ah vure maa rangalhu bf eh libijje ennu mihaaruvx… hehe… lhiyanbe kihaa rangalhutha??… lol\nnxt prt dhneme submit kohlaanan… dhn aattey kuri hivvareh othee.. haha… keep waiting ingey dear..\nu2ss nd tvgc sisyyy..\n(and eba oiy vrh bodu vhk eh grp ga bunan vefa.. mirey bunelaanan ingey… u will be shocked after i tell it to u…)\nThis story is soo beautiful nayaa keep it up like this\nLove u soo much ❤❤❤❤😙💋😍\nހިތާމަ ލޯބި September 18, 2019\nވާން އެދެމޭ ގާތުގާ (5)\nހިތާމަ ލޯބި March 10, 2021\nއުފެއްދުންތެރި ލިޔުން އެހެނިހެން ލޯބި April 17, 2021


Noosveriya hussain ge masala NIC in balan fashaifi | Mihaaru\nހުސައިންނަށް އޭޑީކޭ ހޮސްޕިޓަލުން ފަރުވާ ދެނީ--\nހުސައިނަށް އަނިޔާކުރި މައްސަލަ އެންއައިސީން ބަލަން ފަށައިފި\n03 އެޕްރީލް 2018 - 14:214comments\nހުސައިން ވަނީ އޭނާ ހައްޔަރު ކުރުމަށް ފަހު ފުލުހުން އޭނާ އަށް އަނިޔާކޮށްފައިވާ ކަމަށް ބުނެފަ އެވެ. ހައްޔަކޮށް ބަންދުކޮށްފައިވާ ވެހިކަލަކަށް ލައިގެން ގަލޮޅު ވިލީ ފުލުހަށް ގެންގޮސް "އަނގަވަތަށް" ބިންމައްޗަށް ވައްޓައިލީ ކަމަށް އޭނާ ބުންޏެވެ. އެއަށް ފަހު ފުލުހެއްގެ ކިހިލިފަތް ދަށުގައި ހުސައިންގެ ކަރު ތާށިކޮށްލައިގެން ދަމާފަައި ވިލީ ފުލުސް ތެރެއަށް ވެއްދި އިރު، އެހެން ބައެއް ފުލުހުން އޭނާގެ ގައިގެ އެކި ތަންތާނގައި ތަޅަމުން ދިޔަ ކަމަށް ވެސް ހުސައިން ބުންޏެވެ.\nAharen heynethunee fuluhunge Aniyaathakun: Noosveriya Hussain\nފުލުހުންގެ އަނިޔާއިން ހޭނެތުނު ކަމަށް ހުސައިން ބުނުން--\nއޭނާގެ ވާތްފަރާތު އަރިކައްޓާ ދިމާލުގައި ތަޅާފައިވާ ކަން އެނގޭ ނިޝާންތަކެއް ފެންނަން ހުރި އިރު، އެ ތަން ހުރީ މަށައިގެން ގޮސްފަ އެވެ. ހުސައިން ލަފާކުރާ ގޮތުގައި ފުލުހުން އޭނާގެ ގައިގައި ތެޅީ އެ މީހުން އަރައިގެން ތިބި އެންކަލް ބޫޓުތަކުންނެވެ.\nއެ އަނިޔާތަކުގައި ހުސައިން ހޭނެތުމުން އޭޑީކޭ ހޮސްޕިޓަލުން އެ ރޭ ފަރުވާ ދިނެވެ. އަދި އޭނާ ވަނީ ސްރީލަންކާއިން ވެސް ފަރުވާ ހޯދައިފަ އެވެ.\nފެބްރުއަރީ މަހުގެ 18 ވަނަ ދުވަހު އެ މައްސަލަ ޕޮލިސް އިންޓަގެރިޓީ ކޮމިޝަން (އެންއައިސީ) އަށް ރާއްޖެ ޓީވީން ހުށަހެޅި އެވެ.\nހުސައިން މިއަދު ބުނީ އޭނާ އެންއައިސީ އަށް ހާޒިރުކޮށް ބަޔާން ނަގައި، ކަން ހިނގިގޮތް ސާފުކޮށްފައިވާ ކަމަށެވެ. އެއަށް ފަހު ޒަހަމްވި ތަންތަން ފޮޓޯ ނެގި ކަމަށް ހުސައިން ބުންޏެވެ.\n"އެބޭފުޅުން އެދުނީ ފޮޓޯ ނަގަން. އަޅުގަނޑު ދެއްކިން އަނިޔާވެފައި ހުރި ތަންތަން. އެކަމަކު މިހާރު ހުރީ ލަކުނު،" ހުސައިން ބުންޏެވެ.\nހުސައިންގެ ހަށިގަނޑުގައި ޒަހަމްތައް، އޭނާ ބުނީ ފުލުހުން އަނިޔާ ކުރީ ކަމަށް--\nހުސައިންގެ ގައިން ޒަހަމުވި ތަންތަން ލަކުނަށްވި ފަހުން އެންއައިސީން ފޮޓޯ ނަގާފައިވާއިރު ހުސައިން ހޮސްޕިޓަލުގައި އޮއްވާ އެޗްއާރުސީއެމުން ވަނީ އޭނާގެ ހާލަތު ބަލައި ފޮޓޯ ނަގައިފަ އެވެ.\nހުސައިން ބުނީ އޭނާއަށް އަނިޔާ ކުރި ފުލުހުންގެ ވަނަވަރު އެނގޭތޯ އެންއައިސީން ސުވާލު ކުރި ކަމަށެވެ. އެ ފުލުހުންގެ ނަންތައް ނޭންގޭ ކަމަށާއި ނަމަވެސް ފެނިއްޖެ ނަމަ އެނގޭނެ ކަމަށް ބުނިކަމަށް ހުސައިން ބުންޏެވެ. އެންއައިސީން ވަނީ އެ ރޭ މުޒާހަރާ ރޫޅާލަން އުޅުނު ފުލުހުންގެ ފޮޓޯތައް ހުސައިންނަށް ދައްކާނެ ކަމަށް ބުނެފަ އެވެ.\nއެ ތަހުގީގާ ގުޅޭގޮތުން އެންއައިސީގެ ބަހެއް ވަނީ ލިބޭގޮތް ނުވެފަ އެވެ.\nފުލުހުންގެ މި އަމަލާ ގުޅޭ ގޮތުން ފުލުހުންގެ ތަރުޖަމާނު އަހުމަދު ޝިފާނާ ގުޅުމުން ވިދާޅުވީ އެފަދަ މައްސަލައެއް ފުލުހުންނަށް ހުށަހެޅުމުން އެކަން ބަލައި އަޅަން ޖެހޭ ފިޔަވަޅެއް އަޅާނެ ކަމަށެވެ. އެއްވެސް މީހެއްގެ މައްޗަށް ފުލުހުން އަނިޔާވެރި ނުވާނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ނޫސްވެރިކަން ފުލުހުން ރާއްޖެ ޓީވީ ނޫސްވެރިން ނެޝަނަލް އިންޓަގްރިޓީ ކޮމިޝަން


Male fiyavai enme bodu budgeteAddua– adduLIVE\nމާލެ ފިޔަވައި އެންމެ ބޮޑު ބަޖެޓެއް އައްޑޫއަށް\nNov 15, 2018, 09:07 އަލީ ހުޒާމް\nއަންނަ އަހަރަށް ލަފާކުރާ ދައުލަތުގެ ބަޖެޓުގެ ބަހުސް މިވަނީ ހޫނު ގަދަވެފައެވެ. ބަޖެޓަކީ ރައީސް ޔާމީންގެ ސަރުކާރުން ހުށަހެޅި ބަޖެޓެއްކަމަށް ބައެއް މެމްބަރުން ބުނާއިރު ފިނޭންސް މިނިސްޓަރ އަހުމަދު މުނައްވަރު ވިދާޅުވީ ބަޖެޓަކީ ސީދާ އިންތިހާބީ ރައީސް އިބްރާހިމް މުހައްމަދު ސޯލިހުގެ އޮފީހުން ފޮނުއްވި ގޮތަށް ބަދަލެއް ނުގެނެސް ހުށަހެޅުއްވި ބަޖެޓެކެވެ.\nއިބޫ، އަންނަ ހޮނިހިރު ދުވަހު ރައީސް ކަމުގެ ހުވާ ކުރައްވާއިރު އެމަނިކުފާންގެ ފުރަތަމަ އަހަރުގެ ބަޖެޓަކީ މިހާރު މަޖްލިސްއަށް ހުށަހެޅިފައިވާ ބެޖެޓެވެ. 29 ބިލިއަން ރުފިޔާގެ މި ބަޖެޓުގެ އެންމެ ބޮޑު ބައެއް ހިމަނާފައިވަނީ ތޮއްޖެހިފައިވާ މާލޭގެ އެކި ކަންކަމަށެބެ. މާލެއަށް 2.9 ބިލިއަން ހުށަހަޅާފައިވާއިރު މުޅި ރާއްޖޭގެ އެހެން އަތޮޅުތަކަށް ބަޖެޓު ކުރެވިފައިވަނީ 908 މިލިއަން ރުފިޔާއެވެ. މި ސަބަބާއި ހެދި އިބޫއަށް ގިނަ ފާޑު ކިއުންތައް ވަނީ އަމާޒުވެފައެވެ.\nއަތޮޅުތަކަށް ހަރަދު ކުރައްވާ 908 މިލިއަން ރުފިޔާގެ ތެރެއިން މިފަހަރު އެންމެ ބޮޑު ހޭދައެއް އޮތީ އައްޑޫއަށެވެ. އައްޑޫގެ ތަރައްޤީއަށް 374 މިލިއަން ރުފިޔާ ވަނީ ބަޖެޓުކޮށްފައެވެ.\nއައްޑޫގެ ތަރައްޤީއަށް 374 މިލިއަން ބަޖެޓުގައި ހިމެނިއިރު މިފަހަރު އެންމެ ބޮޑު އިސްކަމެއްދޭނެ ކަންކަމުގެ ތެރޭގައި ހިތަދޫގެ މަގުތަކުގައި ތާރު އެޅުން ހިމެނެއެވެ. އެގޮތުން ހިތަދޫއަށް 54 މިލިއަން ރުފިޔާ ހަރަދު ކުރާއިރު ދެން އެންމެ ބޮޑު ހަރަދެއް ކުރަނީ މީދޫ ދާއިރާއަށެވެ. މީދޫ މަރަދޫފޭދޫ ދާއިރާއަށް 38 މިލިއަން ބަޖެޓު ކުރެވިފައިވާއިރު ހުޅުދޫއަށް ބެޖެޓުގައި ހިމަނާފައިވަނީ 5.5 މިލިއަން ރުފިޔާއެވެ.\nމަރަދޫއަށް 25 މިލިއަން ބަޖެޓު ކުރެވިފައިވާއިރު ފޭދޫއަށް ހިމަނާފައިވަނީ 14 މިލިއަން ރުފިޔާއެވެ.\nމުޅި ބަޖެޓަށް ބަލާއިރު އިބޫގެ ކެމްޕެއިން ވައުދު ނާމާގައި އައްޑޫއަށް ހާއްސަކޮށް ހިމެނި "އައްޑޫ ވައުދު"ގެ ކަންކަމަށް މި ފަހަރު ބަޖެޓުގައި އެއްވެސް ފައިސާއެއް ހިމަނާފައި ނުވެއެވެ. އެހެންވެ ވެރިކަމުގެ ފުރަތަމަ 100 ދުވަހު އެ ވައުދު ނާމާގެ ތެރެއިން އައްޑޫގައި ފެށޭނެކަމެއް އެނގެން ނެތެވެ.


ކީރިތި ޤުރްއާން ކިޔެވުމުގެ ފުރިހަމަ ހިތްޖެހުން ގިނަބައަކަށް ލިބިގެންދާނީ ރޭގަނޑުގެ ވަގުތުތަކުގައި ކިޔެވުމުންނެވެ. އެހެނީ ދުވާލުގެ ވަގުތުތަކުގައި އެތައް ބައިވަރު މަސައްކަތްތަކެއް ކުރުމުގެ ތެރޭގައި އުޅޭއިރު އެކަންކަމުގެ ފިކުރުތައް ސިކުނޑީގައި އެނބުރޭނެއެވެ. އެކަމުގެ ސަބަބުން ކިޔަވާ އެއްޗަކަށް ދެވޭ ސަމާލުކަން ކުޑަވާނެއެވެ!\nރޭގަނޑުވުމުން ސިކުނޑިއަށް ވަރަށް ބޮޑު ލުއިކަމެއް ލިބިގެންދާނެއެވެ. އެދުވަހު ކުރަން ހުރި މަސައްކަތްތައް ނުކުރެވިގެން ސިކުނޑިއަށް ލިބޭ ބުރަކަމުން ސަލާމަތްވެވޭނެއެވެ! ވީމާ ރޭގަނޑުގެ ވަގުތުތަކުގައި ކިޔެވުމުން ކިޔެވުމަށް ދެވޭ ސަމާލުކަން އިތުރުވެގެންދާނެއެވެ!\nއިރާކޮޅުގެ ވަގުތުގައި ނަމަވެސް މެންދަމުގެ ވަގުތުގައި ނަމަވެސް އަދި ފަތިސް ވަގުތުގައި ނަމަވެސް ކީރިތި ޤުރްއާން ކިޔަވާށެވެ! ބޮޑަށް ރަނގަޅީ މެންދަމާއި ފަތިސް ވަގުތެވެ! އެހެނީ އެވަގުތުގައި މަގުމަތިން އިވޭ އަޑުތައްވެސް މަދުވާނެތީއެވެ. ކިޔަވާއިރު އިތުރު އަޑުތައް ނުއިވުމަކީ ކިޔަވާ އެއްޗަކަށް ދެވޭ ސަމާލުކަން އެތައް ގުނައަކަށް އިތުރުވެގެންދާނެ ކަމެކެވެ.\nހަމަ އެއާއިއެކު އެހެން މީހުން ކަންނެތްވެ ނިދާފައި ތިއްބައި ތިބާ އަމިއްލައަށް ހޭލައިގެން ﷲ ތަޢާލާއަށް ލޯބިން ކުރާ އަޅުކަމަށް ﷲ ތަޢާލާ ދެއްވަވާ ސަވާބާއި ދަރުމަ އެތައް ގުނައަކަށް އިތުރުވެގެންދާނެއެވެ! ރޭގަނޑުގެ ވަގުތުތަކުގައި ހޭނުލެވޭނަމަ ފަތިސް ނަމާދަށްފަހު އިރުއަރަންދެން ކީރިތި ޤުރްއާނާއިއެކު ވަގުތު ހޭދަކުރާށެވެ!\nޖަމާޢަތުގައި ފަތިސް ނަމާދުކޮށްގެން އިރުއަރަންދެން ކީރިތި ޤުރްޢާން ކިޔެވުމާއި ޛިކުރުކުރުމުގައި ވަގުތު ހޭދަކޮށް، އިރު އަރައި 10 ވަރަކަށް ފަނަރަވަރަކަށް މިނިޓްވުމުން ޞުޙާ ނަމާދުކުރުމުން ޙައްޖަކާއި ޢުމުރާއެއްގެ ސަވާބު ދެއްވަވަތެވެ! ގޭގައި ނަމާދުކުރާ އަންހެނުންނަށްވެސް ބަންގިގޮވުމުން ފަތިސް ނަމާދުކޮށް މިބުނި ފަދައިން ކަންތައް ކޮށްފިނަމަ ހަމަ އެ ނިޢްމަތް ދެއްވަވާނެ ކަމަށް ޢިލްމުވެރިން ބަޔާން ކުރައްވަވައެވެ.\nމިމަތިވެރި ސަވާބު ލިބިގަތުމަށްޓަކައި ފަތިސް ނަމާދުގެ ބަންގިން ފެށިގެން ޖުމުލަ ހޭދަކުރަން ޖެހޭނީ ދޮޅުގަޑިއެއްހައި އިރެވެ. އެއިގެ ތެރެއިން ފަތިސް ނަމާދުގެ ޖަމާއަތަށް 30 މިނިޓް އުނިކުރުމުން އިތުރަށް ހާދަކުރަން ޖެހޭނީ 45 މިނިޓް ހައި ކުޑަ ވަގުތުކޮޅެކެވެ.


އިކުއެޑޯގެ ހެލްތް މިނިސްޓަރ އިސްތިއުފާ ދެއްވައިފި\nއިކުއެޑޯގެ ހެލްތް މިނިސްޓަރ އިސްތިއުފާ ދެއްވުން\nއާރޖެންޓީނާއާއި، ޕެރޫގައިވެސް އެފަދަ މައްސަލަތަކެއް ފެންމަތިވެފައިވޭ\nއެ ޤައުމުގައި ވެކްސިން ޕްރޮގްރާމާ ގުޅޭ ޙިޔާނާތުގެ މައްސަލަތަކެއް ޕްރޮސެކިއުޓަރުން ދަނީ ބަަލަމުން\nމިހާރުވެސް ޒެވަލޮސްގެ މައްސަލަތަކެއް ތަޙުޤީޤު ކުރެވެމުންދޭ\n20 މާރޗް 2021 | ހޮނިހިރު 23:08\nއިކުއެޑޯގެ ހެލްތް މިނިސްޓަރ ޜޮޑޮލްފޯ ފަރްދާން\nއިކުއެޑޯގެ ހެލްތް މިނިސްޓަރ ރޮޑޮލްފޯ ފަރްދާން މަޤާމުން އިސްތިއުފާ ދެއްވައިފިއެވެ.\nއަލްޖަޒީރާގައި ރިޕޯޓު ކޮށްފައިވާ ގޮތުން ފަރްދާން މަޤާމުން އިސްތިއުފާ ދެއްވާފައި މިވަނީ މަޤާމާ ޙަވާލުވެވަޑައިގަތްތާ 20 ދުވަސްވެސް ނުވަނިސްއެވެ. އެގޮތުން ފަރްދާން އިސްތިއުފާ ދެއްވާފައިވާ މި ދަނޑިވަޅަކީ އެ ޤައުމުގައި ވެކްސިން ޕްރޮގްރާމާ ގުޅޭ ޙިޔާނާތުގެ މައްސަލަތަކެއް ޕްރޮސެކިއުޓަރުން ބަލަމުންދާ ދަނޑިވަޅެއްކަމަށް އަލްޖަޒީރާގައި ރިޕޯޓް ކޮށްފައިވެއެވެ. އެގޮތުން ދާދި ފަހުން އެ ޤައުމުގެ ކަމާބެހޭ ފަރާތްތަކުން ވަނީ ހެލްތް މިނިސްޓްރީގެ އިތުރުން، ކުއިޓޯގައި ހުންނަ ހޮސްޕިޓަލަކަށް ރެއިޑެއްވެސް ޖަހާފައެވެ.\nހުކުރު ދުވަހު މިނިސްޓަރ ފަރްދާން އިސްތިއުފާ ދެއްވާފައިވާއިރު، އޭނާ ވިދާޅުވީ، އިސްތިއުފާ ދެއްވަނީ އަމިއްލަ ސަބަބުތަކަކާ ހުރެ ކަމަށެވެ. ފަރްދާންގެ ކުރިން ހެލްތް މިނިސްޓަރު ކަމުގައި ހުންނެވި ޖުއާން ކާރލޯސް ޒެވަލޮސްވެސް އިސްތިއުފާ ދެއްވީ އޭނާއާ ގުޅިގެން ފެންމަތިވި ތުހުމަތުތަކަކާ ގުޅިގެންކަމަށް ރިޕޯޓުތައް ބުނެއެވެ. އެގޮތުން މިހާރުވެސް ޒެވަލޮސްގެ މައްސަލަތަކެއް ތަޙުޤީޤު ކުރެވެމުންދާކަމަށް އަލްޖަޒީރާއިން ވަނީ ރިޕޯޓް ކޮށްފައެވެ.\nރިޕޯޓުތައް ބުނާގޮތުން އިކުއެޑޯގައި ވެކްސިނޭޝަން ޕްރޮގްރާމް ހިންގަމުން ދިޔައިރު، އުސޫލެއްގެ ގޮތުން ފްރަންޓަލައިން އޮފިޝަލުންނާއި، އުމުރުން ދުވަސްވީ މީހުންނަށް އިސްކަން ދިނުމަށް އޮތީ ކަނޑައަޅާފައެވެ. އެހެންނަމަވެސް، އެ ޤައުމުން ވަނީ މި ގިންތީގެ މީހުންނަށް ވެކްސިން ދިނުމުގެ ބަދަލުގައި ގިނަ ވެކްސިންތަކެއް ސިޔާސީ ފަރާތްތަކާއި، ނޫސްވެރިންނާއި، އެހެނިހެން ގިންތީގައި ހިމެނޭ މީހުންނަށް ވެކްސިން ދީފައެވެ. އަދި އެ މައްސަލަ ފެންމަތިވުމާއެކު، ގިނަ ބަޔަކު ވަނީ އެކަމުގެ ޝަކުވާވެސް ކޮށްފައެވެ.\nއިކުއެޑޯއިން މިހާތަނަށް 309،000ށް ވުރެ ގިނަ މީހުން ކޮވިޑް-19 އަށް ޕޮޒިޓިވްވެފައިވެއެވެ. އަދި 16،400ށް ވުރެ ގިނަ މީހުން އެ ޤައުމުން ވައިރަސް ޖެހިގެން މަރުވެފައިވާއިރު، މިހާތަނަށް 120،000ށް ވުރެ ގިނަ މީހުންނަށް ވެކްސިންގެ ފުރަތަމަ ޑޯޒް ޖަހާފައިވާކަމަށް އެ ޤައުމުގެ ސަރުކާރުން ވަނީ ހާމަކޮށްފައެވެ. އެ ޤައުމަކީ ލެޓިން އެމެރިކާގެ ޤައުމުތަކުގެ ތެރެއިން ވެކްސިނޭޝަން ޕްރޮގްރާމާ ގުޅޭ ޙިޔާނަތްތަކެއް ފެންމަތިވި މަދު ޤައުމުތަކުގެ ތެރެއިން ޤައުމެކެވެ. އިކުއެޑޯގެ އިތުރުން، އާރޖެންޓީނާއާއި، ޕެރޫގައިވެސް އެފަދަ މައްސަލަތަކެއް ފެންމަތިވެފައިވެއެވެ.\nކޮވިޑް-19 ވެކްސިން އެމެރިކާ


SunOnline: India in Lanka ah meehun dhathuru kurun manaakoffi\nއިންޑިއާއިން ލަންކާއަށް މީހުން ދަތުރު ކުރުން މަނާކޮށްފި\nރުގިއްޔާ މުހައްމަދު މޫސާ 06 May 2021, 15:17\nލަންކާ އެއާޕޯޓުގެ އިމިގްރޭޝަން--\nކޮލަމްބޯ (މެއި 6): އިންޑިއާގައި ކޮވިޑް-19 ވަރަށް ބޮޑަށް ފެތުރިފައި ވުމުން އެގައުމުން ސްރީލަންކާއަށް މީހުން ދަތުރު ކުރުން މަނާކޮށްފި އެވެ.\nލަންކާގެ ސިވިލް އޭވިއޭޝަން އޮތޯރިޓީ (ސީއޭއޭ)އިން ބުނި ގޮތުގައި އެގައުމާއި އިންޑިއާއާ ދެމެދު އޮތް 'ޓްރެވެލް ބަބުލް' އުވާލުމަށް ފަހު އެގައުމުން ލަންކާއަށް މީހުން ދަތުރު ކުރުން މަނާ ކުރީ ހެލްތު މިނިސްޓްރީން ދިން އިރުޝާދުގެ މަތިންނެވެ.\nލަންކާގެ އިތުރުން އެމެރިކާ އާއި އިނގިރޭސިވިލާތް ފަދަ ގައުމުތަކުންވެސް ވަނީ އިންޑިއާއިން އެގައުމުތަކަށް މީހުން ދަތުރު ކުރުމަށް ހުރަސް އަޅާފަ އެވެ.\nއިންޑިއާއިން އިއްޔެ ވަނީ ކޮވިޑްގެ ހަތަރު ލައްކައަށް ވުރެ ގިނަ ކޭސް ފެނިފައިވާ ކަމަށް ބުނެފަ އެވެ. އެއީ އެގައުމުން ބަލި ފެނުނު ފަހުން 24 ގަޑި އިރު ތެރޭ ކޭސްތަކުގެ އަދަދު ހަތަރު ލައްކައަށް އެރި ދެވަނަ ފަހަރެވެ. އަދި އެގައުމުން އިއްޔެ ވަނީ ކޮވިޑާ ގުޅުން ހުރި 3،971 މަރު ރިޕޯޓުކޮށްފަ އެވެ. އެހެންކަމުން އެއީ މިހާތަނަށް ކޮވިޑުގައި އެއް ދުވަސް ތެރޭ އެންމެ ގިނަ މީހުން މަރުވި ކަމަށް ރެކޯޑު ކުރެވުނު ދުވަހެވެ.\nއިންޑިއާގައި މިހާތަނަށް 21.1 މިލިއަން މީހުންނަށް ކޮވިޑް ޖެހި، ބަލީގައި 230،000އަށް ވުރެ ގިނަ މީހުން މަރުވެފައިވެ އެވެ.\nއިންޑިއާގެ އިތުރުން ލަންކާގައިވެސް ފާއިތުވި ދުވަސްތަކުގައި ކޮވިޑްގެ ކޭސްތަކުގެ އަދަދު ވަނީ އިތުރުވެފަ އެވެ. އަދި އެގައުމުން ވަނީ އެގައުމަށް ވައިގެ މަގުން ދަތުރު ކުރެވޭނެ މީހުންގެ އަދަދު މަދުކޮށް، ކައިވެނި ހަފްލާތައް ބޭއްވުމާއި ދީނީ އަޅުކަން ކުރާ ތަންތަނަށް އެއްވުން މަނާކޮށް، ސިނަމާތަކާއި ކުޑަކުދިންގެ ޕާކުތައް ބަންދު ކުރަން ނިންމާފަ އެވެ.\nލަންކާއިން އެފިޔަވަޅުތައް އެޅީ އެގައުމުން ކޮންމެ ދުވަހަކު 1،000އަށް ވުރެ ގިނަ މީހުން ކޮވިޑް-19އަށް ޕޮޒިޓިވްވާތާ ހަފްތާއަކަށް ވުރެ ގިނަ ދުވަސްވީ ފަހުންނެވެ. އެގޮތުން އިއްޔެވެސް އެގައުމުން 1،939 ކޭސް ރިޕޯޓުކޮށްފައިވެ އެވެ. އެގައުމުގައި މިހާތަނަށް 117,529 މީހުންނަށް ކޮވިޑް ޖެހި، ބަލީގައި 734 މީހަކު މަރުވެފައިވެ އެވެ.\nއިންޑިއާގައި ސީޕްލޭންގެ ހިދުމަތް ފުޅާކުރަނީ\nއިންޑިއާގައި ރޮހިންގާ ރެފިއުޖީ ކޭމްޕެއްގައި ރޯވެއްޖެ\nލަކްޝަދީބުގެ އެކްޓިވިސްޓަކަށް ފިތުނަ އުފެއްދުމުގެ ދައުވާކޮށްފި


Western union kairin feyrunu massalaeh balanee | Mihaaru\nވެސްޓަން ޔޫނިއަން ކައިރިން ފޭރުނު މައްސަލައެއް ބަލަނީ\n23 ޖުލައި 2019 - 00:295comments\nޗާންދަނީ މަގުގައި ހުންނަ ވެސްޓަން ޔޫނިއަން ކައިރީގައި މިރޭ ހިނގި ފޭރުމުގެ މައްސަލައެއް ފުލުހުން ބަލަން ފަށައިފި އެވެ.\nފުލުހުން ބުނީ ޗާންދަނީ މަގުގައި ހުންނަ ވެސްޓަން ޔޫނިއަންގެ އޮފީސް ކައިރީ ހިނގި ފޭރުމުގެ މައްސަލައެއް މިރޭ 9:14 ގައި ފުލުހުންނަށް ރިޕޯޓްކޮށްފައިވާ ކަމަށާއި އެ މައްސަލަ ތަހުގީގު ކުރަމުން އަންނަ ކަމަށެވެ. އެކަމަކު އެ މައްސަލައިގެ އިތުރު އެއްވެސް ތަފުސީލެއް ފުލުހުން އަދި ނުދެ އެވެ.\nމާލެ އާއި ރަށްރަށުގައި ފޭރުމުގެ މައްސަލަތައް ފަހަކަށް އައިސް ގިނަ ވެފައި ވާއިރު އޭގެ ތެރެއިން ބައެއް ޖަރީމާތަކުގައި ބޮޑެތި އަދަދުތަކުން ފައިސާ ފޭރިގެންފައި ވާއިރު ފޭރުނު ގިނަ ފައިސާތަކެއް މިހާތަނަށް ވަނީ ނުހޯދި އެވެ.\nއެގޮތުން މިދިޔަ ޖޫން މަހު ހުޅުމާލޭގައި ހުޅުމާލޭގައި މީހެއްގެ އަތުން 15،000 ޑޮލަރާއި 150،000ރ. ފޭރުނު މައްސަލައިގައި މީހަކު މިހާތަނަށް މީހަކު ވެސް ހައްޔަރުކޮށްފައި ނުވާއިރު ފައިސާ ވެސް އަދި ނުހޯދެ އެވެ.\nއިތުރު ލިޔުންތައް ކުށްކުރުން ފުލުހުން ވައްކަމާއި ފޭރުން


Masthuvaathakehchaai eku Velidhoo in meehaku hayyarukohfi\nފުލުހުންގެ ބެލުމުގެ ދަށަށް ގެނެވިފައިވާ މަސްތުވާ ތަކެތި\n05 ޖުލައި 2020 - 13:18:20\nމަސްތުވާތަކެއްޗާއެކު ނ. ވެލިދޫން އިން 38 އަހަރުގެ ދިވެހި ފިރިހެނެއް ހައްޔަރުކޮށްފިއެވެ.\nފުލުހުން ބުނީ މަސްތުވާތަކެއްޗާ ދެކޮޅަށް އެއިދާރާއިން ކުރަމުންދާ މަސައްކަތްތަކުގެ ތެރެއިން ނ. ވެލިދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، މަސްތުވާތަކެއްޗާއެކު ވެލިދޫ މީހަކު ހައްޔަރުކޮށްފައި ވާކަމަށެވެ.\nއޭނާ ހައްޔަރުކޮށްފައިވަނީ މާލެއިން ފުރައިގެން ވެލިދޫއަށް ދަތުރުކުރަމުންދާ ބޯޓަކުން ވެލިދޫއަށް މަސްތުވާތަކެތި އެތެރެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ކަމަށް ފުލުހުން ބުނެ އެވެ. އަދި އެއީ މި ހިނގާ ޖުލައި މަހުގެ ދެވަނަ ވަނަ ދުވަހު ހިންގި އޮޕަރޭޝަނެއް ކަަންވެސް ފާހަގަކޮށްފައި ވެއެވެ.\nއެ އޮޕަރޭޝަނުގައި، ވެލިދޫ ބަނދަރު ސަރަހައްދުން އޭނާ ހުއްޓުވައި އޭނާގެ އަތުގައި ހުރި ފޮށިގަނޑު ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފިލްމު ހުސްކުރި ދަޅަކާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ކޮތަޅެއް ފެނިފައިވެއެވެ.\nއެ މައްސަލައާ ގުޅިގެން އޭނާގެ ބަންދާ މެދު ގޮތެއް ނިންމުމަށް ނ. ވެލިދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާތަނެއްގައި ބަންދުގައި ބެހެއްޓުމަށް 12 ދުވަހުގެ މުއްދަތު ދީފައިވާކަމަށްވެސް ފުލުހުން ބުނެފައިވެ އެވެ.\nއެ މައްސަލަ ދަނީ ވެލިދޫ ޕޮލިސް ސްޓޭޝަނުން އިތުރަށް ތަހުގީގު ކުރަމުންނެވެ.


Italian League: Sassuolo balikoh Inter dhevana ah jehilaifi\nއިޓާލިއަން ލީގު: ސަސޫލޯ ބަލިކޮށް އިންޓާ ދެވަނައަށް ޖެހިލައިފި\nސަސޫލޯގެ މައްޗަށް އިންޓަ ކުރިހޯދީ 3-4 ގެ ނަތީޖާއަކުން\nކ. މާލެ | 20 އޮކްޓޯބަރ 2019 | އާދީއްތަ 19:05 | 2,286\nއިންޓަ އަދި ސަސޫލޯ ބައްދަލުކުރި މެޗުގެ ތެރެއިން - ޓްވިޓަރ\nއިޓާލިއަން ލީގުގައި ސަސޫލޯ ބަލިކޮށް އިންޓާ މިލާން ޕޮއިންޓް ތާވަލުގެ ދެވަނައަށް ޖެހިލައިފިއެވެ.\nއާދީއްތަ ދުވަހު ކުޅުނު މެޗުން ސަސޫލޯގެ މައްޗަށް އިންޓަ ކުރިހޯދީ 3-4 ގެ ނަތީޖާއަކުންނެވެ.\nސަސޫލޯ ދަނޑުގައި ކުޅުނު މި މެޗު ފެށިގެން ދެވަނަ މިނެޓުގައި އިންޓައިން ވަނީ މެޗުގެ ލީޑު ނަގާފައެވެ. މި ލަނޑު ބްރޮޒޮވިޗްގެ އެހީތެރިކަމާއެކު ކާމިޔާބުކުރީ ލައުޓަރޯ މަޓިނޭޒްއެވެ.\nމި ލަނޑަށްފަހުވެސް އިންޓައިން ރަނގަޅަށް ކުޅެމުން ދަނިކޮށް 16 ވަނަ މިނެޓުގައި ސަސޫލޯއިން ވަނީ ނަތީޖާ ހަމަހަމަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ބެރާޑީއެވެ.\nމެޗުގެ 38 ވަނަ މިނެޓުގައި އިންޓައިން ދެވަނަ ފަހަރަށް މެޗުގެ ލީޑު ވަނީ ނަގާފައެވެ. މި ލަނޑު ކާމިޔާބުކުރީ ރޮމެލޫ ލުކާކޫއެވެ. އަދި ފުރަތަމަ ހާފްގެ އިތުރު ވަގުތުގެ ތެރޭގައި ލުކާކޫ ވަނީ ޕެނަލްޓީއަކުން އިތުރު ލަނޑެއް ކާމިޔާބުކޮށް ލީޑު ފުޅާކޮށްދީފައެވެ.\nދެވަނަ ހާފް ފެށިގެންވެސް ދެޓީމުގެ ފަރާތުންވެސް މޮޅު ކުޅުމެއް ފެނިގެންދިޔައިރު، ލަނޑު ޖެހުމަށްވެސް ފުރުސަތުތަކެއް ވަނީ ލިބި ބޭކާރުވެފައެވެ.\nއިންޓައިން ހަތަރުވަނަ ލަނޑު ކާމިޔާބުކުރީ 72 ވަނަ މިނެޓުގައެވެ. މި ލަނޑު ލިބުނު ޕެނަލްޓީއަކުން އެޓީމަށް ކާމިޔާބުކޮށްދިނީ މާޓިނޭޒްއެވެ. އޭގެ ދެ މިނެޓު ފަހުން ޑިއުރިސިކް ވަނީ ސަސޫލޯއަށް ނަތީޖާގެ ފަރަގު ކުޑަކޮށްދީފައެވެ.\nމެޗުގައި ސަސޫލޯގެ ތިންވަނަ ލަނޑު 81 ވަނަ މިނެޓުގައި ވަނީ ކާމިޔާބުކޮށްފައެވެ. މި ލަނޑު ކާމިޔާބުކުރީ ބޮގާއެވެ. މި ލަނޑަށްފަހުވެސް އެޓީމަށް ވަނީ ލަނޑު ޖެހުމަށް ފުރުސަތުތަކެއް ލިބި ބޭކާރުވެފައެވެ.\nމި ނަތީޖާއާއެކު އިންޓަ އޮތީ ކުޅުނު 8 މެޗުން ލިބުނު 21 ޕޮއިންޓާއެކު ޕޮއިންޓް ތާވަލުގެ ދެވަނައިގައެވެ. މެޗުން ބަލިވި ސަސޫލޯ އޮތީ ކުޅުނު ހަތް މެޗުން ލިބުނު ހަ ޕޮއިންޓާއެކު ޕޮއިންޓް ތާވަލުގެ 16 ވަނައިގައެވެ.


Keiytheri Vaasheve. Beynunvaa Kamehgai Lasvumakee Ves Baeh Faharu Niumathekeve! – adduLIVE\nކެތްތެރިވާށެވެ. ބޭނުންވާ ކަމެއްގައި ލަސްވުމަކީވެސް ބައެއް ފަހަރު ނިއުމަތެކެވެ.\nFeb 16, 2021, 13:29 އީމާ މުހައްމަދު\nދުނިޔެއަކީ ރީތި ހުވަފެނެކެވެ. މި ވަގުތީ ފާލަމުގައި އަހަރެމެންގެ ދިރިއުޅުމުގެ ދުވަސްތައް ވޭތަކުރަމުން ދާއިރު އެކި އިމްތިހާނުތަކާއި ކުރިމަތިލާން ޖެހޭނެއެވެ. ބައެއް ފަހަރު ދިރިއުޅުން މަތިން މާޔޫސްވެގެންދާ ކަންކަމާއި ވެސް ދިމާވާނެއެވެ. ވަރަށް ބޭނުންވި އެއްވެސް ނުލިބި ވެސް ހިނގައިދާނެއެވެ. ނުވަތަ ލޯބިވާ ގާތް މީހަކު ތިބާއާއި ވަކިވެސް ވެދާނެއެވެ. އެންމެ ގާތުގައި އެކީގައި އުޅޭ އެކުވެރިން ތިބާއަށް ބޭވަފާތެރިވެދާނެއެވެ. އެހެންނަމަވެސް ދިރިއުޅުމުގައި ދިމާވާ އިމްތިހާނުތަކާއި ކެރިގެން ކުރިމަތި ލައިގެން ހިތްވަރާއި އެކު ކުރިމަތިލާށެވެ.\nއަބަދުވެސް ހަނދާން ކުރަންވީ މިއީ ވަގުތީ އާލަމެއް ކަމެވެ. މި ދުނިޔެއާއި މިތަނުގައި ވާކަންކަމަކީ ލޮލަށް ފެނިގެންދާ ރީތި ހުވަފެނެކެވެ. މި ހުވަފެނުގެ އަވައިގަ ޖެހިގެން ދިރިއުޅުން ބޭކާރު ކޮށްލާނީ މޮޔައިންނެވެ. ދިރިއުޅުމުގައި ދިމާވާ އުނދަގޫތަކާއި ކުރިމަތި ލާއިރު އަބަދުވެސް ހަނދާން ކުރަންވީ އަދި އެހެން ދުނިޔެއެއް ވާކަމެވެ. އެއީ ދާއިމީ އާލަމު ކަން އެއްވެސް ހާލެއްގައި ހަނދާން ނައްތާނުލާށެވެ. މިތަނުގައި އުފާ ހޯދަން ހޭބޯނާރައި ދުވުމުގެ ބަދަލުގައި މަހްޝަރު ދުވަހަށް ތައްޔާރުވާށެވެ. އޭރުން ހަމަގައިމުވެސް އަހަރެމެން މާޔޫސް ވާކަށް ނުޖެހޭނެއެވެ. އޭރުން ދިރިއުޅުމާއި ދޭތެރޭ އަހަރެމެން ދެކޭ ގޮތް ވެސް ވަރަށް ބޮޑަށް ބަދަލުވާނެއެވެ. ދިރިއުޅުން ފަސޭހަވާނެއެވެ.\nޝައްކެއްވެސްނެތެވެ. ގަދަ ކީރިތި ވަންތަ އިލާހު، އެއްވެސް އަޅަކަށް ދެރަ ގޮތެއް ނުޖައްސާނެއެވެ. އަދި އެއްވެސް އިންސާނަކަށް އެމީހަކަށް ނުއުފުލޭވަރު އިމްތިހާނެއް ނުވަތަ ބުރައެއް ނުޖައްސަވާނެއެވެ. އެހެންކަމުން އަހަރެމެންގެ ދިރިއުޅުމުގައި ދިމާވާ ކަންކަމާއި މެދު ޝަކުވާ ނުކުރާށެވެ. ހުރިހާ ކަމެއްވެސް ވާނީ އެންމެ ރަނގަޅަށް ކަން ގަބޫލުކުރާށެވެ. ތިބާ ލޯބިވާ މީހަކު ނުލިބުމުން ދިރިއުޅުމުން އުންމީދު ކަނޑާނުލާށެވެ. އޭގެ ބަދަލުގައި އާ ހިތްވަރަކާއި އެކު ތެދުވެ ދިރިއުޅުމައިގެން ކުރިއަށް ދާށެވެ. ތިބާ އެންމެ ކުޑައިރުއްސުރެ އަދާކުރަން ބޭނުންވި ވަޒީފާ އަދާކުރުމުގެ ފުރުސަތު ނުލިބިދާނެއެވެ. އޭގެ ބަދަލުގައި އަދާކުރަން ބޭނުންނުވާ ވަޒީފާއެއްވެސް އަދާކުރަން ޖެހިދާނެއެވެ. އެހެންނަމަވެސް އޭގެ މާނައަކީ ދިރިއުޅުން މަތިން މާޔޫސް ވުމެއް ނޫނެވެ. އެއީ ވެސް ގަދަ ކީރިތިވަންތަ އިލާހު ތިބާއަށް ދެއްވި ރަހުމަތެއް ކަމުގައި ދެކޭށެވެ.\nބުނަން މަސައްކަތް މިކުރަނީ ވަރަށް އާދައިގެ ކުޑަވާހަކައެކެވެ. ތިބާ ބޭނުންވާ ކަމެއް ނުވެ ނުވަތަ ލަސްވުމަކީވެސް ހެވެއްކަމުގައި ދެކޭށެވެ. ތިބާއަށް ގެއްލުނު އެއްޗެއްގެ ބަދަލުގައި މާތް ﷲ އެއަށްވުރއ ރަނގަޅު އެއްޗެއް ތިބާއަށް ދެއްވާނެއެވެ. އަބަދުވެސް ލިބޭ މިންވަރަށް ޝުކުރު ކުރާށެވެ. އަހަރެމެންނަށް ވުރެ ހާލުގައި ވެސް ދިރިއުޅޭ މީހުން އެބަ އުޅެއެވެ. އެހެންކަމުން ކުދި ކަންކަމާއި ޝަކުވާ ކުރުމުގެ ބަދަލުގައި ޝުކުރުވެރިވާން ދަސްކުރާށެވެ. މާދަމާވެސް މަރުވެދާނެއެވެ. މަސައްކަތް ކުރަންވީ ދުނިޔެވީ އުފާތައް ހާސިލުކުރަކަށް ނޫނެވެ. އޭގެ ބަދަލުގައި މަސައްކަތް ކުރަންވީ ސުވަރުގެ ވަންތަ ވެރިއަކަށް ވާށެވެ. އަހަރެމެންގެ މަގްސަދަކަށް ހަދަންވީ އެކަމެވެ.